













ZAKON O SPREMEMBAH IN DOPOLNITVAH ZAKONA O SODELOVANJU V KAZENSKIH ZADEVAH Z DRŽAVAMI ČLANICAMI EVROPSKE UNIJE

PREDLOG


EVA: 2026-2030-0022



I.	UVOD
1.	Ocena stanja in razlogi za sprejetje predloga zakona

Zakon o sodelovanju v kazenskih zadevah z državami članicami Evropske unije (Uradni list Republike Slovenije, št. 48/13, 37/15, 22/18 in 94/21; v nadaljnjem besedilu: ZSKZDČEU-1) je osrednji predpis na področju kazenskega sodelovanja med državami članicami EU, s katerim so v slovenski pravni red preneseni številni pravni akti EU. Sprejet je bil leta 2013 in je zaradi večjega števila novih evropskih pravnih aktov na področju mednarodnega kazenskega sodelovanja nadomestil leta 2007 sprejeti Zakon o sodelovanju v kazenskih zadevah z državami članicami Evropske unije (Uradni list Republike Slovenije, št. 102/07 in 9/11 – ZP-1G). ZSKZDČEU-1 je bil dopolnjen štirikrat, in sicer v letih 2015, 2018, 2021 in 2026.
 
S tem predlogom zakona o spremembah in dopolnitvah Zakona o sodelovanju v kazenskih zadevah z državami članicami Evropske unije (v nadaljnjem besedilu: predlog novele) se ZSKZDČEU-1 dopolnjuje z določbami glede:
- izmenjave podatkov za sledenje in identifikacijo predmetov, uporabljenih za kaznivo dejanje, premoženjske koristi ali premoženja v kazenski zadevi, s čimer se v slovenski pravni red prenašajo nekatere določbe Direktive (EU) 2024/1260 Evropskega parlamenta in Sveta z dne 24. aprila 2024 o povrnitvi in odvzemu premoženja (v nadaljnjem besedilu Direktiva 2024/1260/EU),
- evropskega naloga za zavarovanje in posredovanje elektronskih dokazov, ki so potrebne za izvrševanje Uredbe (EU) 2023/1543 Evropskega parlamenta in Sveta z dne 12. julija 2023 o evropskem nalogu za posredovanje in evropskem nalogu za zavarovanje elektronskih dokazov v kazenskih postopkih ter za izvrševanje kazni po kazenskem postopku (v nadaljnjem besedilu: Uredba 2023/1543/EU) ter
- imenovanja oseb (imenovanih poslovnih enot in pravnih zastopnikov), ki so pristojne, da v imenu operaterjev oziroma ponudnikov storitev informacijske družbe prejemajo in izvršujejo zahteve za zavarovanje in posredovanje elektronskih dokazov, s čimer se v slovenski pravni red prenaša Direktiva (EU) 2023/1544 Evropskega parlamenta in Sveta z dne 12. julija 2023 o določitvi harmoniziranih pravil o imenovanju imenovanih poslovnih enot in pravnih zastopnikov za namen zbiranja elektronskih dokazov v kazenskih postopkih (v nadaljnjem besedilu: Direktiva 2023/1544/EU).
 
Izmenjava podatkov za sledenje in identifikacijo predmetov, uporabljenih za kaznivo dejanje, premoženjske koristi ali premoženja v kazenski zadevi
 
Direktiva 2024/1260/EU državam članicam nalaga vzpostavitev ustreznih ukrepov za i) sledenje in identifikacijo predmetov, uporabljenih za kaznivo dejanje, ter premoženjske koristi ali premoženja, ki so ali bi lahko postali predmet sklepa o začasnem zavarovanju ali odvzemu v okviru postopkov v kazenskih zadevah, ii) odvzem takih predmetov, koristi in premoženja ter začasno zavarovanje za namen odvzema, ter iii) upravljanje začasno zavarovanega premoženja.
 
Poudariti velja, da gre pri tem predvsem za ukrepe, ki jih morajo države članice zagotoviti v nacionalnih postopkih. Zato bo večina določb direktive v slovenski pravni red prenesenih z zakonodajo, ki ureja te postopke (zakon, ki ureja državno tožilstvo, in zakon, ki ureja kazenski postopek), oziroma s posebnim zakonom, ki bo urejal upravljanje začasno zavarovanega premoženja.
 
Vendar pa Direktiva 2024/1260/EU vsebuje tudi določbe, ki se nanašajo na sodelovanje med državami članicami v obliki izmenjave informacij. Te določbe se v slovenski pravni red prenašajo s tem predlogom novele.
 
Evropski nalog za zavarovanje in posredovanje elektronskih dokazov
 
Uredba 2023/1543/EU določa dve preiskovalni dejanji, namenjeni pridobivanju elektronskih dokazov v kazenskem postopku oziroma zaradi izvršitve kazenske sankcije, in sicer evropski nalog za zavarovanje elektronskih dokazov in evropski nalog za posredovanje elektronskih dokazov. Evropski nalog izdajo sodišča v državah članicah, v omejenem obsegu pa tudi drugi organi, ko zahtevajo podatke od operaterja oziroma ponudnika storitev informacijske družbe, če se oseba, ki je zadolžena, da v njegovem imenu prejema in izpolnjuje zahteve državnih organov za zavarovanje in posredovanje elektronskih dokazov (imenovana poslovna enota ali pravni zastopnik, imenovana oziroma imenovan v skladu z Direktivo 2023/1544/EU), nahaja v drugi državi članici EU (ne glede na to, ali ima operater oziroma ponudnik storitev informacijske družbe sedež ali prebivališče v državi, ki zahtevo izda, v drugi državi članici ali izven Evropske unije). 
 
Z evropskim nalogom za posredovanje elektronskih dokazov organ države članice operaterju oziroma ponudniku storitev informacijske družbe odredi, da mu izroči elektronske dokaze (podatke o identiteti naročnika storitve in podatke o vrsti in trajanju naročniškega razmerja,  podatke o opravljanju storitve in druge podatke, ki se hranijo v elektronski obliki).
 
Z evropskim nalogom za zavarovanje pristojni organ od operaterja oziroma ponudnika storitve informacijske družbe oziroma njegove imenovane poslovne enote ali pravnega zastopnika zahteva zavarovanje podatkov, dokler ni izdana zahteva za posredovanje (izročitev) elektronskih dokazov. Pri tem je treba upoštevati, da se posredovanje zavarovanih podatkov lahko zahteva ne le z evropskim nalogom za posredovanje, temveč tudi na podlagi dveh drugih pravnih aktov, ki urejata pravno pomoč med državami članicami. Posredovanje podatkov, ki so zavarovani na podlagi evropskega naloga za zavarovanje elektronskih dokazov, se lahko torej zahteva:
- z evropskim nalogom za posredovanje elektronskih dokazov;
- z evropskim preiskovalnim nalogom, ki ga ureja Direktiva Evropskega parlamenta in Sveta 2014/41/EU z dne 3. aprila 2014 o evropskem preiskovalnem nalogu v kazenskih zadevah (v nadaljnjem besedilu: Direktiva 2014/41/EU) ali
- na podlagi Konvencije, ki jo je Svet pripravil na podlagi člena 34 Pogodbe o Evropski uniji, o medsebojni pravni pomoči v kazenskih zadevah med državami članicami Evropske unije (v nadaljnjem besedilu: Konvencija o medsebojni pravni pomoči).
 
Posebnost evropskega naloga za zavarovanje in evropskega naloga za posredovanje elektronskih dokazov je, da ga pristojni organ države izdajateljice naslovi neposredno na imenovano poslovno enoto ali pravnega zastopnika ponudnika storitve v drugi državi članici oziroma ne da bi moral nalog predhodno priznati pravosodni organ te države. Šele če do prostovoljne izvršitve evropskega naloga ne pride, organ izdajatelj od organa izvršitelja v drugi državi članici zahteva priznanje in izvršitev naloga.
 
Ideje o potrebi po novem, učinkovitejšem sredstvu na področju zbiranja elektronskih dokazov, ki bi dopolnilo nabor obstoječih in manj učinkovitih oblik medsebojne pravne pomoči med državami članicami Evropske unije, segajo v čas terorističnih napadov v Bruslju leta 2016, po katerih je v ospredje prišlo spoznanje » /…/ da je treba najti načine za hitrejše zavarovanje in pridobivanje elektronskih dokazov, pa tudi pomen tesnega sodelovanja med organi za preprečevanje, odkrivanje in preiskovanje kaznivih dejanj, tretjimi državami in ponudniki storitev, ki delujejo na evropskem ozemlju /…/.« (glej 6. točko uvodne obrazložitve uredbe). To je še toliko bolj pomembno, ker se omrežne storitve lahko zagotavljajo od koderkoli in ne zahtevajo fizične infrastrukture, prostorov ali osebja v državi, v kateri se zadevna storitev ponuja, posledično pa so pomembni elektronski dokazi pogosto shranjeni zunaj države, v kateri poteka preiskava, ali pa jih hrani subjekt, ki v tej državi nima sedeža, kar predstavlja še poseben izziv pri njihovem zbiranju v kazenskih postopkih (glej 7. točko uvodne obrazložitve uredbe).
 
Čeprav je evropski nalog za posredovanje in zavarovanje elektronskih dokazov zaradi možnosti, da se pošlje v izvršitev zasebnopravnemu subjektu v drugi državi članici, učinkovitejši od drugih oblik pridobivanja dokazov (evropski preiskovalni nalog, zahteva na podlagi Konvencije o medsebojni pravni pomoči), pa obstajajo tudi določene omejitve, ki njegovo učinkovitost vsaj deloma postavljajo pod vprašaj. Uredba 2023/1543/EU je bila sprejeta hkrati z Direktivo 2023/1544/EU, ki določa dolžnost imenovanja imenovanih poslovnih enot oziroma pravnih zastopnikov. Prepletenost njunih določb je tolikšna, da je mogoče evropski nalog izdati le zoper operaterja oziroma ponudnika storitev informacijske družbe, ki ima oziroma je dolžan imenovati imenovano poslovno enoto oziroma pravnega zastopnika. Tako že definiciji pojmov »evropski nalog za zavarovanje« in »evropski nalog za posredovanje« nalog opredeljujeta kot odločbo, ki je »naslovljena na imenovano poslovno enoto ali pravnega zastopnika ponudnika storitev, ki ponuja storitve v Uniji, kadar se ta imenovana poslovna enota ali pravni zastopnik nahaja v drugi državi članici, ki jo zavezuje ta uredba.« (glej 1. in 2. točko 3. člena uredbe). Ker pa v skladu z Direktivo 2023/1544/EU poslovne enote ali pravnega zastopnika niso dolžni imenovati operaterji oziroma ponudniki storitev informacijske družbe, ki storitev ponujajo zgolj v državi članici, v kateri imajo sedež (glej 5. odstavek 1. člena), zoper te ponudnike tudi ni mogoče izdati evropskega naloga za zavarovanje ali posredovanje elektronskih dokazov.
 
Uredba 2023/1543/EU sicer predstavlja neposredno pravno podlago, da organi držav članic izdajo in od druge države članice zahtevajo izvršitev evropskega naloga za zavarovanje ali posredovanje elektronskih dokazov. Ne glede na navedeno pa uredba državam članicam izrecno nalaga, da določena vprašanja v zvezi z evropskim nalogom uredijo v svojih nacionalnih pravilih (na primer da uredijo pravna sredstva; glej 18. člen uredbe), ureditev določenih vprašanj pa je nujna glede na naravo stvari (na primer ureditev pristojnega organa za priznanje in izvršitev naloga druge države) ali vsaj koristna za izvrševanje uredbe v praksi. Vsa navedena vprašanja urejata novi 11.a in 11.b poglavje ZSKZDČEU-1, kot ju določa ta predlog novele.
 
Imenovanje imenovanih poslovnih enot in pravnih zastopnikov, zadolženih za prejemanje in izvrševanje zahtev za zavarovanje in posredovanje elektronskih dokazov
 
Direktiva 2023/1544/EU določa dolžnost operaterjev oziroma ponudnikov storitev informacijske družbe, ki storitev ponujajo v Evropski uniji – razen če je njihovo delovanje omejeno zgolj na eno državo članico -, da imenujejo osebo, ki je pristojna, da v njihovem imenu prejema in izvršuje zahteve za zavarovanje in posredovanje elektronskih dokazov, ki jih izdajo sodišča in drugi državni organi držav članic EU. Operater oziroma ponudnik storitev informacijske družbe, ki ima poslovno enoto v Evropski uniji, mora praviloma imenovati eno izmed svojih poslovnih enot (imenovana poslovna enota). Če poslovne enote nima v Evropski uniji, mora imenovati drugo pravno ali fizično osebo s sedežem ali prebivališčem v Evropski uniji (pravni zastopnik). 
 
Imenovane poslovne enote in pravni zastopniki opravljajo to vlogo tako v postopkih brez čezmejnega elementa, predvsem pa v primerih, ko je za izvršitev zahteve za zavarovanje ali posredovanje elektronskih dokazov potrebna pravna pomoč druge države članice oziroma ko se elektronski dokazi zahtevajo od subjekta v drugi državi članici.
 
Direktiva 2023/1544/EU pojasnjuje, da nacionalna pravila o kazenskih postopkih ogrožajo svobodno opravljanje storitev na notranjem trgu. Države članice se pri zbiranju elektronskih dokazov v kazenskih postopkih soočajo s težavami pri izvršitvi svojih zahtev za posredovanje dokazov, saj se omrežne storitve zagotavljajo od koderkoli in ne zahtevajo fizične infrastrukture, prostorov ali osebja v državi, v kateri se storitev ponuja, ali v Evropski uniji. Države članice se z ovirami pri izvrševanju svojih zahtev za zavarovanje ali posredovanje elektronskih dokazov soočajo na različne načine, takšen neusklajen pristop pa za operaterje oziroma ponudnike storitev informacijske družbe predstavlja različne in tudi nasprotujoče si obveznosti v različnih državah članicah. Ker to ovira svobodno opravljanje storitev, je nujen usklajen pristop, ki ga prinaša direktiva, hkrati pa bo direktiva omogočila tudi lažje odkrivanje in pregon kaznivih dejanj (1., 2., 3. in 5. točka uvodne obrazložitve).
 
Direktiva ne predstavlja pravne podlage za sodišča in druge organe držav članic, da izdajo ali izvršijo zahteve za zavarovanje ali posredovanje elektronskih dokazov, temveč to podlago predstavljajo drugi pravni akti, in sicer:
- nacionalne določbe vsake države članice, kadar se podatki zahtevajo od imenovane poslovne enote ali pravnega zastopnika s sedežem ali prebivališčem v tej državi članici,
- Uredba 2023/1543/EU,
- Direktiva 2014/41/EU (oziroma na njeni podlagi sprejet nacionalni predpis) in
- Konvencija o medsebojni pravni pomoči v kazenskih zadevah.
 
Kljub navedenemu pa Direktiva 2023/1544/EU v določeni meri posega tudi v pristojnost izdajanja aktov iz prejšnjega odstavka, saj določa, da:
- se morajo zahteve za zavarovanje ali posredovanje elektronskih dokazov na podlagi uredbe, direktive in konvencije nasloviti na imenovane poslovne enote ali pravne zastopnike – glej peti odstavek 3. člena Direktive 2023/1544/EU ter
- lahko organi zahteve za zavarovanje ali posredovanje elektronskih dokazov, izdane na podlagi nacionalnega prava, še naprej neposredno naslavljajo na operaterje oziroma ponudnike storitev informacijske družbe s sedežem na njihovem ozemlju, lahko pa jih naslovijo na imenovane poslovne enote ali pravne zastopnike – glej drugi in tretji odstavek 1. člena Direktive 2023/1544/EU.

2.	CILJI, NAČELA IN POGLAVITNE REŠITVE PREDLOGA ZAKONA
2.1	Cilji

Izmenjava podatkov za sledenje in identifikacijo predmetov, uporabljenih za kaznivo dejanje, premoženjske koristi ali premoženja v kazenski zadevi
 
S predlogom novele se v ZSKZDČEU-1 dodajajo določbe za prenos 5., 9., 10. in drugih povezanih členov Direktive 2024/1260/EU.
 
 

Kazalniki za spremljanje doseganja cilja oziroma merila, po katerih se bo izvajalo vrednotenje učinkov: sprejet predpis.

Evropski nalog za zavarovanje in posredovanje elektronskih dokazov
 
S predlogom novele se v ZSKZDČEU-1 dodajajo določbe za izvrševanje Uredbe 2023/1543/EU.
 
 

Kazalniki za spremljanje doseganja cilja oziroma merila, po katerih se bo izvajalo vrednotenje učinkov: sprejet predpis.

Imenovanje imenovanih poslovnih enot in pravnih zastopnikov, zadolženih za prejemanje in izvrševanje zahtev za zavarovanje in posredovanje elektronskih dokazov
 
S predlogom novele se v ZSKZDČEU-1 dodajajo določbe za prenos Direktive 2023/1544/EU.

Kazalniki za spremljanje doseganja cilja oziroma merila, po katerih se bo izvajalo vrednotenje učinkov: sprejet predpis.

2.2	Načela

Predlagane spremembe upoštevajo načela sodelovanja v kazenskih zadevah med članicami EU, predvsem pa načela varstva človekovih pravic in svoboščin, pravne države, legitimnosti in omejenosti represije, učinkovitosti, gospodarnosti ter zaupanja. 

2.3	Poglavitne rešitve

Izmenjava podatkov za sledenje in identifikacijo predmetov, uporabljenih za kaznivo dejanje, premoženjske koristi ali premoženja v kazenski zadevi
 
Ključna predlagana rešitev glede izmenjave podatkov za sledenje in identifikacijo predmetov, uporabljenih za kaznivo dejanje, premoženjske koristi ali premoženja v kazenski zadevi, je, da te podatke z ustreznimi organi drugih držav članic izmenjuje Vrhovno državno tožilstvo Republike Slovenije.
 
Evropski nalog za zavarovanje in posredovanje elektronskih dokazov
 
Ključne predlagane rešitve glede evropskega naloga za zavarovanje in posredovanje elektronskih dokazov so:
- izključna pristojnost Okrožnega sodišča v Kopru za odločanje o prepovedi izvršitve in priznanju naloga, ki ga izda organ druge države članice,
- določitev prekrškov za neizpolnitev evropskega naloga, ki ga izda organ druge države članice;
- uporaba določb Zakona o kazenskem postopku o primerljivih preiskovalnih dejanjih za odreditev naloga, ki ga odredi slovenski organ, razen kadar Uredba 2023/1543/EU določa drugačno ureditev.
 
Imenovanje imenovanih poslovnih enot in pravnih zastopnikov, zadolženih za prejemanje in izvrševanje zahtev za zavarovanje in posredovanje elektronskih dokazov
 
Ključne predlagane rešitve glede imenovanih poslovnih enot in pravnih zastopnikov so:
- določi se obveznost imenovanja imenovanih poslovnih enot ali pravnih zastopnikov v skladu z Direktivo 2023/1544/EU;
- določajo se prekrški za kršitev pravil glede imenovanja imenovanih poslovnih enot ali pravnih zastopnikov;
- določi se obveznost naslavljanja zahtev za zavarovanje in posredovanje elektronskih dokazov na imenovane poslovne enote ali pravne zastopnike v primerih, ki jih določa Direktiva 2023/1544/EU;
- Agencija za komunikacijska omrežja in storitve Republike Slovenije izvaja nadzor nad izvajanjem določb o imenovanju imenovanih poslovnih enot in pravnih zastopnikov.

3.	Ocena finančnih posledic predloga zakona za državni proračun in druga javna finančna sredstva

	Predpis ima posledice za državni proračun in druga javnofinančna sredstva.

–	Predpis ima posledice za blagajne javnega financiranja (državni proračun, občinski proračuni ter pokojninska in zdravstvena blagajna).

–	Predpis ima na blagajne javnega financiranja učinek v vrednosti nad 40.000 eur.

 Ocena finančnih posledic za izvajanje nalog AKOS na letni ravni znaša 101.700,00 kar vključuje:
1. zaposlitev enega dodatnega uslužbenca: povprečna plača delovnega mesta na agenciji skupaj z regresom za prehrano, regresom za letni dopust, povračilom stroškov prevoza na delovno mesto in drugimi prispevki delodajalca je izračunana v višini 4.558,3 evrov na mesec, kar letno znaša 54.700 evrov;
2. neposredne stroške dodatnega uslužbenca v višini 4.500 evrov, in sicer: i) službena potovanja v tujino v okviru delovanja kot kontaktna točka z drugimi osrednjimi organi v višini približno 3.000 evrov (strošek letalskih kart, dveh nočitev in dnevnic za tri službena potovanja, saj je v direktivi predvideno usklajevanje osrednjih organov glede izvršilnih ukrepov za zagotovitev skladnega in sorazmernega pristopa, kot tudi sodelovanje z Evropsko komisijo), ii) kotizacije za izobraževanja v približni višini 1.500 evrov (vključeni so tudi stroški usposabljanja in izpita iz ZUP in ZIN),
3. posredne stroške v višini okoli 32.500 evrov, ki obsegajo stroške splošnih služb agencije, stroške ogrevanja, elektrike, komunikacijskih storitev, vzdrževanja informacijskih sistemov itd.,
4. strošek vzpostavitve in delovanja evidence ponudnikov storitev, kar vključuje vzpostavitev javne evidence ter njeno povezljivost v Evropsko pravosodno mrežo v kazenskih zadevah v višini 5.000 evrov,
5. strošek ozaveščanja ponudnikov storitev – material, povezovanje z Gospodarsko zbornico Slovenije o obveznosti ponudnikov storitev glede vpisa v evidenco in drugih obveznosti po direktivi in uredbi v višini 5.000 evrov.
 
Predlog novele nima posledic za druga javnofinančna sredstva - zdravstveno in pokojninsko blagajno ter občinske proračune.

–	Predpis ima negativen učinek na potrebna dodatna sredstva ali zmanjšanje teh sredstev, na stroške dela (dodatne zaposlitve ali zmanjšanje), druge operativne stroške (nakup pisarniške opreme, stroški prevoza, (najem/nakup) stroške nepremičnin, na uvajanje novih digitalnih storitev (stroški nakupa/najema strojne opreme, stroški vzpostavitve/nadgradnje informacijskih sistemov in vzpostavitve povezljivosti evidenc vključevanja zunanjih izvajalcev oziroma storitev, itd..

Prikazana sredstva so potrebna za izvajanje obveznosti, ki jih Republiki Sloveniji nalagajo predpisi Evropske unije. 

–	Predpis ima negativen učinek na zvišanje posrednih stroškov glede javnih financ pri njegovem izvajanju (zaposlovanje in stroški, povezani s tem, stroški zunanjih izvajalcev itd.).

Zaradi izvajanja nadzornih in drugih nalog AKOS bo potrebna zaposlitev dodatnega uslužbenca (glej specifikacijo zgoraj). 

4.	Navedba, da so sredstva za izvajanje zakona v državnem proračunu zagotovljena, če predlog zakona predvideva porabo proračunskih sredstev v obdobju, za katero je bil državni proračun že sprejet

Finančna sredstva za delovanje AKOS bodo zagotovljena s proračunom na podlagi pogodbe z ministrstvom, pristojnim za pravosodje.

Za obdobje, za katero proračun še ni sprejet, bodo zagotovljena iz finančnega načrta ministrstva, pristojnega za pravosodje.

Za obdobje, za katero je proračun že sprejet, bodo finančna sredstva zagotovljena v okviru obstoječega finančnega načrta ministrstva, pristojnega za pravosodje, s prerazporeditvami med proračunskimi postavkami.


5.	Prikaz ureditve v drugih pravnih sistemih in prilagojenosti predlagane ureditve pravu Evropske unije

5.1	Prikaz ureditve v drugih pravnih sistemih

/

5.2	Prikaz ureditve v pravnem redu Evropske unije

	IZJAVA O SKLADNOSTI S PRAVNIM REDOM EU


NASLOV PREDPISA RS

Zakon o spremembah in dopolnitvah Zakona o sodelovanju v kazenskih zadevah z državami članicami Evropske unije

EVA
2026-2030-0022

AKTI EU, KATERIH PRENOS ALI IZVAJANJE SE ZAGOTAVLJA S PREDPISOM RS

	Št.
	CELEX
	Naslov
	Zadnjič spremenjen z (CELEX)

	1
	32024L1260
	Direktiva (EU) 2024/1260 Evropskega parlamenta in Sveta z dne 24. aprila 2024 o povrnitvi in odvzemu premoženja
	

	2
	32023L1544
	Direktiva (EU) 2023/1544 Evropskega parlamenta in Sveta z dne 12. julija 2023 o določitvi harmoniziranih pravil o imenovanju imenovanih poslovnih enot in pravnih zastopnikov za namen zbiranja elektronskih dokazov v kazenskih postopkih
	


	Predpis RS
	Opomba ali CELEX akta EU predpisa
	Akt EU

	Člen
	Odstavek
	Točka
	Alinea
	
	Člen
	Odstavek
	Točka
	Alinea

	1
	
	
	
	
	
	
	
	

	1
	1
	
	
	32023L1544
	7
	1
	
	

	2
	
	
	
	
	
	
	
	

	2
	3
	
	
	32023L1544
	7
	2
	
	

	2
	3
	
	
	32024L1260
	33
	1
	
	

	2
	3
	
	
	32024L1260
	33
	2
	
	

	3
	
	
	
	
	
	
	
	

	3
	1
	
	
	32024L1260
	5
	2
	c
	

	3
	1
	
	
	32024L1260
	9
	1
	
	

	3
	1
	
	
	32024L1260
	9
	2
	
	

	3
	1
	
	
	32024L1260
	9
	2
	a
	

	3
	1
	
	
	32024L1260
	9
	2
	b
	

	3
	1
	
	
	32024L1260
	9
	2
	c
	

	3
	1
	
	
	32024L1260
	9
	2
	d
	

	3
	1
	
	
	32024L1260
	9
	2
	e
	

	3
	1
	
	
	32024L1260
	9
	2
	f
	

	3
	1
	
	
	32024L1260
	9
	2
	g
	

	3
	1
	
	
	32024L1260
	9
	2
	h
	

	3
	1
	
	
	32024L1260
	9
	3
	
	

	3
	1
	
	
	32024L1260
	9
	4
	
	

	3
	1
	
	
	32024L1260
	9
	5
	
	

	3
	1
	
	
	32024L1260
	9
	6
	
	

	3
	1
	
	
	32024L1260
	9
	6
	a
	

	3
	1
	
	
	32024L1260
	9
	6
	b
	

	3
	1
	
	
	32024L1260
	9
	6
	c
	

	3
	1
	
	
	32024L1260
	9
	7
	
	

	3
	1
	
	
	32024L1260
	10
	1
	
	

	3
	1
	
	
	32024L1260
	10
	1
	a
	

	3
	1
	
	
	32024L1260
	10
	1
	b
	

	3
	1
	
	
	32024L1260
	10
	1
	c
	

	3
	1
	
	
	32024L1260
	10
	2
	
	

	3
	1
	
	
	32024L1260
	10
	3
	
	

	4
	
	
	
	Ni predmet usklajevanja s pravom EU
	
	
	
	

	5
	
	
	
	Ni predmet usklajevanja s pravom EU
	
	
	
	

	6
	
	
	
	
	
	
	
	

	6
	1
	
	
	32023L1544
	3
	1
	
	

	6
	1
	
	
	32023L1544
	3
	1
	a
	

	6
	1
	
	
	32023L1544
	3
	1
	b
	

	6
	1
	
	
	32023L1544
	3
	1
	c
	

	6
	1
	
	
	32023L1544
	3
	2
	
	

	6
	1
	
	
	32023L1544
	3
	2
	a
	

	6
	1
	
	
	32023L1544
	3
	2
	b
	

	6
	1
	
	
	32023L1544
	3
	3
	
	

	6
	1
	
	
	32023L1544
	3
	4
	
	

	6
	1
	
	
	32023L1544
	3
	5
	
	

	6
	1
	
	
	32023L1544
	3
	6
	
	

	6
	1
	
	
	32023L1544
	4
	1
	
	

	6
	1
	
	
	32023L1544
	4
	2
	
	

	6
	1
	
	
	32023L1544
	4
	3
	
	

	6
	1
	
	
	32023L1544
	4
	4
	
	

	6
	1
	
	
	32023L1544
	4
	5
	
	

	6
	1
	
	
	32023L1544
	4
	6
	
	

	6
	1
	
	
	32023L1544
	5
	
	
	

	6
	1
	
	
	32023L1544
	6
	1
	
	

	6
	1
	
	
	32023L1544
	6
	2
	
	

	6
	1
	
	
	32023L1544
	6
	2
	
	

	7
	
	
	
	32023L1544
	5
	6
	
	

	8
	
	
	
	Ni predmet usklajevanja s pravom EU
	
	
	
	

	9
	
	
	
	Ni predmet usklajevanja s pravom EU
	
	
	
	




5.3	Prikaz ureditve v posameznih državah članicah Evropske unije

Portugalska

Po podatkih zbirke EUR-Lex – National transposition measures (URL: https://eur-lex.europa.eu/legal-content/EN/NIM/?uri=CELEX%3A32024L1260) so do 23. 9. 2026 nacionalne ukrepe za prenos Direktive (EU) 2024/1260 priglasile le tri države, pri čemer je Portugalska edina, ki je zakonodajni postopek že zaključila. 
 
Portugalska je direktivo prenesla z Lei n.º 37/2026, de 28 de julho (Zakon št. 37/2026 z dne 28. julija 2026; URL: https://diariodarepublica.pt/dr/detalhe/lei/37-2026-1152696582), ki med drugim spreminja Lei n.º 45/2011, de 24 de junho, que cria, na dependência da Polícia Judiciária, o Gabinete de Recuperação de Ativos (Zakon št. 45/2011 z dne 24. junija 2011 o ustanovitvi Urada za odvzem premoženjske koristi – Gabinete de Recuperação de Ativos (GRA) v okviru kriminalistične policije; URL: https://diariodarepublica.pt/dr/legislacao-consolidada/lei/2011-70915698-107794695). Z 9. členom Zakona št. 37/2026 je bil v Zakon št. 45/2011 dodan novi 9.a člen – Izmenjava informacij.
 
Zakon ureja uporabo in posredovanje informacij med portugalskim uradom za odvzem premoženjske koristi in uradi drugih držav članic. Določa pogoje, pod katerimi se informacije, prejete od urada druge države članice, lahko uporabijo kot dokaz v portugalskem kazenskem postopku, razloge, zaradi katerih mora urad zavrniti posredovanje informacij drugemu uradu (zlasti zaradi nacionalne varnosti, ogrožanja tekoče preiskave ali posameznika, očitne nesorazmernosti oziroma nerelevantnosti zahteve ali nasprotovanja temeljnim določbam nacionalnega prava), ter obveznost portugalskega urada, da ob posredovanju informacij opozori na morebitne omejitve njihove uporabe kot dokaza v tujem kazenskem postopku. Določba ne ureja podrobneje oblike in vsebine zaprosila, načina njegovega posredovanja, rokov za odgovor ali vrste informacij, ki se zahtevajo.

Portugalska je Direktivo (EU) 2023/1544 prenesla z Lei n.º 55/2026, de 20 de agosto (Zakon št. 55/2026 z dne 20. avgusta 2026; URL: https://diariodarepublica.pt/dr/detalhe/lei/55-2026-1160472900). Ta zakon vsebuje tudi določbe za izvajanje Uredbe (EU) 2023/1543. 
 
Glede Direktive (EU) 2023/1544 zakon določa zlasti obveznosti ponudnikov storitev glede določitve imenovane poslovne enote oziroma pravnega zastopnika ter njihovih pooblastil in kontaktnih podatkov. Kot osrednji organ za zbiranje in obdelavo teh podatkov določa ANACOM – Autoridade Nacional de Comunicações (Nacionalni organ za komunikacije). Zakon ureja tudi odgovornost ponudnikov storitev ter sistem prekrškov in nadzora.
 
Glede Uredbe (EU) 2023/1543 zakon določa predvsem pristojne organe, procesna pravila in sankcije. Neizpolnitev obveznosti zavarovanja ali posredovanja elektronskih dokazov ter določene kršitve pravil o varnosti in zaupnosti so določene kot prekrški. Za izdajo in izvrševanje evropskih nalogov se uporabljajo nacionalna pravila za primerljive domače ukrepe, če niso v nasprotju z Uredbo; za izvršitev je pristojen organ, ki bi bil pristojen za enak domači preiskovalni ukrep. Kot osrednji organ za namene Uredbe je določena Procuradoria-Geral da República (Generalno državno tožilstvo republike).
 

Nemčija

Nemčija je Direktivo (EU) 2023/1544 prenesla z Gesetz zur Umsetzung der Richtlinie (EU) 2023/1544 und zur Durchführung der Verordnung (EU) 2023/1543 über die grenzüberschreitende Sicherung und Herausgabe elektronischer Beweismittel in Strafverfahren innerhalb der Europäischen Union (Zakon o prenosu Direktive (EU) 2023/1544 in izvajanju Uredbe (EU) 2023/1543 o čezmejnem zavarovanju in predložitvi elektronskih dokazov v kazenskih postopkih znotraj Evropske unije) z dne 10. marca 2026 (BGBl. 2026 I Nr. 64; URL: https://www.recht.bund.de/eli/bund/bgbl-1/2026/64), ki hkrati vsebuje določbe za izvajanje Uredbe (EU) 2023/1543. 
 
Gre za paketni zakon (Artikelgesetz), s katerim je nemški zakonodajalec v enem zakonodajnem postopku sprejel nov samostojen zakon in hkrati spremenil več drugih predpisov, potrebnih za izvedbo iste zakonodajne reforme. Z njegovim 1. členom je bil tako sprejet nov Gesetz über Europäische Herausgabe- und Sicherungsanordnungen zu elektronischen Beweismitteln – EBewMG (Zakon o evropskih nalogih za predložitev in zavarovanje elektronskih dokazov ; URL: https://www.gesetze-im-internet.de/ebewmg/).
 
Glede Direktive (EU) 2023/1544 EBewMG ureja predvsem obveznost ponudnikov storitev, da določijo imenovano poslovno enoto oziroma imenujejo pravnega zastopnika ter mu zagotovijo potrebna pooblastila in sredstva, sporočanje njihovih kontaktnih podatkov in jezikov komunikacije ter odgovornost ponudnikov storitev za izpolnjevanje teh obveznosti. Kot pristojni nadzorni organ je določen Bundesamt für Justiz (Zvezni urad za pravosodje), kršitve teh obveznosti pa so določene kot prekrški.
 
Glede Uredbe (EU) 2023/1543 EBewMG določa predvsem pristojne organe in nacionalna procesna pravila za izdajo, potrditev in izvrševanje evropskih nalogov za predložitev in zavarovanje elektronskih dokazov. Za izvrševanje je praviloma pristojno Staatsanwaltschaft (državno tožilstvo), zakon pa ureja tudi pravna sredstva in postopek v primeru nasprotujočih si pravnih obveznosti. Neizpolnitev obveznosti naslovnika po Uredbi je določena kot prekršek.

Hrvaška

Hrvaška je Direktivo (EU) 2023/1544 prenesla z Zakonom o prekograničnom pribavljanju elektroničkih dokaza u kaznenim postupcima (Zakon o čezmejnem pridobivanju elektronskih dokazov v kazenskih postopkih; URL: https://narodne-novine.nn.hr/clanci/sluzbeni/2025_12_151_2249.html), ki hkrati vsebuje določbe za izvajanje Uredbe (EU) 2023/1543.
 
Glede Direktive (EU) 2023/1544 zakon ureja zlasti obveznost ponudnikov storitev, da imenujejo imenovano poslovno enoto oziroma pravnega zastopnika, ki mora imeti sedež oziroma prebivališče na Hrvaškem, ter jima zagotovijo potrebna pooblastila in sredstva. Kot osrednji organ za ta vprašanja je določena Hrvatska regulatorna agencija za mrežne djelatnosti  – HAKOM (Hrvaška regulatorna agencija za omrežne dejavnosti), ki vodi tudi register imenovanih poslovnih enot in pravnih zastopnikov ter njihove kontaktne podatke.
 
Glede Uredbe (EU) 2023/1543 zakon podrobno določa pristojne organe. Evropski nalog za posredovanje podatkov o naročniku oziroma podatkov za identifikacijo uporabnika praviloma izdaja organ, ki vodi postopek, medtem ko evropski nalog za posredovanje prometnih ali vsebinskih podatkov izdaja sodišče. Evropski nalog za zavarovanje za vse kategorije podatkov prav tako izdaja sodišče. Za sprejem nalogov zaradi obveščanja oziroma prisilne izvršitve je pristojno krajevno pristojno županijsko sodišče. Ministrstvo, pristojno za pravosodje, ima predvsem koordinacijsko vlogo.
 
Hrvaška ima dvotirni sankcijski sistem. V postopku prisilne izvršitve lahko preiskovalni sodnik naslovniku, ki ne izpolni obveznosti iz priznanega in izvršljivega evropskega naloga za posredovanje oziroma evropskega naloga za zavarovanje, po 9. členu zakona izreče denarno kazen do 6.630 evrov. Zoper sklep je dovoljena pritožba, ki ne zadrži njegove izvršitve. Ta denarna kazen je del postopka prisilne izvršitve in je ločena od prekrškovnih sankcij iz 16. do 18. člena zakona.

Poleg tega zakon posebej določa prekrške. Po 16. členu so prekrški zlasti neizvršitev obveznosti iz evropskega naloga za posredovanje oziroma evropskega naloga za zavarovanje, na primer nepravočasno posredovanje podatkov, nezavarovanje zahtevanih podatkov ali neopozoritev pristojnega organa na razloge, zaradi katerih naloga ni mogoče izvršiti. 17. člen določa prekršek zaradi kršitve zaupnosti, 18. člen pa prekrške zaradi kršitev obveznosti glede imenovanja poslovne enote ali pravnega zastopnika, zagotovitve potrebnih pooblastil in sredstev ter sporočanja zahtevanih podatkov HAKOM. Za te prekrške odgovarjajo pravna oseba, odgovorna oseba v pravni osebi in, kadar pride v poštev, fizična oseba. Za pregon teh prekrškov je kot pobudnik postopka določena HAKOM.

6.	Presoja posledic
6.1	Presoja administrativnih posledic

a)	Predpis ima učinek na uvajanje nove obveznosti, spreminjanje ali ukinjanje obstoječe obveznosti.

–	Predpis ima negativen učinek na število trenutno veljavnih obveznosti.

Predlog novele na podlagi pravnih aktov Evropske unije prinaša določene učinke, saj se uvajajo nove obveznosti Vrhovnega državnega tožilstva, Okrožnega sodišča v Kopru ter operaterjev oziroma ponudnikov storitev informacijske družbe.
 
Predlog novele ne uvaja nacionalnih obveznosti, temveč določa nacionalni okvir za izvrševanje obveznosti, ki izhajajo iz pravnih aktov Evropske unije oziroma jih mora Republika Slovenija prenesti ali zagotoviti njihovo izvajanje v nacionalnem pravnem redu.

–	Predpis ima negativen učinek na aktivnosti zaposlenih v organih državne uprave, pravosodnih organih in nosilce javnih pooblastil.

Predlog novele na podlagi pravnih aktov Evropske unije prinaša določene učinke, saj uvaja dodatne aktivnosti za zaposlene v pravosodnih organih in pri Agenciji za komunikacijska omrežja in storitve Republike Slovenije.
 
Predlog novele ne uvaja nacionalnih obveznosti, temveč določa nacionalni okvir za izvrševanje obveznosti, ki izhajajo iz pravnih aktov Evropske unije oziroma jih mora Republika Slovenija prenesti ali zagotoviti njihovo izvajanje v nacionalnem pravnem redu.
 

–	Predpis ima pozitiven učinek na organe državne uprave, pravosodne organe in nosilce javnih pooblastil.

Predlog novele ne razpršuje obveznosti med dodatne organe, temveč za posamezna vsebinska področja določa enotne pristojne organe, kar prispeva k preglednejšemu in učinkovitejšemu izvajanju obveznosti, ki izhajajo iz pravnih aktov Evropske unije.

Sprememba bo vplivala na 30 zaposlenih. Za njih bodo odpravljene naslednje obveznosti: Drugo v skupnem znesku 0,00 EUR.
b)	Predpis ima učinek na uvajanje nove digitalne storitve, spreminjanje ali ukinjanje obstoječe digitalne storitve.

–	Predpis ima pozitiven učinek na digitalne storitve v javni upravi.

Predlog novele ima na podlagi pravnih aktov Evropske unije učinek na uvajanje oziroma uporabo digitalnih storitev.
 
Predlog novele predvideva vzpostavitev evidence operaterjev oziroma ponudnikov storitev informacijske družbe, ki imenujejo imenovano poslovno enoto oziroma pravnega zastopnika za prejemanje in izvrševanje zahtev za zavarovanje in posredovanje elektronskih dokazov. Evidenco bo vodila Agencija za komunikacijska omrežja in storitve Republike Slovenije, podatki iz te evidence pa se bodo objavljali tudi na spletni strani Evropske pravosodne mreže.
 
Predlog novele je povezan tudi z uporabo decentraliziranega informacijskega sistema za varno elektronsko komunikacijo pri pošiljanju evropskih nalogov za zavarovanje in posredovanje elektronskih dokazov oziroma pripadajočih potrdil ter pri komunikaciji med pristojnimi organi in naslovniki.
 
Predlog novele ne ukinja obstoječih digitalnih storitev.
 
Navedene rešitve ne predstavljajo izvirne nacionalne digitalne storitve, temveč izhajajo iz pravnih aktov Evropske unije oziroma iz potrebe po zagotovitvi njihovega izvajanja v nacionalnem pravnem redu.

–	Predpis ima pozitiven učinek na digitalizacijo poslovne učinkovitosti.

Predlog novele ima pozitiven učinek na digitalizacijo poslovne učinkovitosti, saj je povezan z uporabo digitalnih rešitev, ki omogočajo varnejšo, hitrejšo in bolj pregledno komunikacijo med pristojnimi organi, operaterji oziroma ponudniki storitev informacijske družbe ter njihovimi imenovanimi poslovnimi enotami oziroma pravnimi zastopniki. Navedene digitalne rešitve izhajajo iz pravnih aktov Evropske unije oziroma iz potrebe po zagotovitvi njihovega izvajanja v nacionalnem pravnem redu.

c)	Predpis ima učinek, s katerim se posega v osebne podatke (določa obdelava novih ali spremenjenih osebnih podatkov).

–	Predpis ima negativen učinek glede posega v osebne podatke – utemeljenost posega.

Predlog novele na podlagi pravnih aktov Evropske unije prinaša učinke na obdelavo osebnih podatkov, saj določa obdelavo oziroma izmenjavo osebnih podatkov za namen sledenja in identifikacije predmetov, premoženjske koristi ali premoženja v kazenskih zadevah ter za namen zavarovanja in posredovanja elektronskih dokazov, vendar je poseg dopusten, saj gre za izvrševanje obveznosti iz pravnih aktov Evropske unije.


Bistven del predloga novele se nanaša na evropski nalog za zavarovanje elektronskih dokazov in evropski nalog za posredovanje elektronskih dokazov. Z evropskim nalogom za posredovanje elektronskih dokazov lahko pristojni organ od operaterja oziroma ponudnika storitev informacijske družbe zahteva posredovanje elektronskih dokazov, ki lahko vključujejo podatke o identiteti naročnika storitve, podatke o vrsti in trajanju naročniškega razmerja, podatke o opravljanju storitve, prometne podatke in druge podatke, ki se hranijo v elektronski obliki, vključno z vsebinskimi podatki, kadar so za to izpolnjeni pogoji.


Z evropskim nalogom za zavarovanje elektronskih dokazov se od operaterja oziroma ponudnika storitev informacijske družbe oziroma njegove imenovane poslovne enote ali pravnega zastopnika zahteva, da določene osebne (tudi komunikacijske) podatke zavaruje za namen njihovega poznejšega posredovanja.


Predlog novele ureja tako položaj, ko evropski nalog izda organ druge države članice in je naslovljen na naslovnika v Republiki Sloveniji, kot tudi položaj, ko evropski nalog izda pristojni organ Republike Slovenije in je naslovljen na osebo v drugi državi članici. V obeh primerih gre za ureditev postopkov, v katerih se lahko obdelujejo osebni podatki posameznikov.


Predlog novele določa tudi pristojne organe, postopkovna pravila, pogoje za zavrnitev ali priznanje evropskega naloga ter sankcioniranje neizpolnitve obveznosti iz evropskega naloga. S tem se določa nacionalni okvir za obdelavo osebnih podatkov v postopkih zavarovanja in posredovanja elektronskih dokazov, pri čemer temeljna pravila o evropskem nalogu izhajajo neposredno iz Uredbe 2023/1543/EU.


Poleg tega predlog novele ureja tudi obdelavo osebnih podatkov v delu, ki se nanaša na izmenjavo podatkov med Vrhovnim državnim tožilstvom Republike Slovenije kot uradom za odvzem premoženjske koristi in uradi za odvzem premoženjske koristi drugih držav članic. V tem delu določa vrste podatkov, ki se lahko izmenjajo, pogoje za njihovo posredovanje, roke, komunikacijsko sredstvo, rok hrambe ter obveščanje posameznika, na katerega se podatki nanašajo.


Predlog novele ima neposreden učinek na obdelavo osebnih podatkov, vendar, kot že navedeno, ne uvaja izvirne nacionalne ureditve zbiranja elektronskih dokazov, temveč določa nacionalni okvir za izvrševanje obveznosti, ki izhajajo iz pravnih aktov Evropske unije oziroma jih mora Republika Slovenija prenesti ali zagotoviti njihovo izvajanje v nacionalnem pravnem redu.

č)	Predpis ima učinek na temeljna načela varstva osebnih podatkov.

–	Predpis ima negativen učinek na upoštevanje načela zakonitosti, poštenosti in preglednosti obdelave.

Predlog novele na podlagi pravnih aktov Evropske unije prinaša učinke na upoštevanje načela zakonitosti, poštenosti in preglednosti obdelave osebnih podatkov.
 
Učinek na zakonitost obdelave izhaja iz narave evropskega naloga za zavarovanje in posredovanje elektronskih dokazov, saj gre za poseg v ustavno varovano področje komunikacijske in informacijske zasebnosti. Organ druge države članice lahko evropski nalog neposredno naslovi na operaterja oziroma ponudnika storitev informacijske družbe oziroma njegovo imenovano poslovno enoto ali pravnega zastopnika v Republiki Sloveniji. Zakonitost obdelave osebnih podatkov je zato v takih primerih v pomembnem delu odvisna od pravilnosti postopka, pogojev za izdajo naloga in pravnih standardov v državi članici izdajateljici, domači organ pa praviloma ni vključen v vsak primer že pred zavarovanjem ali posredovanjem podatkov.
 
Učinek na poštenost obdelave je povezan z možnostjo različnih obsegov posega glede na ureditev in prakso posamezne države članice izdajateljice (raven varstva človekovih pravic). Ker evropski nalog temelji na neposrednem čezmejnem naslavljanju zahtev, lahko pride do položajev, v katerih so za primerljive vrste podatkov ali primerljive procesne položaje v različnih državah članicah uporabljeni različni standardi, obsegi zahtev oziroma stopnje procesnega varstva. To lahko vpliva na poštenost obdelave z vidika posameznika, na katerega se podatki nanašajo.
 
Učinek na preglednost obdelave izhaja iz tega, da se lahko osebni podatki posameznika zavarujejo ali posredujejo na podlagi neposredne komunikacije med organom druge države članice in naslovnikom evropskega naloga, brez predhodnega priznanja oziroma posredovanja domačega pravosodnega organa. Zaradi takšne ureditve je obdelava osebnih podatkov za posameznika manj pregledna, saj domači organ praviloma ni vključen v vsak primer že ob začetku postopka, temveč šele v primerih, ko je to posebej določeno.
 
Navedeni učinki so omejeni s tem, da predlog novele določa nacionalna postopkovna pravila, pristojnost organa izvršitelja, primere odločanja o zavrnitvi oziroma priznanju evropskega naloga in pravna sredstva. Kljub temu predlog novele v tem delu predvsem vzpostavlja nacionalni okvir za izvajanje sistema, ki izhaja iz Uredbe 2023/1543/EU in Direktive 2023/1544/EU.

–	Predpis ima negativen učinek na upoštevanje načel določenosti, izrecnosti in zakonitosti namenov.

Predlog novele na podlagi pravnih aktov Evropske unije prinaša učinke na upoštevanje načel določenosti, izrecnosti in zakonitosti namenov obdelave osebnih podatkov.
 
Pri evropskem nalogu za zavarovanje in posredovanje elektronskih dokazov je konkretni namen obdelave v posameznem primeru v pomembnem delu določen z nalogom, ki ga izda organ druge države članice. Določnost, izrecnost in zakonitost namena so zato odvisne tudi od pravne ureditve, prakse in obrazložitve naloga v državi članici izdajateljici, domači organ pa praviloma ni vključen že pred vsakim zavarovanjem ali posredovanjem podatkov.
 
Pri izmenjavi podatkov med Vrhovnim državnim tožilstvom Republike Slovenije kot uradom za odvzem premoženjske koristi in uradi za odvzem premoženjske koristi drugih držav članic je namen sicer določen kot sledenje in identifikacija predmetov, premoženjske koristi ali premoženja v kazenskih zadevah, vendar predlog novele omogoča izmenjavo širokega nabora osebnih podatkov. Konkretni namen posamezne izmenjave bo zato v praksi odvisen od vsebine zahteve druge države članice oziroma presoje pristojnega državnega tožilca v posameznem primeru.

Navedeni učinki izhajajo iz ureditve, določene s pravnimi akti Evropske unije, predlog novele pa v tem delu določa predvsem nacionalni okvir za njihovo izvajanje.

–	Predpis ima negativen učinek na upoštevanje načela, da naj bo obdelava osebnih podatkov ustrezna in omejena na to, kar je potrebno za namene, za katere se obdelujejo ti podatki.

Predlog novele na podlagi pravnih aktov Evropske unije prinaša določene učinke na upoštevanje načela najmanjšega obsega podatkov oziroma načela, da mora biti obdelava osebnih podatkov ustrezna in omejena na to, kar je potrebno za namene, za katere se podatki obdelujejo.
 
Pri evropskem nalogu za zavarovanje in posredovanje elektronskih dokazov lahko obdelava zajema različne kategorije elektronskih dokazov, vključno s podatki o naročniku, podatki o opravljanju storitve, prometnimi podatki in v določenih primerih tudi vsebinskimi podatki. Ker nalog izda organ druge države članice in ga lahko neposredno naslovi na operaterja oziroma ponudnika storitev informacijske družbe oziroma njegovo imenovano poslovno enoto ali pravnega zastopnika, je presoja, kateri podatki so nujni in sorazmerni za konkretni postopek, v pomembnem delu odvisna od organa države članice izdajateljice.
 
Pri izmenjavi podatkov med Vrhovnim državnim tožilstvom Republike Slovenije kot uradom za odvzem premoženjske koristi in uradi za odvzem premoženjske koristi drugih držav članic predlog novele omogoča izmenjavo širokega nabora osebnih podatkov za namen sledenja in identifikacije predmetov, premoženjske koristi ali premoženja v kazenskih zadevah. Čeprav je namen izmenjave določen, lahko širina možnih podatkovnih kategorij povečuje tveganje, da bodo v posameznem primeru obdelani tudi podatki, katerih nujnost bo odvisna predvsem od vsebine zahteve druge države članice oziroma presoje pristojnega državnega tožilca.
 
Navedeni učinki izhajajo iz ureditve, določene s pravnimi akti Evropske unije, predlog novele pa v tem delu določa predvsem nacionalni okvir za njihovo izvajanje.

–	Predpis ima negativen učinek na upoštevanje načela omejitve hrambe – določenost rokov hrambe.

Predlog novele na podlagi pravnih aktov Evropske unije prinaša določene učinke na upoštevanje načela omejitve hrambe oziroma določenosti rokov hrambe osebnih podatkov. Pri evropskem nalogu za zavarovanje elektronskih dokazov je namen ukrepa prav v tem, da operater oziroma ponudnik storitev informacijske družbe podatke zavaruje za namen njihovega morebitnega poznejšega posredovanja. To pomeni dodatno hrambo podatkov, pri čemer so konkretni rok zavarovanja in nadaljnja uporaba podatkov odvisni predvsem od ureditve v Uredbi 2023/1543/EU in drugih državah članicah.
 
Pri izmenjavi podatkov med Vrhovnim državnim tožilstvom Republike Slovenije kot uradom za odvzem premoženjske koristi in uradi za odvzem premoženjske koristi drugih držav članic predlog novele določa posredovanje oziroma prejem podatkov, ne ureja pa celovito rokov njihove nadaljnje hrambe pri vseh organih, ki podatke prejmejo ali jih nato uporabljajo v kazenski zadevi. Roki hrambe so zato odvisni od pravil, ki veljajo za posamezne evidence, spise oziroma postopke. Predlog novele pa posebej določa rok, v katerem prejete podatke hrani Vrhovno državno tožilstvo.
 
Navedeni učinki izhajajo iz ureditve, določene s pravnimi akti Evropske unije, predlog novele pa v tem delu določa predvsem nacionalni okvir za njihovo izvajanje.

–	Predpis ima pozitiven učinek na upoštevanje načel celovitosti, zaupnosti in razpoložljivosti podatkov.

Predlog novele ima pozitiven učinek na upoštevanje načel celovitosti, zaupnosti in razpoložljivosti podatkov, saj za izmenjavo podatkov predvideva uporabo varnih komunikacijskih sredstev. Pri izmenjavi podatkov med Vrhovnim državnim tožilstvom Republike Slovenije kot uradom za odvzem premoženjske koristi in uradi za odvzem premoženjske koristi drugih držav članic je predvidena uporaba Europolove mrežne aplikacije za varno izmenjavo informacij SIENA, oziroma drugega komunikacijskega sredstva, ki omogoča zaupnost podatkov in preverjanje istovetnosti naslovnika.
 
Tudi pri evropskem nalogu za zavarovanje in posredovanje elektronskih dokazov je ureditev povezana z uporabo decentraliziranega informacijskega sistema za varno elektronsko komunikacijo pri pošiljanju evropskih nalogov oziroma pripadajočih potrdil. Takšna ureditev prispeva k varnejši, sledljivejši in bolj zanesljivi izmenjavi podatkov med pristojnimi organi, operaterji oziroma ponudniki storitev informacijske družbe ter njihovimi imenovanimi poslovnimi enotami oziroma pravnimi zastopniki.
 
Hkrati pa širitev čezmejne obdelave osebnih podatkov pomeni tudi povečanje tveganj za celovitost, zaupnost in razpoložljivost podatkov, zato bo ustrezno varstvo odvisno tudi od tehničnega in organizacijskega izvajanja navedenih sistemov v praksi.

d)	Predpis ima učinek na uresničevanje pravic posameznika.

–	Predpis ima negativen učinek na upoštevanje dolžnosti informiranja posameznika o obdelavi podatkov.

Predlog novele na podlagi pravnih aktov Evropske unije prinaša učinke na upoštevanje dolžnosti informiranja posameznika o obdelavi podatkov. Pri evropskem nalogu za zavarovanje in posredovanje elektronskih dokazov Uredba 2023/1543/EU sicer določa dolžnost pristojnega organa, da osebo obvesti o posredovanju podatkov, vendar se ta dolžnost nanaša na osebo, zoper katero je bil evropski nalog izdan, ne pa nujno na vse posameznike, katerih osebni podatki so lahko zajeti v posredovanih elektronskih dokazih. Zaradi narave elektronskih dokazov lahko posredovani podatki vključujejo tudi podatke drugih oseb, na primer oseb, ki so komunicirale z osebo, zoper katero je bil nalog izdan, ali so drugače zajete v vsebini oziroma metapodatkih elektronske komunikacije.
 
Pri izmenjavi podatkov med Vrhovnim državnim tožilstvom Republike Slovenije kot uradom za odvzem premoženjske koristi in uradi za odvzem premoženjske koristi drugih držav članic predlog novele sicer določa obveščanje posameznika po določenem času, kadar se podatki pošljejo po uradni dolžnosti, vendar je tudi to obveščanje lahko odloženo iz upravičenih razlogov. Obveščanje posameznika pa ni predvideno v primerih, ko se podatki uradu za odvzem premoženjske koristi druge države članice pošljejo na njegovo zahtevo.

Navedeni učinki izhajajo iz ureditve, določene s pravnimi akti Evropske unije, predlog novele pa določa predvsem nacionalni okvir za njihovo izvajanje.

–	Predpis ima negativen učinek na upoštevanje pravice do seznanitve in prenosljivosti podatkov.

Predlog novele na podlagi pravnih aktov Evropske unije prinaša učinke na upoštevanje pravice do seznanitve z lastnimi osebnimi podatki, saj ureja obdelavo osebnih podatkov v okviru kazenskih postopkov, zavarovanja in posredovanja elektronskih dokazov ter čezmejne izmenjave podatkov med pristojnimi organi. Uresničevanje pravice do seznanitve je lahko v takšnih primerih omejeno zaradi varstva poteka kazenskega postopka, preprečevanja, odkrivanja in pregona kaznivih dejanj, varstva pravic drugih oseb ter drugih zakonsko varovanih interesov.
 
Pravica do prenosljivosti podatkov v tem kontekstu nima bistvenega pomena, saj ne gre za obdelavo osebnih podatkov na podlagi privolitve ali pogodbenega razmerja posameznika z upravljavcem, temveč za obdelavo osebnih podatkov za namene kazenskega postopka oziroma čezmejnega sodelovanja pristojnih organov (torej gre za oblastno poslovanje organov pri opravljanju uradne dolžnosti). Navedeni učinki izhajajo iz ureditve, določene s pravnimi akti Evropske unije, predlog novele pa določa predvsem nacionalni okvir za njihovo izvajanje.
 

–	Predpis ima negativen učinek na upoštevanje pravice do popravka in izbrisa podatkov.

Predlog novele na podlagi pravnih aktov Evropske unije prinaša učinke na upoštevanje pravice do popravka in izbrisa osebnih podatkov.

Predlog novele ureja obdelavo podatkov v okviru kazenskih postopkov, zavarovanja in posredovanja elektronskih dokazov ter čezmejne izmenjave podatkov med pristojnimi organi. V takšnih postopkih je uveljavljanje pravice do popravka ali izbrisa lahko omejeno zaradi varstva kazenskega postopka, preprečevanja, odkrivanja in pregona kaznivih dejanj ter varstva pravic drugih oseb.

Pri evropskem nalogu in izmenjavi podatkov med uradi za odvzem premoženjske koristi je uveljavljanje teh pravic dodatno oteženo zaradi čezmejnega posredovanja podatkov in odvisnosti od pravil države članice, ki podatke zahteva oziroma jih uporablja v svojem postopku in je pri tem tudi vezana na nacionalni zakon za izvrševanje Direktive (EU) 2016/680. 

Navedeni učinki izhajajo iz pravnih aktov Evropske unije, predlog novele pa določa predvsem nacionalni okvir za njihovo izvajanje.

–	Predpis ima negativen učinek na upoštevanje pravice do ugovora in omejitve obdelave.

Predlog novele prinaša učinke na upoštevanje pravice do ugovora in omejitve obdelave osebnih podatkov.
 
Predlog novele ureja obdelavo podatkov v okviru kazenskih postopkov, zavarovanja in posredovanja elektronskih dokazov ter čezmejne izmenjave podatkov med pristojnimi organi. V takšnih postopkih je uveljavljanje pravice do ugovora ali omejitve obdelave lahko omejeno zaradi varstva kazenskega postopka, preprečevanja, odkrivanja in pregona kaznivih dejanj ter varstva pravic drugih oseb.
 
Pri evropskem nalogu in izmenjavi podatkov med uradi za odvzem premoženjske koristi je uveljavljanje teh pravic dodatno oteženo zaradi čezmejne narave obdelave in odvisnosti od pravil države članice, ki podatke zahteva oziroma jih uporablja v svojem postopku. Navedeni učinki izhajajo iz pravnih aktov Evropske unije, predlog novele pa določa predvsem nacionalni okvir za njihovo izvajanje.

–	Predpis ima negativen učinek na omejitve pravic posameznika.

Predlog novele na podlagi pravnih aktov Evropske unije prinaša učinke na omejitve pravic posameznika, saj ureja obdelavo osebnih podatkov v kazenskih postopkih, pri zavarovanju in posredovanju elektronskih dokazov ter pri čezmejni izmenjavi podatkov med pristojnimi organi.

V teh postopkih so lahko pravice posameznika, zlasti pravica do informiranja, seznanitve, popravka, izbrisa, ugovora in omejitve obdelave, omejene zaradi varstva kazenskega postopka, preprečevanja, odkrivanja in pregona kaznivih dejanj, varstva pravic drugih oseb ter drugih zakonsko varovanih interesov.

Navedeni učinki izhajajo iz pravnih aktov Evropske unije, predlog novele pa določa predvsem nacionalni okvir za njihovo izvajanje.
 

6.2	Presoja posledic za okolje, vključno s prostorskimi in varstvenimi vidiki

Predpis nima posledic na tem področju.

6.3	Presoja posledic za gospodarstvo

a)	Predpis ima učinek na fizične in pravne osebe, ki opravljajo dejavnost.

–	Predpis ima negativen učinek na način in organizacijo dela v podjetju.

Predlog novele ima učinek na pravne in fizične osebe, ki opravljajo dejavnost, če gre za operaterje oziroma ponudnike storitev informacijske družbe, ki jih zavezujejo Uredba 2023/1543/EU, Direktiva 2023/1544/EU in predlagane določbe zakona.
 
Ti subjekti bodo morali imenovati imenovano poslovno enoto oziroma pravnega zastopnika za prejemanje in izvrševanje zahtev za zavarovanje in posredovanje elektronskih dokazov, sporočati in ažurirati podatke ter sodelovati v nadzornih postopkih.
 
Prav tako bodo morali na neposredno zahtevo pristojnega organa druge države članice zavarovati ali posredovati elektronske dokaze, če bodo za to izpolnjeni pogoji. Predlog novele zato lahko zanje pomeni dodatne organizacijske, tehnične in administrativne aktivnosti.

–	Predpis ima negativen učinek na stroške poslovanja.

Predlog novele nima neposrednih učinkov na stroške poslovanja operaterjev oziroma ponudnikov storitev informacijske družbe, ki jih zavezujejo Uredba 2023/1543/EU, Direktiva 2023/1544/EU in predlagane določbe zakona.

–	Predpis ima pozitiven učinek na pravno varnost.

Predlog novele ima pozitiven učinek na pravno varnost.
 
Predlog novele poskuša čim bolj konkretizirati določbe pravnih aktov Evropske unije, ki urejajo izmenjavo podatkov med uradi za odvzem premoženjske koristi, evropski nalog za zavarovanje in posredovanje elektronskih dokazov ter imenovanje imenovanih poslovnih enot in pravnih zastopnikov.
 
S tem se v nacionalnem pravnem redu določajo pristojni organi, postopki, roki, način komunikacije, nadzor, sankcije in pravna sredstva, ki so potrebni za izvajanje navedenih pravnih aktov Evropske unije. Takšna konkretizacija prispeva k večji predvidljivosti uporabe prava, jasnejši razmejitvi pristojnosti in večji pravni varnosti naslovnikov ter pristojnih organov.

–	Predpis ima negativen učinek na čezmejno opravljanje storitev.

Predlog novele na podlagi pravnih aktov Evropske unije prinaša učinke na čezmejno opravljanje storitev, saj za določene operaterje oziroma ponudnike storitev informacijske družbe, ki storitve opravljajo v Evropski uniji, uvaja obveznost imenovanja imenovane poslovne enote oziroma pravnega zastopnika za prejemanje in izvrševanje zahtev za zavarovanje in posredovanje elektronskih dokazov.
 
Hkrati pa ureditev prispeva k enotnejšemu okviru za čezmejno opravljanje storitev na notranjem trgu, saj obveznosti ne izhajajo iz izvirne nacionalne ureditve, temveč iz pravnih aktov Evropske unije, ki določajo harmonizirana pravila za imenovanje imenovanih poslovnih enot in pravnih zastopnikov. Predlog novele določa predvsem nacionalni okvir za njihovo izvajanje.

6.4	Presoja posledic za socialno področje

Predpis nima posledic na tem področju.

6.5	Presoja posledic za dokumente razvojnega načrtovanja

Predpis nima posledic na tem področju.

6.6	Presoja posledic za druga področja

Predpis nima posledic na tem področju.

6.7	Izvajanje sprejetega predpisa

Ministrstvo za pravosodje je v postopku sprejemanja predloga novele vsebino že predstavilo ponudnikom omrežnih storitev in Gospodarski zbornici Slovenije. Tudi po sprejemu zakona bo Ministrstvo za pravosodje organiziralo sestanke in posvete s ciljnimi skupinami.

7.	Prikaz sodelovanja javnosti

Gradivo je bilo predmet sodelovanja z javnostjo.

Datum objave na portalu eDemokracija:
6. 5. 2026

Na gradivo so bila podana mnenja, predlogi in pripombe.

V razpravo vključeni subjekti:
Vrhovno državno tožilstvo Republike Slovenije, Sodni svet Republike Slovenije, Državnotožilski svet, Odvetniška zbornica Slovenije, Policija, Varuh človekovih pravic Republike Slovenije, Informacijski pooblaščenec, Zagovornik načela enakosti, Državno odvetništvo Republike Slovenije, Uprava Republike Slovenije za izvrševanje kazenskih sankcij, Uprava Republike Slovenije za probacijo, Evropska pravna fakulteta v Novi Gorici, Fakulteta za državne in evropske študije, Agencija za komunikacijska omrežja in storitve Republike Slovenije, Okrožno sodišče v Kopru

Obrazložitev upoštevanja mnenj, predlogov in pripomb v razpravo vključenih subjektov:
Ministrstvo za pravosodje je v fazi strokovnega in javnega posvetovanja prejelo 79 pripomb (brez upoštevanja redakcijskih in nomotehničnih pripomb). Upoštevanih je 29 pripomb. Približno 10 pripomb je bilo zavrnjenih, kjer je predlagatelj predlagal ureditev, ki je v nasprotju z direktivo, ki se prenaša ali uredbo, katere izvrševanje se ureja s predlogom novele. V šestih primerih je Ministrstvo za pravosodje zgolj pojasnilo, da predlog novele ali drug zakon že upošteva predlagateljev predlog. Dve pripombi sta bili zavrnjeni, ker predlog posega v področja zakona, ki niso predmet spremembe. 

Poudariti je potrebno tudi, da so glede številnih vprašanj (varstvo posameznika, katerega podatki se izmenjujejo med uradi za odvzem premoženjske koristi, pravice osebe, katere podatki se zahtevajo z evropskim nalogom, potreba po izrecni določitvi kaznivih dejanj, za katera je dopustno izdati nalog) predlagatelji imeli nasprotujoča si stališča.  

V nadaljevanju navedeni pomembnejši predlogi, ki niso bili upoštevani:
 
- Vrhovno sodišče Republike Slovenije (v nadaljevanju: VSRS) v zvezi z veljavnim drugim odstavkom 64. člena Zakona o sodelovanju v kazenskih zadevah z državami članicami (v nadaljevanju: ZSKZDČEU-1) predlaga spremembo krajevne pristojnosti pri evropskem preiskovalnem nalogu, tako da v primerih, ko se zaprosi tudi za hišno preiskavo, zaslišanje prič ali zaslišanje obdolženca, o vseh preiskovalnih dejanjih odloča sodišče, pristojno za ta dejanja, ne pa sodišče, ki je pristojno za prvega izmed navedenih preiskovalnih dejanj.
 
Ministrstvo za pravosodje (v nadaljevanju: MP) pojasnjuje, da drugi odstavek 64. člena ZSKZDČEU-1 vzpostavlja krajevno pristojnost sodišča, na območju katerega je treba opraviti preiskovalno dejanje, hkrati pa ureja tudi položaje, ko bi navedeno pravilo odkazovalo na več sodišč ali ko na njegovi podlagi krajevno pristojnega sodišča ne bi bilo mogoče določiti. V primeru pristojnosti več sodišč je pristojno sodišče, ki je pristojno za prvo navedeno preiskovalno dejanje, v primeru, ko pristojnega sodišča ni mogoče določiti, pa Okrožno sodišče v Ljubljani.
 
Predlog VSRS bi uvedel dodatno kompleksnost, saj bi lahko ponovno privedel do položaja, v katerem bi bilo za posamezna preiskovalna dejanja pristojnih več različnih sodišč. Do tega bi lahko prišlo zlasti takrat, ko bi bila za hišno preiskavo, zaslišanje prič ali zaslišanje obdolženca pristojna različna okrožna sodišča. Res je, da bi bilo tudi v takem primeru mogoče uporabiti zadnjo poved drugega odstavka 64. člena ZSKZDČEU-1, ki določa pristojnost Okrožnega sodišča v Ljubljani, vendar bi bila takšna rešitev neprepričljiva v primerih, ko Okrožno sodišče v Ljubljani ne bi bilo pristojno za nobeno izmed preiskovalnih dejanj, katerih izvedba se zahteva z evropskim preiskovalnim nalogom.
 
MP nadalje opozarja, da se na ravni EU obetajo spremembe pravil o evropskem preiskovalnem nalogu. Pripomba VSRS bo ponovno preučena pri implementaciji navedenih pravil.
 
- VSRS v zvezi s predlogom novele kot celoto predlaga ureditev nacionalnih klasifikacijskih načrtov oziroma šifrantov za kaznovalno področje, zlasti šifranta kaznivih dejanj, sankcij, ukrepov in EU instrumentov, po možnosti ob upoštevanju mednarodne klasifikacije ICCS.
 
MP pojasnjuje, da vprašanje ureditve nacionalnih klasifikacijskih načrtov oziroma šifrantov za kaznovalno področje ni predmet tega predloga novele. Predlog novele ureja vsebine, povezane z izvajanjem Uredbe 2023/1543/EU, prenosom Direktive 2023/1544/EU in prenosom posameznih določb Direktive 2024/1260/EU, ne ureja pa sistemske podatkovne standardizacije kaznovalnega področja.
 
Ker gre za horizontalno vprašanje, ki presega okvir te novele ter zahteva uskladitev z obstoječimi informacijskimi sistemi in potrebami različnih organov, ga ni primerno urejati parcialno v okviru predmetne novele.
 
Pripombe k 3. členu novele (izmenjava podatkov med uradi za odvzem premoženjske koristi)
 
- Državljan B. M. v zvezi s predlaganim novim 85.a členom ZSKZDČEU-1 (3. člen novele) izpostavlja potrebo po novem drugem odstavku, po katerem bi Vrhovno državno tožilstvo vodilo centralno evidenco prejetih in poslanih zahtev za izmenjavo podatkov, z navedbo datuma, vrste podatkov, pravne podlage in izida postopka, in sicer za izključno nadzorne in statistične namene ter s hrambo pet let.
 
MP pojasnjuje, da bi vzpostavitev posebne evidence bila smiselna le pod pogojem, kolikor bi to omogočalo ali olajševalo izvajanje državnotožilskih nalog ali nalog drugih državnih organov.

MP nadalje pojasnjuje, da državno tožilstvo v okviru opravljanja svojih pristojnosti vodi spise o posameznih zadevah, v katere se vlagajo dokumenti povezani s konkretno zadevo. Podatki o spisih se vodijo v vpisnikih, kar omogoča identifikacijo posameznih zadev oziroma spisov ter pridobivanje osnovnih informacij o njih, vključno z naravo zadeve prek ustreznih klasifikacijskih oznak.
 
Takšna organiziranost poslovanja državnega tožilstva zagotavlja preglednost posameznih zadev in omogoča tudi izvajanje nadzora nad obravnavo konkretnih primerov. Zato posebna evidenca o izmenjavi podatkov po 10.a poglavju ZSKZDČEU-1 po oceni MP ni potrebna. Tudi morebitno enostavnejše zbiranje statističnih podatkov samo po sebi ne utemeljuje dodatne administrativne obremenitve Vrhovnega državnega tožilstva.
 
- VDT v zvezi s predlaganim novim 85.a členom ZSKZDČEU-1 (3. člen novele) predlaga, da se kot slovenski ARO ne določi VDT kot celota, temveč pristojni oddelek znotraj VDT, npr. oddelek, pristojen za odvzem premoženjske koristi.
 
MP pojasnjuje, da je kot slovenski urad za odvzem premoženjske koristi ustrezno določiti VDT kot pristojni državni organ, ne pa posamezne notranje organizacijske enote znotraj tega organa. Določitev VDT ne pomeni, da bodo naloge iz predlaganega novega 10.a poglavja ZSKZDČEU-1 izvajale vse njegove notranje organizacijske enote oziroma vsi državni tožilci na VDT.
Če bi se kljub temu izkazala potreba, da se za izvajanje nalog iz predlaganega novega 10.a poglavja ZSKZDČEU-1 določi posebna notranjeorganizacijska enota, bi bilo to smiselno urediti ob naslednji spremembi Zakona o državnem tožilstvu, ki ureja organizacijska vprašanja državnega tožilstva.
 
- VDT v zvezi s predlaganim novim 85.h členom ZSKZDČEU-1 (3. člen novele) predlaga, da se črta obvezno obveščanje posameznika po uradni dolžnosti o posredovanju njegovih podatkov tujemu ARO in se namesto tega uredi pravica posameznika, da sam zahteva dostop do podatkov, z možnostjo omejitve dostopa, če bi razkritje ogrozilo postopek ali pravice drugih oseb.
 
MP pritrjuje navedbam VDT, da Zakon o varstvu osebnih podatkov na področju obravnavanja kaznivih dejanj ne zahteva obveščanja posameznika po uradni dolžnosti, temveč posamezniku zagotavlja pravico, da sam zahteva dostop do podatkov. Vendar je mogoče to vprašanje s področnim zakonom urediti drugače. Tako na primer ZKP v 154. členu določa dolžnost preiskovalnega sodnika, da posameznike po uradni dolžnosti obvesti o podatkih, pridobljenih z izvajanjem nekaterih preiskovalnih ukrepov.
 
V teh primerih odločitev o pošiljanju podatkov namreč ne temelji na presoji dveh subjektov, to je urada države, ki podatke zahteva, in urada države, ki jih pošlje, temveč zgolj na presoji slednjega.
 
Državni tožilec VDT tako ne bo odločal na podlagi zahteve, v kateri bi moral organ druge države članice jasno predstaviti namen zahteve in utemeljiti potrebnost zahtevanih podatkov, temveč bo navedene okoliščine presojal sam na podlagi (omejenega) poznavanja postopkov, ki potekajo v drugi državi članici. S tega vidika je v bistveno slabšem spoznavnem položaju, kot bi bil, če bi odločal na podlagi zahteve organa druge države članice.
 
Po ponovnem tehtanju navedenega tveganja na eni strani ter bremena, ki ga predlog novele nalaga VDT, na drugi strani in ob upoštevanju, da se obveznost obveščanja nanaša le na vsebinsko ozko opredeljene primere iz 85.c člena, je MP v predlaganem 85.i členu predloga novele ohranilo obveznost obveščanja po uradni dolžnosti.
 
Pripombe k 4. členu novele (evropski nalog, ki ga izda organ druge države članice)
 
- OZS v zvezi s predlaganim novim 11.a poglavjem in predlaganim novim 96.i členom ZSKZDČEU-1 (4. in 5. člen novele) predlaga, da se izrecno uredi varstvo odvetniške tajnosti, novinarskih virov, zdravniške zaupnosti in drugih zakonsko varovanih zaupnih razmerij, da v primeru verjetnosti zajema privilegirane komunikacije o dopustnosti pridobitve, pregleda in uporabe podatkov odloči sodišče po postopku, kot ga določa ZKP za odvetniško komunikacijo in da se določi mehanizem preverjanja, ki preprečuje, da bi organ pregona sam pregledoval in selekcioniral podatke, ki lahko vsebujejo privilegirano komunikacijo in da se določi, da se podatki, pridobljeni s kršitvijo odvetniške tajnosti, ne smejo uporabiti kot dokaz in se morajo izločiti iz spisa.
 
MP pojasnjuje, da namen predloga novele ni drugače urediti varstva posebnih oblik zaupnosti glede na to, ali se podatki pridobivajo z evropskim nalogom ali na podlagi določb ZKP v domačem kazenskem postopku. Vprašanje morebitne okrepitve varstva posebnih oblik zaupnosti, kot ga izpostavlja OZS, bi bilo zato treba urediti v ZKP, če bi se za to pokazala potreba. Takšna sprememba bi se na podlagi predlaganega 96.i člena ZSKZDČEU-1 ustrezno odrazila tudi pri izdaji evropskega naloga, ki ga izda domači organ.
 
Ker ZKP trenutno ne vsebuje določb, ki bi slovenskim organom omogočale odreditev posredovanja vsebinskih podatkov, bo navedeno vprašanje smiselno nasloviti ob morebitnih spremembah ZKP, s katerimi bi bilo uvedeno ustrezno preiskovalno dejanje za pridobivanje takšnih podatkov.
 
- OZS izpostavlja, da mora predlog preprečiti, da bi posameznik, katerega podatki se nahajajo pri ponudniku v Republiki Sloveniji, prišel pod nižji standard varstva zgolj zato, ker nalog izda organ druge države članice.
 
MP pojasnjuje, da Uredba 2023/1543/EU določa pogoje, pod katerimi lahko Republika Slovenija kot država izvršiteljica zavrne oziroma prizna in izvrši evropski nalog za zavarovanje ali posredovanje elektronskih dokazov. Slovenska zakonodaja v te pogoje ne more poseči na način, ki bi omejeval uporabo uredbe oziroma uvajal dodatne razloge za zavrnitev zunaj okvira, ki ga določa uredba.
 
Po drugi strani Uredba 2023/1543/EU določa tudi pogoje, pod katerimi bo druga država članica priznala evropski nalog, ki ga izda pristojni organ Republike Slovenije. Vendar uredba sama po sebi slovenskega zakonodajalca ne zavezuje, da slovenskim organom omogoči izdajanje evropskih nalogov v celotnem obsegu, ki bi ga uredba sicer dopuščala. Izdaja evropskega naloga je namreč mogoča le, če nacionalno pravo dopušča izdajo primerljivega ukrepa v domačem postopku (drugi odstavek 5. člena in drugi odstavek 6. člena Uredbe 2023/1543/EU).
 
Slovenska zakonodaja v določenih primerih slovenskim organom omogoča pridobivanje elektronskih dokazov v ožjem obsegu, kot ga dopušča Uredba 2023/1543/EU. To lahko v praksi pomeni, da bodo organi drugih držav članic od subjektov v Republiki Sloveniji v posameznih primerih lahko pridobili podatke v širšem obsegu, kot bi jih v primerljivem domačem primeru lahko pridobili slovenski organi.
 
Ker priznanja in izvršitve evropskega naloga, ki ga izda organ druge države članice, ni mogoče omejiti zunaj pogojev, določenih v Uredbi 2023/1543/EU, bi bilo navedeno razliko mogoče izravnati le tako, da bi se slovenskim organom razširila pooblastila za pridobivanje elektronskih dokazov. Takšna rešitev pa bi pomenila znižanje sedanjega standarda varstva zasebnosti v domačih kazenskih postopkih in bi bila lahko sporna tudi z vidika ustavnih jamstev. Ker je za predlagateljico nižanje standardov varstva zasebnosti nesprejemljivo, je treba sprejeti, da bodo organi drugih držav članic v posameznih primerih od subjektov v Republiki Sloveniji lahko pridobili podatke v širšem obsegu, kot jih lahko v primerljivih domačih primerih pridobijo slovenski organi.
 
- EPF v zvezi s predlaganim novim 96.c členom ZSKZDČEU-1 (4. člen novele) predlaga ponovno preučitev oziroma opustitev izključne pristojnosti Okrožnega sodišča v Kopru.
 
MP pojasnjuje, da določitev izključne pristojnosti enega sodišča za posamezno vrsto zadev ne pomeni izjeme v sistemu sodne pristojnosti. Tak pristop pozna že ZSKZDČEU-1, ki v posameznih primerih, ko krajevno pristojnega sodišča ni mogoče določiti, določa pristojnost Okrožnega sodišča v Ljubljani, na primer v drugem odstavku 50. člena, drugem odstavku 64. člena, drugem odstavku 100. člena, drugem odstavku 134. člena, drugem odstavku 167. člena, drugem odstavku 184.c člena, četrtem odstavku 189. člena, tretjem odstavku 202. člena, četrtem odstavku 211. člena in petem odstavku 224.c člena ZSKZDČEU-1. Nadalje tudi Zakon o sodiščih (Uradni list RS, št. 94/07 – uradno prečiščeno besedilo, 45/08, 96/09, 86/10 – ZJNepS, 33/11, 75/12 – ZSPDSLS-A, 63/13, 17/15, 23/17 – ZSSve, 22/18 – ZSICT, 16/19 – ZNP-1, 104/20, 203/20 – ZIUPOPDVE, 18/23 – ZDU-1O, 42/24 – odl. US in 100/25 – ZS-1) v 14. členu določa izključno krajevno pristojnost nekaterih sodišč.
 
Namen predlagane rešitve je specializacija odločanja. Evropski nalog za zavarovanje elektronskih dokazov in evropski nalog za posredovanje elektronskih dokazov sta nova in zahtevna instrumenta, pri katerih je pomembno hitro oblikovanje enotne in predvidljive sodne prakse. Razpršitev pristojnosti med več sodišč bi bila z vidika pričakovanega manjšega števila postopkov manj primerna, saj bi otežila razvoj specializiranega znanja in poenoteno uporabo Uredbe (EU) 2023/1543.
 
MP dodatno pojasnjuje, da je določitev Okrožnega sodišča v Kopru predlagalo VSRS, ki ima najboljši pregled nad obremenitvijo posameznih sodišč, organizacijo njihovega dela in možnostmi za učinkovito izvajanje novih pristojnosti. Glede na pričakovano manjše število postopkov predlagana ureditev ne predstavlja tveganja za preobremenitev Okrožnega sodišča v Kopru. Poleg tega Zakon o sodiščih določa tudi ukrepe za razbremenitev sodišča v primeru bistveno povečanega pripada zadev ali bistveno povečanega števila nerešenih zadev, predvsem v obliki prenosa pristojnosti za sojenje v določenem številu zadev na eno ali več drugih manj obremenjenih sodišč iste stvarne pristojnosti, pod pogoji iz 15. člena Zakona o sodiščih.
 
- Državljan B. M. v zvezi s predlaganima novima 96.c in 96.l členoma ZSKZDČEU-1 (4. in 5. člen novele) izpostavlja tveganje za preobremenitev Okrožnega sodišča v Kopru, ki naj bi imelo izključno pristojnost za vse zadeve v zvezi z elektronskimi dokazi, in predlaga porazdelitev pristojnosti na več sodišč, na primer v Ljubljani in Mariboru.
 
MP pojasnjuje, da je predlagana rešitev predhodno usklajena z Vrhovnim sodiščem Republike Slovenije. Z določitvijo izključne pristojnosti Okrožnega sodišča v Kopru in posledično tožilstva za koprsko okrožje se uvaja specializacija odločanja ter zagotavlja poenotena sodna praksa pri obravnavi evropskega naloga, kar je glede na zahtevnost materije in čezmejno naravo postopkov ocenjeno kot ustreznejša rešitev od razdrobitve pristojnosti med več okrožnih sodišč.
 
- VSRS v zvezi s predlaganim novim 96.d členom ZSKZDČEU-1 (4. člen novele) predlaga uskladitev z ureditvijo evropskega preiskovalnega naloga, tako da preiskovalni sodnik ne bi odločal s sklepom, ampak z odredbo po ZKP, ki se pošlje v izvršitev ponudniku storitev.
 
MP pojasnjuje, da Uredba 2023/1543/EU izhaja iz drugačnega koncepta kot ureditev evropskega preiskovalnega naloga. Pri evropskem nalogu za zavarovanje oziroma posredovanje elektronskih dokazov operater oziroma ponudnik storitev informacijske družbe neposredno izvršuje akt organa države izdajateljice. To je najbolj očitno v primerih, ko do odločanja organa izvršitelja o priznanju sploh ne pride.
 
Enako izhodišče velja tudi v primeru, ko pride do postopka priznanja evropskega naloga. Namen tega postopka ni, da bi preiskovalni sodnik akt tujega organa nadomestil z novo domačo odredbo po ZKP, temveč da odloči, ali se evropski nalog prizna oziroma ali se njegovo priznanje zavrne iz razlogov, ki jih določa Uredba 2023/1543/EU. Zato je odločanje s sklepom ustreznejše, saj gre za odločitev o priznanju tujega akta, ne pa za samostojno odreditev preiskovalnega dejanja po slovenskem pravu.
 
Izdaja odredbe po ZKP bi bila problematična tudi zato, ker ZKP ne omogoča izdaje primerljive odredbe v vseh primerih, v katerih lahko organ države izdajateljice podatke zahteva z evropskim nalogom. Če bi se priznanje evropskega naloga vezalo na izdajo odredbe po ZKP, bi to lahko pomenilo, da bi se za vhodne evropske naloge posredno uporabili pogoji, ki jih Uredba 2023/1543/EU ne določa. Takšna ureditev bi lahko zožila uporabo uredbe oziroma povzročila neskladje z neposredno uporabljivim pravom Evropske unije. Če pa bi bila odredba izdana ne glede na pogoje iz ZKP in bi zgolj povzemala vsebino evropskega naloga, bi se zastavilo vprašanje smiselnosti takšne rešitve. V tem primeru odredba ne bi imela samostojne vsebine, temveč bi pomenila le formalno preoblikovanje evropskega naloga v domači procesni akt, čeprav uredba izhaja iz neposrednega izvrševanja naloga organa izdajatelja.
 
Drugačna ureditev pri evropskem preiskovalnem nalogu je smiselna, ker se v tem primeru preiskovalno dejanje izvršuje pod pogoji, ki jih določa ZKP.
 
- OZS v zvezi s predlaganim novim 96.č členom ZSKZDČEU-1 (4. člen novele) predlaga, da se ne izključi pritožba zoper odločitev o zavrnitvi evropskega naloga oziroma odločitev, da razlogi za zavrnitev niso podani, temveč naj se zagotovi učinkovito pravno sredstvo.
MP pojasnjuje, da je ponovno preučilo vprašanje, ali je mogoče osebam, katerih podatki se zahtevajo, omogočiti sodelovanje v postopku in ali jim je mogoče zagotoviti pravico do pritožbe.
 
Ob tem Ministrstvo za pravosodje ni spremenilo stališča, da določbe uredbe, ki določajo roke za izvršitev naloga oziroma sprejem odločitve organa izvršitelja (preiskovalnega sodnika), ter določbe glede opustitve, omejitve in odloga obveščanja, že teoretično, še bolj pa praktično ne dopuščajo ne izjave ne pritožbe osebe, na katero se podatki nanašajo.
Pravice do izjave in pritožbe ni mogoče zagotoviti v primerih, ko preiskovalni sodnik o izdanem evropskem nalogu sploh ni obveščen, saj v teh primerih nima pristojnosti, da izvršitev naloga zavrne, tudi če bi bil o izdanem nalogu obveščen po drugi poti, na primer če bi ga o tem obvestil operater oziroma ponudnik storitev informacijske družbe.
Uredba določa izjemno kratke roke za zavrnitev evropskega naloga (10 dni, prvi in drugi odstavek 10. člena Uredbe (EU) 2023/1543, oziroma 96 ur, tretji odstavek 10. člena Uredbe (EU) 2023/1543) in za priznanje evropskega naloga (5 dni, drugi odstavek 16. člena Uredbe (EU) 2023/1543). Ti roki ne omogočajo, da se osebi, katere podatki se zahtevajo, vroči potrdilo o evropskem nalogu oziroma zahteva za priznanje evropskega naloga, da ta poda izjavo oziroma pritožbo ter da sodišče izjavo oziroma pritožbo prejme in o njej pravočasno odloči.
 
To pomeni, da bi preiskovalni sodnik oziroma pritožbeno sodišče odločitev sprejela šele po tem, ko bi operater oziroma ponudnik storitev informacijske družbe podatke že posredoval organu države izdajateljice. Takšna naknadna odločitev oziroma, v primeru pritožbe, sprememba prvotne odločitve za organ države izdajateljice ne bi bila zavezujoča. Izpostavljamo, da uredba le v enem primeru omogoča odločitev preiskovalnega sodnika po tem, ko so podatki že bili posredovani, in sicer kadar mora operater oziroma ponudnik storitev informacijske družbe zaradi nujnosti primera podatke posredovati v osmih urah.
Nadaljnjo oviro predstavljajo določbe o zadržanju, omejitvi ali opustitvi obveščanja, ki jih ureja 13. člen Uredbe (EU) 2023/1543. Če bi preiskovalni sodnik osebo, katere podatki se zahtevajo, pozval k podaji izjave ali ji vročil svojo odločitev ter jo poučil o pravici do pritožbe, bi namreč lahko ravnal v nasprotju z omejitvijo, ki jo je odredil organ izdajatelj in ga zavezuje.
Vsaj teoretično bi sicer bilo mogoče osebi, katere podatki se zahtevajo, pritožbo omogočiti po tem, ko je omejitev ali odlog obveščanja odpravljen, vendar preiskovalni sodnik s prenehanjem teh ukrepov ne bo nujno seznanjen. Uredba namreč ne določa obveznosti organa izdajatelja, da o prenehanju odloga ali omejitve obvesti organ izvršitelj, zlasti kadar so bili zahtevani podatki že posredovani.
 
Še težje bi bilo zagotoviti varstvo osebi, na katero se evropski nalog sicer ne nanaša, vendar pridobljeni podatki vsebujejo tudi podatke o njej. Uredba (EU) 2023/1543 v primerih iz 8. člena predvideva, da se organu izvršitelju pošlje potrdilo o evropskem nalogu za posredovanje, ne pa tudi, da se mu pošljejo podatki, posredovani na podlagi naloga. Preiskovalni sodnik zato z morebitnimi tretjimi osebami, v pravice katerih evropski nalog poseže posredno ali naključno, praviloma sploh ne bo seznanjen.
MP še pojasnjuje, da ima oseba, katere podatki so zahtevani z evropskim nalogom za posredovanje, v skladu s prvim odstavkom 18. člena Uredbe (EU) 2023/1543 pravico do učinkovitega pravnega sredstva zoper nalog. To pravico v skladu z drugim odstavkom navedenega člena uveljavlja pred sodiščem v državi izdajateljici v skladu z njenim nacionalnim pravom.
 
Izključitev pravice do izjave in pravice torej do pritožbe torej ne pomeni, da oseba, na katero se podatki nanašajo, ne uživa nikakršnega pravnega varstva, pač pa le, da ga uživa zgolj v državi izdajateljici, ne pa tudi v Republiki Slovenji.
 
Pripombe k 5. členu novele (evropski nalog, ki ga izda domači organ)
 
- VDT v zvezi s predlaganim novim 96.i (sedaj 96.h) členom ZSKZDČEU-1 (5. člen novele) meni, da kataloga kaznivih dejanj v ZSKZDČEU-1 ni treba posebej določiti, saj po njihovem zadostuje uporaba Uredbe 2023/1543/EU in ZKP, presojo pa naj opravi sodnik v konkretni zadevi.
MP ugotavlja, da so mnenja glede vprašanja, ali je v ZSKZDČEU-1 treba navesti katalog kaznivih dejanj, deljena. Vključitve kataloga v ZSKZDČEU-1 ne zagovarja MNZJU in VDT, po drugi strani pa DTS, VSRS, OZS, PF in EPF ocenjujejo, da je vključitev izrecnega kataloga potrebna.
Glede na prevladujoča stališča deležnikov, ki so podali mnenje v postopku strokovnega in medresorskega usklajevanja, je MP katalog kaznivih dejanj vključilo v predlog novele. 
 
- VSRS v zvezi s predlaganim novim 96.i (sedaj 96.h) členom ZSKZDČEU-1 (5. člen novele) izpostavlja, da mora zakon jasno določiti, v katerih primerih se podatki na podlagi 149.b člena ZKP pridobivajo z evropskim nalogom, za katera kazniva dejanja je to dopustno in ali je tak način pridobivanja obvezen oziroma kdaj je mogoče uporabiti tudi evropski preiskovalni nalog ali Konvencijo 2000.
 
Evropski nalog, evropski preiskovalni nalog in zahtevo na podlagi Konvencije o medsebojni pravni pomoči je dopustno izdati, kadar so izpolnjeni pogoji, ki jih zakon določa za posamezno vrsto ukrepa. Možnost uporabe enega izmed navedenih ukrepov a priori ne izključuje možnosti uporabe drugega ukrepa za pridobivanje elektronskih dokazov niti možnosti, da se hkrati izvede več preiskovalnih ukrepov. Načeloma je torej sodišču oziroma drugemu organu izdajatelju prepuščeno, kateri preiskovalni ukrep izvede.
 
Pri tem sicer velja izpostaviti splošno načelo sorazmernosti, v skladu s katerim mora sodišče izvesti tisto preiskovalno dejanje, ki v najmanjši možni meri posega v pravice posameznika. Ker pa se z evropskim nalogom za zavarovanje ali posredovanje elektronskih dokazov, evropskim preiskovalnim nalogom in zahtevo na podlagi Konvencije o medsebojni pravni pomoči pridobivajo isti dokazi, razlikuje pa se le način njihovega pridobivanja, se zdi verjetnost, da bi bilo enega izmed teh ukrepov mogoče šteti za milejšega v primerjavi z drugimi, podana le izjemoma.
 
Pri tem velja izpostaviti, da je tudi po ZKP iste podatke načeloma mogoče pridobiti z različnimi preiskovalnimi dejanji, na primer z zasegom namesto s prikritimi preiskovalnimi dejanji, pri čemer ZKP prav tako ne določa hierarhije navedenih preiskovalnih dejanj, razen v okviru načela sorazmernosti.
 
- Državljan B. M. v zvezi s predlaganim novim 96.i (sedaj 96.h) členom ZSKZDČEU-1 (5. člen novele) predlaga, da se izrecno določi, da se uporabijo določbe Uredbe 2023/1543/EU, če ZKP določenega ukrepa ne ureja ali ga ureja drugače kot uredba.
 
MP pojasnjuje, da je bilo že v obrazložitvi predloga novele pojasnjeno, da se določbe Uredbe 2023/1543/EU in ZKP uporabljajo hkrati, ne pa na način, da bi se uredba uporabljala šele subsidiarno, kadar ZKP posameznega vprašanja ne ureja ali ga ureja drugače. Kolikor bi se določbe Uredbe 2023/1543/EU uporabljale le, če ZKP določenega vprašanja ne ureja (drugače), bi to v praksi pomenilo derogacijo večine določb uredbe.
 
Pripombe k 96.i (sedaj 96.h) in 96.j členu ZSKZDČEU-1
 
- SRS v zvezi s predlaganima novima 96.i (sedaj 96.h) in 96.j členoma ZSKZDČEU-1 (5. člen novele) predlaga jasno razmejitev med nalogom za zavarovanje in nalogom za posredovanje, saj evropskega naloga za posredovanje nikoli ne izda policija.
 
MP pojasnjuje, da lahko v skladu s 149.č členom policija pridobi naročniške podatke, zato lahko izda tudi evropski nalog za posredovanje naročniških podatkov.
 
- Državljan B. M. v zvezi s predlaganim novim 96.k členom ZSKZDČEU-1 (5. člen novele) predlaga, da se pri osebi na begu ali osebi, ki se skriva, pogoj nujne potrebnosti šteje za izpolnjen, če je oseba na begu več kot 48 ur in so bili drugi manj invazivni ukrepi neuspešni.
 
MP pojasnjuje, da so pogoji za izdajo evropskega naloga po 96.k členu smiselno enaki pogojem iz 149.c člena ZKP, ki ureja primerljiv nacionalni ukrep.
 
- VDT v zvezi s predlaganim novim 96.k členom ZSKZDČEU-1 (5. člen novele) predlaga, da se določba o osebi na begu ali osebi, ki se skriva, oblikuje širše, tako da evropski nalog omogoča pridobitev podatkov, na podlagi katerih je mogoče odkriti lokacijo osebe, ne le lokacije komunikacijskega sredstva.
 
MP pojasnjuje, da so pogoji za izdajo evropskega naloga po 96.k členu smiselno enaki pogojem iz 149.c člena ZKP, ki ureja primerljiv nacionalni ukrep. Glede na dejstvo, da se lahko evropski nalog izda le, če je mogoče izdati ukrep v skladu z nacionalnim pravom, bi širitev 96.k člena bila neupravičena. 
 
- EPF v zvezi s predlaganim novim 96.k členom ZSKZDČEU-1 (5. člen novele) predlaga, da se ukrep glede osebe, ki je na begu ali se skriva, ne uvaja prek ZSKZDČEU-1, temveč po potrebi s spremembo ZKP.
 
MP je v predlogu novele že pojasnilo specifičen razlog, zaradi katerega se ukrep v zvezi z osebo, ki je na begu ali se skriva, ureja v ZSKZDČEU-1 in ne v ZKP. Po ZKP je namreč mogoče pridobivati podatke za naprej, torej od izdaje odredbe dalje, kar je za prijetje osebe, ki je na begu ali se skriva, praviloma bistveno učinkovitejše kot pridobivanje podatkov o tem, kje se je ta oseba nahajala v preteklosti. Zato ZKP ni smiselno spreminjati.
 
Drugačen pa je položaj pri evropskem nalogu za zavarovanje ali posredovanje elektronskih dokazov po Uredbi 2023/1543/EU, saj ta omogoča le pridobivanje podatkov, ki jih operater oziroma ponudnik storitev informacijske družbe že hrani ob prejemu naloga. Predlagani 96.k člen zato ureja posebno čezmejno procesno možnost, ki se ob upoštevanju navedene omejitve iz uredbe nanaša le na evropski nalog, zato je ustrezno umeščena v ZSKZDČEU-1.
 
Pripombe k 6. členu novele
 
- Državljan B. M. v zvezi s predlaganim novim 11.c poglavjem ZSKZDČEU-1 (6. člen novele) izpostavlja, da predlog ne vsebuje določb o povračilu stroškov imenovanim poslovnim enotam in predlaga uvedbo okvirnega mehanizma, na primer pavšalnih zneskov.
 
MP pojasnjuje, da slovenska zakonodaja praviloma ne določa povračila stroškov, ki nastajajo zavezancem zaradi izpolnjevanja njihovih zakonskih obveznosti, prav tako pa take obveznosti državam članicam ne nalaga Direktiva 2023/1544/EU. Kot je pojasnjeno v 3. točki uvodne obrazložitve Direktive 2023/1544/EU, obveznost imenovanja imenovane poslovne enote ali pravnega zastopnika nadomešča različne obveznosti, ki so za operaterje oziroma ponudnike storitev informacijske družbe določene v posameznih državah članicah, zato se utegne vsaj za del teh subjektov breme poslovanja v različnih državah članicah celo zmanjšati. Prav tako je treba upoštevati, da za večino ponudnikov storitev strošek imenovanja poslovne enote ali pravnega zastopnika ne bo nesorazmerno visok, hkrati pa ga nosijo vsi subjekti v primerljivem pravnem položaju, zato ne vpliva na medsebojno konkurenco.
 
- VSRS v zvezi s predlaganim novim 96.o členom ZSKZDČEU-1 (6. člen novele) opozarja, da bi bilo treba ustrezno nasloviti tudi vpliv Direktive 2023/1544/EU na druge institute, zlasti evropski preiskovalni nalog.
 
MP pojasnjuje, da predlagani 96.o člen ZSKZDČEU-1 določa, na kateri subjekt se naslovi zahteva za zavarovanje ali posredovanje elektronskih dokazov, izdana na podlagi določb 9. in 9.a poglavja ZSKZDČEU-1, ki urejata evropski preiskovalni nalog, Konvencije o medsebojni pravni pomoči v kazenskih zadevah med državami članicami Evropske unije, ki jo je Svet pripravil na podlagi 34. člena Pogodbe o Evropski uniji, in v določenih primerih tudi na podlagi ZKP. Gre torej za določanje specialnega pravila, ki predstavlja izjemo od splošnega pravila o pridobivanju (vseh vrst) dokazov od (vseh kategorij) subjektov.
 
Tak nomotehnični pristop – ko se zaradi ureditve specialnega vprašanja ne posega v splošno ureditev – je v slovenski zakonodaji splošno uveljavljen (glej na primer 64. člen Družinskega zakonika, ki ureja obličnost pravnih poslov med zakoncema in s tem predstavlja specialno ureditev glede na siceršnje splošno pravilo, da za sklepanje pravnih poslov posebna oblika praviloma ni zahtevana). Pravilo, ki velja v konkretnem primeru oziroma za specifično situacijo, je mogoče razbrati z ustrezno ustaljeno razlago predpisov (lex specialis derogat legi generali).
 
Pripombe k 7. členu novele
 
- Državljan B. M. v zvezi s 7. členom novele predlaga, da lahko AKOS na utemeljeno prošnjo operaterja rok za imenovanje imenovane poslovne enote oziroma pravnega zastopnika podaljša za največ tri mesece, če operater dokaže, da imenovanja zaradi nepredvidljivih oziroma nepreprečljivih razlogov ni mogoče izvesti v predpisanem roku.
 
MP pojasnjuje, da je rok za imenovanje (6 mesecev) praviloma dovolj dolg, da operaterjem oziroma ponudnikom storitev informacijske družbe omogoča imenovanje imenovane poslovne enote ali pravnega zastopnika. Če bo do zamude iz objektivnih razlogov kljub temu prišlo, pa bo AKOS to upoštevala pri presoji krivde, ki je temeljni element odgovornosti za prekršek.
Dodatno je treba upoštevati, da je rok za imenovanje določen v Direktivi 2023/1544/EU.  
 

Poročilo o sodelovanju z javnostjo:
Gradivo je bilo objavljeno na spletnem portalu e-demokracija 8. 5. 2026. Podajanje pripomb in predlogov je bilo omogočeno do 5. 6. 2026. Na podlagi javne objave je obsežnejše pripombe podal en državljan. 
 
Gradivo je bilo 6. 5. 2026 poslano v strokovno usklajevanje Vrhovnemu državnemu tožilstvu Republike Slovenije, Sodnemu svetu, Državnotožilskemu svetu, Odvetniški zbornici Slovenije, Policiji, Varuhu človekovih pravic Republike Slovenije, Informacijskemu pooblaščencu, Zagovorniku načela enakosti, Državnemu odvetništvu, Upravi Republike Slovenije za izvrševanje kazenskih sankcij, Upravi Republike Slovenije za probacijo, Slovenskemu sodniškemu društvu, Pravni fakulteti Univerze v Ljubljani, Pravni fakulteti Univerze v Mariboru, Evropski pravni fakulteti Nove univerze, Fakulteti za državne in evropske študije Nove univerze, Inštitutu za kriminologijo pri Pravni fakulteti Univerze v Ljubljani, Sekciji operaterjev elektronskih komunikacij pri Gospodarski zbornici Slovenije, Društvu kriminalistov Slovenije, Združenju občin Slovenije, Združenju mestnih občin Slovenije, Skupnosti občin Slovenije, Centru za informiranje, sodelovanje in razvoj nevladnih organizacij – CNVOS, Agenciji za komunikacijska omrežja in storitve Republike Slovenije ter Okrožnemu sodišču v Kopru. Podajanje pripomb in predlogov je bilo omogočeno do 5. 6. 2026.

8.	Zunanji strokovnjak oziroma pravna oseba, ki je sodelovala pri pripravi predloga zakona

Na Ministrstvu za pravosodje je za namen priprave ustreznih zakonodajnih podlag, ki so povezane z elektronskimi dokazi, v letih 2025 in 2026 delovala posebna strokovnoposvetovalna skupina, sestavljena iz predstavnikov Ministrstva za pravosodje, Ministrstva za digitalno preobrazbo, sodnikov, državnih tožilcev, policije in Agencije za komunikacijska omrežja in storitve Republike Slovenije.
 
Člani delovne skupine niso prejeli plačila za opravljeno delo.

9.	Navedba, kateri predstavniki predlagatelja bodo sodelovali pri delu državnega zbora in delovnih teles

- Mihael Zupančič, minister,
- Gašper Dovžan, državni sekretar, Ministrstvo za pravosodje Republike Slovenije,
- Barbara Levstik Šega, državna sekretarka, Ministrstvo za pravosodje Republike Slovenije,
- mag. Nina Koželj, generalna direktorica Direktorata za kaznovalno pravo in človekove pravice, Ministrstvo za pravosodje Republike Slovenije,
- Peter Pavlin, vodja Sektorja za kaznovalno pravo in človekove pravice, Ministrstvo za pravosodje Republike Slovenije,
- Matic Kumer, podsekretar v Sektorju za kaznovalno pravo in človekove pravice, Ministrstvo za pravosodje Republike Slovenije.


II.	BESEDILO ČLENOV

Zakon o spremembah in dopolnitvah Zakona o sodelovanju v kazenskih zadevah z državami članicami Evropske unije
1. člen

	V Zakonu o sodelovanju v kazenskih zadevah z državami članicami Evropske unije (Uradni list RS, št. 48/13, 37/15, 22/18, 94/21 in 14/26) se v 1. členu za drugim odstavkom doda nov, tretji odstavek, ki se glasi:


	»(3) Ta zakon ureja tudi obveznost operaterjev oziroma ponudnikov storitev informacijske družbe, da imenujejo imenovano poslovno enoto ali pravnega zastopnika za prejemanje in izvrševanje zahtev organov držav članic za zavarovanje in posredovanje elektronskih dokazov, nadzor nad izpolnjevanjem te obveznosti ter sankcije za njeno kršitev. Prav tako ureja pristojnost domačih organov, da zavarovanje in posredovanje elektronskih dokazov zahtevajo od imenovane poslovne enote ali pravnega zastopnika.«.
2. člen

	V 2. členu se na koncu drugega odstavka doda besedilo »in na podlagi Sporazuma v zvezi z Gibraltarjem med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani«.

	V četrtem odstavku se besedilo »Ta zakon določa medsebojno priznavanje in izvrševanje odločb pravosodnih organov zaradi prijetja in predaje oseb, zasega in odvzema predmetov, začasnega zavarovanja zahtevkov za odvzem premoženjske koristi in odvzema premoženjske koristi, odločb sodišč ali drugih pristojnih organov, s katerimi se izda evropski preiskovalni nalog, odločb sodišč, s katerimi so izrečene kazni zapora, varnostni ukrepi in drugi ukrepi, povezani z odvzemom prostosti, odločb sodišč, s katerimi so izrečeni ukrepi za zagotovitev obdolženčeve navzočnosti in za uspešno izvedbo kazenskega postopka, odločb sodišč oziroma pristojnih organov, s katerimi so izrečene pogojne obsodbe z varstvenim nadzorstvom, pogojne odložitve izreka kazni, alternativne sankcije ter odločbe o pogojnem odpustu z varstvenim nadzorstvom odločb sodišč ali pristojnih organov, s katerimi se izda evropska odredba o zaščiti, odločb pristojnih organov, s katerimi so izrečene denarne sankcije, ustanovitev skupnih preiskovalnih skupin in skupno izvajanje preiskovalnih ukrepov, izmenjavo podatkov iz kazenske evidence ter sodelovanje z Eurojustom in Evropsko pravosodno mrežo v skladu z:« nadomesti z besedilom »S tem zakonom se ureja sodelovanje iz prejšnjega člena v skladu z:«.

	Za 18. točko, na koncu katere se pika nadomesti s podpičjem, se dodata nova 19. in 20. točka, ki se glasita: 

	»19. Direktivo (EU) 2023/1544 Evropskega parlamenta in Sveta z dne 12. julija 2023 o določitvi harmoniziranih pravil o imenovanju imenovanih poslovnih enot in pravnih zastopnikov za namen zbiranja elektronskih dokazov v kazenskih postopkih (UL L 191, 28. 7. 2023, str. 181), (v nadaljnjem besedilu: Direktiva 2023/1544/EU);
	20. Direktivo (EU) 2024/1260 Evropskega parlamenta in Sveta z dne 24. aprila 2024 o povrnitvi in odvzemu premoženja (UL L 2024/1260, 2. 5. 2024, str. 1), (v nadaljnjem besedilu: Direktiva 2024/1260/EU).«.

	V šestem odstavku se za 4. točko, na koncu katere se pika nadomesti s podpičjem, doda nova, 5. točka, ki se glasi: 

	»5. za izvajanje Uredbe (EU) 2023/1543 Evropskega parlamenta in Sveta z dne 12. julija 2023 o evropskem nalogu za posredovanje in evropskem nalogu za zavarovanje elektronskih dokazov v kazenskih postopkih ter za izvrševanje zapornih kazni po kazenskem postopku (UL L 191, 28. 7. 2023, str. 118), (v nadaljnjem besedilu: Uredba 2023/1543/EU) urejajo postopek in pogoji za izdajo ter priznanje in izvršitev evropskega naloga za zavarovanje in posredovanje elektronskih dokazov.«.
3. člen

	Za 85. členom se dodajo naslov novega 10.a poglavja »Izmenjava podatkov med uradi za odvzem premoženjske koristi« in novi 85.a, 85.b, 85.c, 85.č, 85.d, 85.e, 85.f, 85.g, 85.h, 85.i in 85.j člen, ki se glasijo:


»Uradi za odvzem premoženjske koristi
85.a člen


	(1) Vrhovno državno tožilstvo Republike Slovenije (v nadaljnjem besedilu: Vrhovno državno tožilstvo) si kot urad za odvzem premoženjske koristi Republike Slovenije z uradi za odvzem premoženjske koristi drugih držav članic izmenjuje podatke, ki so v kazenski zadevi potrebni za sledenje in identifikacijo predmetov, uporabljenih za kaznivo dejanje, premoženjske koristi ali premoženja. 

	(2) Vrhovno državno tožilstvo se pri izvajanju nalog iz prejšnjega odstavka šteje za urad za odvzem premoženjske koristi Republike Slovenije iz 5. člena Direktive 2024/1260/EU. 

	(3) Naloge državnih tožilcev, določene v tem poglavju, opravljajo državni tožilci Vrhovnega državnega tožilstva, če ni določeno drugače.   

Pošiljanje podatkov na zahtevo 
85.b člen 

	(1) Državni tožilec uradu za odvzem premoženjske koristi druge države članice na njegovo zahtevo in v obsegu, določenem v zahtevi, pošlje podatke, ki so organu te države članice ali Evropskemu javnemu tožilstvu v kazenski zadevi potrebni za sledenje in identifikacijo predmetov, uporabljenih za kaznivo dejanje, premoženjske koristi ali premoženja.

	(2) V skladu s prejšnjim odstavkom se pošljejo podatki, ki: – jih državno tožilstvo obdeluje v svojih vpisnikih, imenikih in evidencah, – so del spisa policije, državnega tožilstva ali sodišča v kazenski zadevi,  – se vodijo v javnih evidencah ali – jih obdelujejo drugi državni organi, organi samoupravnih lokalnih skupnosti in nosilci javnih pooblastil, če bi državno tožilstvo lahko te podatke pridobilo za izvajanje svojih pristojnosti.  

	(3) Ne glede na prvi odstavek tega člena državni tožilec podatkov ne pošlje, če: 
	– organ druge države članice ne izkaže verjetnosti obstoja podatkov iz druge ali četrte alineje prejšnjega odstavka, 
	– so zahtevani v zvezi z ravnanjem, ki po domačem kazenskem zakonu ni kaznivo dejanje, za katero je zagrožena kazen zapora najmanj enega leta, 
	– bi pošiljanje podatkov v posameznem primeru lahko ogrozilo bistvene varnostne interese Republike Slovenije, odkrivanje, preiskovanje ali pregon kaznivega dejanja, finančno preiskavo po zakonu, ki ureja odvzem premoženja nezakonitega izvora, življenje ljudi ali njihovo telesno celovitost,
	 – podatki v zadevi, v kateri so zahtevani, niso potrebni, ali v drugih primerih, ko je podano očitno nesorazmerje med interesom druge države članice, da se v kazenski zadevi izsledijo predmeti, premoženjska korist ali premoženje, in posegom v pravice posameznika, ki bi ga povzročilo pošiljanje podatkov, ali
	 – bi pošiljanje podatkov nasprotovalo drugim določbam tega zakona.

	(4) Če državni tožilec oceni, da je zahteva neutemeljena, se posvetuje z uradom za odvzem premoženjske koristi, ki je vložil zahtevo.

Pošiljanje podatkov brez zahteve
 85.c člen 

	(1) Državni tožilec uradu za odvzem premoženjske koristi druge države članice na lastno pobudo ali na predlog državnega tožilstva, pristojnega v kazenski zadevi, pošlje podatke, ki so organu te države članice ali Evropskemu javnemu tožilstvu v kazenski zadevi potrebni za sledenje in identifikacijo predmetov, uporabljenih za kaznivo dejanje, premoženjske koristi ali premoženja, če: 
	– je bil tej državi članici odstopljen kazenski pregon, 
	– ta država članica z Republiko Slovenijo sodeluje v skupni preiskovalni skupini ali vodi vzporeden predkazenski ali kazenski postopek ali 


	– obstajajo utemeljeni razlogi za sum, da je posameznik, na katerega se podatki nanašajo, storil kaznivo dejanje, za katero je v Republiki Sloveniji predpisana kazen zapora najmanj treh let, kazenski zakonik pa zaradi določb o krajevni veljavnosti zanj ne velja.

	(2) V skladu s prejšnjim odstavkom se pošljejo podatki, ki jih državno tožilstvo obdeluje v svojih vpisnikih, imenikih in evidencah ali so del spisa državnega tožilstva v kazenski zadevi. 

	(3) Ne glede na prvi odstavek tega člena državni tožilec podatkov ne pošlje, če bi njihovo pošiljanje lahko ogrozilo življenje ali telesno celovitost ljudi ali če bi nasprotovalo drugim določbam tega zakona.

	(4) Državni tožilec uradu za odvzem premoženjske koristi druge države članice pojasni razloge za pošiljanje podatkov.

Prejem podatkov urada za odvzem premoženjske koristi druge države članice
 85.č člen 

	(1) Državni tožilec od urada za odvzem premoženjske koristi druge države članice zahteva podatke, ki so v kazenski zadevi potrebni za sledenje in identifikacijo predmetov, uporabljenih za kaznivo dejanje, premoženjske koristi ali premoženja. Državni tožilec podatke zahteva na pobudo državnega tožilca, pristojnega v kazenski zadevi.  

	(2) Državni tožilec podatke, prejete na podlagi zahteve iz prejšnjega odstavka, in podatke, ki jih urad za odvzem premoženjske koristi druge države članice Vrhovnemu državnemu tožilstvu pošlje brez zahteve, nemudoma posreduje državnemu tožilstvu, pristojnemu za obravnavo kaznivega dejanja, na katero se podatki nanašajo.

Podatki, ki se izmenjajo 
85.d člen 

	V skladu s tem poglavjem se izmenjajo naslednji podatki o domnevnem storilcu kaznivega dejanja, domnevnem imetniku predmetov, uporabljenih za kaznivo dejanje, ali drugem posamezniku, ki je zaradi kaznivega dejanja domnevno prejel premoženjsko korist, na katerega je bila takšna korist domnevno prenesena ali na katerega je bilo domnevno preneseno premoženje storilca:
	a) sedanja in pretekla osebna imena, osebna imena staršev, spol, datum in kraj rojstva, državljanstvo, zakonski stan, vzdevki, sedanji in pretekli naslovi prebivališča, identifikacijske številke, kot so EMŠO, davčna številka, številka osebne izkaznice, številka potnega lista, številka vozniškega dovoljenja in številka socialnega zavarovanja,
	b) fotografija in drugi podatki o videzu,
	c) podatki o sedanjih in preteklih zaposlitvah in poklicih, izobrazbi, kvalifikacijah, znanju jezikov in drugih znanjih,
	č) podatki o bančnih računih, kreditnih karticah, denarnih sredstvih, delnicah, sefih, računih in prenosih kriptosredstev ter drugem premoženju, podatki o povezanosti z gospodarskimi subjekti in stikih na področju bančnega in kreditnega poslovanja ter davčni in drugi finančni podatki,
	d) podatki o stikih in poznanstvih z drugimi osebami,
	e) podatki o komunikacijskih sredstvih, ki jih posameznik uporablja,
	f) podatki o vozilih, plovilih in zrakoplovih, ki jih posameznik uporablja, vključno z njihovimi registrskimi podatki, 
	g) podatki o navadah in življenjskem slogu, vključno s podatki o gibanju, pogostih nahajališčih, posedovanju orožja in drugih nevarnih naprav, podatki o verjetnosti pobega, zlorabi drog in o drugih posebnih tveganjih,
	h) podatki o obsodbah, sumu udeležbe v kriminalni dejavnosti, kriminalističnem profilu, sredstvih, ki jih posameznik uporablja pri izvrševanju kaznivih dejanj, položaju v kriminalni združbi, območju izvrševanja kaznivih dejanj in dokazih o izvršenem kaznivem dejanju,
	i) podatki o zbirkah, v katerih se vodijo podatki iz prejšnjih točk, ter 
	j) registrski podatki pravnih oseb, povezanih z ekonomskimi in finančnimi podatki o posamezniku in njegovo kriminalno dejavnostjo, ter podatki o povezavi navedenih pravnih oseb z bankami.

Vsebina zahteve
85.e člen 

	(1) Državni tožilec oziroma urad za odvzem premoženjske koristi druge države članice v zahtevi navede predmet zahteve, razlog za zahtevo, vključno s pomembnostjo zahtevanih informacij za sledenje in identifikacijo premoženja, naravo postopka, v katerem je zahteva vložena, kaznivo dejanje, na katerega se nanaša vložena zahteva, povezavo med postopkom in državo članico, katere uradu za odvzem premoženjske koristi je zahteva poslana, podrobnosti o premoženju, ki je predmet sledenja in identifikacije, podatke za identifikacijo posameznikov in pravnih oseb ter okoliščine, ki opravičujejo nujnost zadeve. 

	(2) Če zahteva ni popolna, se državni tožilec posvetuje z uradom za odvzem premoženjske koristi druge države članice, ki jo je vložil. 

Roki 
85.f člen 

	(1) Če je zahteva urada za odvzem premoženjske koristi druge države članice popolna in utemeljena, državni tožilec podatke pošlje brez odlašanja, najpozneje pa v sedmih dneh od prejema zahteve. Če zaradi upravičenih razlogov pošiljanje podatkov v navedenem roku ni mogoče in državni tožilec o tem obvesti vlagatelja zahteve, se rok za pošiljanje podatkov podaljša za sedem dni. 

	(2) Če vlagatelj zahteve zahtevo opredeli kot nujno, državni tožilec podatke, do katerih ima neposreden dostop, pošlje v osmih urah, druge podatke pa v treh dneh. Ta roka se zaradi upravičenih razlogov lahko podaljšata za tri dni. 

Sredstvo komunikacije 
85.g člen 

	Vrhovno državno tožilstvo si z uradi za odvzem premoženjske koristi drugih držav članic izmenjuje informacije z uporabo Europolove mrežne aplikacije za varno izmenjavo informacij, SIENA. Če to ni mogoče, lahko uporabi drugo komunikacijsko sredstvo, ki omogoča zaupnost podatkov in preverjanje istovetnosti naslovnika. 

Obveščanje posameznika, na katerega se podatki nanašajo 
85.h člen 

	(1) Šest mesecev po tem, ko državni tožilec uradu za odvzem premoženjske koristi na podlagi 85.c člena pošlje podatke, o vsebini poslanih podatkov in razlogih za pošiljanje obvesti posameznika, na katerega se podatki nanašajo, razen če iz spisa ali uradnih evidenc ni mogoče pridobiti naslova za vročanje.

	(2) Državni tožilec obveščanje odloži, dokler bi obveščanje lahko ogrozilo izvedbo kazenskega postopka ali finančne preiskave po zakonu, ki ureja odvzem premoženja nezakonitega izvora, dokler posameznikovo pravico do seznanitve s podatki omejuje drug predpis ali dokler traja odlog, določen na prošnjo urada za odvzem premoženjske koristi druge države članice.

	(3) Pred obveščanjem posameznika se državni tožilec posvetuje z uradom za odvzem premoženjske koristi druge države članice, ki so mu bili podatki poslani, slednji pa lahko zaprosi za odlog obveščanja za največ šest mesecev, če poteka kazenski postopek, v katerem so podatki potrebni, in če v skladu s pravom te države članice velja omejitev obveščanja posameznika o poteku postopka ali omejitev seznanitve s poslanimi podatki. Skupno trajanje odloga po tem odstavku je lahko največ dve leti, odkar so bili podatki poslani uradu za odvzem premoženjske koristi druge države članice. 

Uporaba prejetih podatkov
85.i člen 

	Podatki, ki jih Vrhovno državno tožilstvo prejme od urada za odvzem premoženjske koristi  druge države članice, se v dokazne namene uporabljajo v skladu z zakonom, ki ureja kazenski  postopek, in ob upoštevanju omejitev, ki jih določi urad pošiljatelj.

Hramba prejetih podatkov
85.j člen

	(1) Vrhovno državno tožilstvo prejete podatke hrani eno leto od njihovega prejema. Če ni mogoče določiti državnega tožilstva, pristojnega za obravnavo kaznivega dejanja iz drugega odstavka 85.č člena tega zakona, Vrhovno državno tožilstvo prejete podatke hrani dve leti od prejema. 

	(2) Ta člen ne posega v določbe drugih predpisov, na podlagi katerih je prejete podatke mogoče hraniti po poteku roka iz prejšnjega odstavka.«.
4. člen

	Za 96. členom se dodajo naslov novega III.A dela »Elektronski dokazi«, naslov novega 11.a poglavja »Evropski nalog za zavarovanje elektronskih dokazov in evropski nalog za posredovanje elektronskih dokazov, ki ju izda organ druge države članice« ter novi 96.a, 96.b, 96.c, 96.č, 96.d in 96.e člen, ki se glasijo:


»Predmet urejanja 
96.a člen 

	To poglavje za izvajanje Uredbe 2023/1543/EU ureja evropski nalog za zavarovanje elektronskih dokazov in evropski nalog za posredovanje elektronskih dokazov, ki ju izda organ druge države članice in sta naslovljena na naslovnika s prebivališčem ali sedežem v Republiki Sloveniji. 

Pomen izrazov 
96.b člen  

	(1) Izrazi, uporabljeni v tem poglavju, imajo pomen, kot ga določa Uredba 2023/1543/EU, če ni izrecno določeno drugače. 

	(2) Izrazi, uporabljeni v tem poglavju, imajo naslednji pomen:
	1. »evropski nalog« je evropski nalog za zavarovanje elektronskih dokazov in evropski nalog za posredovanje elektronskih dokazov, kot ju opredeljuje Uredba 2023/1543/EU; 
	2. »operater oziroma ponudnik storitev informacijske družbe« je ponudnik storitev, kot ga opredeljuje Uredba 2023/1543/EU.

Organ izvršitelj 
96.c člen 

	(1) Naloge organa izvršitelja po Uredbi 2023/1543/EU opravlja Okrožno sodišče v Kopru.

	(2) O zavrnitvi evropskega naloga in o priznanju evropskega naloga odloča preiskovalni sodnik.

	(3) O prekršku zaradi neizpolnitve obveznosti iz evropskega naloga odloča sodnik, pristojen za prekrške. 

Zavrnitev evropskega naloga 
96.č člen 

	(1) Kadar preiskovalni sodnik prejme obvestilo organa izdajatelja iz 8. člena Uredbe 2023/1543/EU, s sklepom zavrne evropski nalog, če so podani razlogi iz 12. člena Uredbe 2023/1543/EU, ali odloči, da niso podani razlogi za zavrnitev naloga. 

	(2) Preiskovalni sodnik sklep iz prejšnjega odstavka izda v desetih dneh od prejema obvestila organa izdajatelja, če je slednji primer opredelil kot nujen, pa v 96 urah. V navedenem roku preiskovalni sodnik sklep tudi vroči naslovniku evropskega naloga.   

	(3) Zoper sklep iz prvega odstavka tega člena pritožba ni dovoljena.

Priznanje evropskega naloga 
96.d člen 

	(1) Preiskovalni sodnik o zahtevi za priznanje evropskega naloga iz prvega odstavka 16. člena Uredbe 2023/1543/EU odloči s sklepom, s katerim evropski nalog prizna ali priznanje evropskega naloga zavrne.

	(2) Preiskovalni sodnik v sklepu, s katerim evropski nalog prizna, določi rok za izvršitev, ki je vsaj 24 ur, v nujnih primerih pa vsaj dve uri od vročitve sklepa. 

	(3) Naslovnik evropskega naloga lahko ugovor iz točke a tretjega odstavka 16. člena Uredbe 2023/1543/EU zoper sklep o priznanju evropskega naloga vloži v dveh dneh od vročitve. Ugovor zadrži izvršitev sklepa. Preiskovalni sodnik o ugovoru odloči v petih dneh, v nujnih primerih pa v 24 urah. V sklepu, s katerim ugovor zavrne, preiskovalni sodnik določi tudi nov rok za izvršitev v skladu s prejšnjim odstavkom.

	(4) Zoper sklep iz prvega odstavka tega člena in sklep iz prejšnjega odstavka pritožba ni dovoljena.

Prekrški
96.e člen 

	(1) Z globo od 1.000 do 8.000 evrov se za prekršek kaznuje pravna oseba, če se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa z globo od 5.000 evrov do 20.000 evrov, če:
	1. organu izdajatelju ali drugemu organu, določenemu v evropskem nalogu, ne posreduje elektronskih dokazov, zahtevanih z evropskim nalogom za posredovanje, v roku, ki ga preiskovalni sodnik določi v sklepu o priznanju evropskega naloga oziroma sklepu o zavrnitvi ugovora zoper sklep o priznanju evropskega naloga, ali
	2. ne zavaruje elektronskih dokazov, na katere se nanaša evropski nalog za zavarovanje, v roku, ki ga preiskovalni sodnik določi v sklepu o priznanju evropskega naloga oziroma sklepu o zavrnitvi ugovora zoper sklep o priznanju evropskega naloga, ali jih ne zavaruje za ustrezno obdobje, ki ga določa prvi oziroma drugi odstavek 11. člena Uredbe 2023/1543/EU, ali  
	3. po pravnomočnosti sklepa o priznanju evropskega naloga ne sprejme operativnih in tehničnih ukrepov iz četrtega odstavka 13. člena Uredbe 2023/1543/EU, ki osebi, zoper katero teče kazenski postopek, ali drugi osebi onemogočajo, da se seznani z obstojem ali vsebino evropskega naloga ali s posredovanjem elektronskih dokazov, če potrdilo o evropskem nalogu vključuje obvestilo o zadržanju, omejitvi ali opustitvi obveščanja.

	(2) Z globo od 250 do 5.000 evrov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.

	(3) Z globo od 250 do 3.000 evrov se za prekršek iz prvega odstavka tega člena kaznuje posameznik. 

	(4) Z globo od 250 do 3.000 evrov se za prekršek iz prvega odstavka tega člena kaznuje odgovorna oseba pravne osebe, samostojnega podjetnika posameznika ali posameznika, ki samostojno opravlja dejavnost. 

	(5) Če je pravna oseba iz prvega odstavka tega člena že bila spoznana za odgovorno za prekršek po tem členu za dejanje, storjeno v obdobju dveh let pred storitvijo prekrška, za katerega teče postopek, se lahko kaznuje z globo do dveh odstotkov skupnega svetovnega letnega prometa v preteklem proračunskem letu.

	(6) Hitri prekrškovni postopek za prekrške iz tega člena ni dovoljen.

	(7) Postopek o prekršku iz tega člena se začne na obdolžilni predlog preiskovalnega sodnika, pristojnega za odločanje o priznanju evropskega naloga.«.
5. člen

	Za novim 96.e členom se dodajo naslov novega 11.b poglavja »Evropski nalog za zavarovanje elektronskih dokazov in evropski nalog za posredovanje elektronskih dokazov, ki ju izda domači organ« in novi 96.f, 96.g, 96.h, 96.i, 96.j, 96.k in 96.l člen, ki se glasijo:


»Predmet urejanja
 96.f člen 

	To poglavje za izvajanje Uredbe 2023/1543/EU ureja evropski nalog za zavarovanje elektronskih dokazov in evropski nalog za posredovanje elektronskih dokazov, ki ju izda domači organ.

 Pomen izrazov 
96.g člen  

	(1) Izrazi, uporabljeni v tem poglavju, imajo pomen, kot ga določa Uredba 2023/1543/EU, če ni izrecno določeno drugače. 

	(2) Izrazi, uporabljeni v tem poglavju, imajo naslednji pomen: 
	1. »evropski nalog« je evropski nalog za zavarovanje elektronskih dokazov in evropski nalog za posredovanje elektronskih dokazov, kot ju opredeljuje Uredba 2023/1543/EU; 
	2. »operater oziroma ponudnik storitev informacijske družbe« je ponudnik storitev, kot ga opredeljuje Uredba 2023/1543/EU.

Izdaja evropskega naloga
96.h člen

	(1) Domači organ lahko izda evropski nalog iz tretjega odstavka tega člena ali 96.k člena tega zakona.   

	(2) Evropski nalog se, ob upoštevanju določb Uredbe 2023/1543/EU in tega zakona, izda v skladu z določbami zakona, ki ureja kazenski postopek, o pogojih za odreditev ukrepa, pristojnih organih, postopku in drugih povezanih vprašanjih.


	(3) V skladu s prejšnjim odstavkom se za:
	– evropski nalog za zavarovanje elektronskih dokazov zaradi izvedbe kazenskega postopka uporablja 149.e člen Zakona o kazenskem postopku (Uradni list RS, št. 176/21 – uradno prečiščeno besedilo, 96/22 – odl. US, 2/23 – odl. US, 89/23 – odl. US, 53/24, 93/25 – ZNUZJV in 10/26 – ZKOM), 
	– evropski nalog za posredovanje naročniških podatkov zaradi izvedbe kazenskega postopka uporablja 149.č člen Zakona o kazenskem postopku,
	– evropski nalog za posredovanje prometnih podatkov, vključno s podatki, ki se zahtevajo zaradi identifikacije uporabnika, uporablja 149.b člen Zakona o kazenskem postopku. 

	(4) Ne glede na drugi in tretji odstavek tega člena se za evropski nalog ne uporabljajo določbe zakona, ki ureja kazenski postopek, o vročanju pisanj in določitvi roka, v katerem mora naslovnik izpolniti odredbo.

Kazniva dejanja, za katera se izda evropski nalog 
96.i člen 

	(1) Evropski nalog za zavarovanje naročniških podatkov in evropski nalog za posredovanje naročniških podatkov se lahko izda zaradi izvedbe kazenskega postopka za kaznivo dejanje, ki se preganja po uradni dolžnosti.

	(2) Evropski nalog za zavarovanje prometnih podatkov, vključno s podatki, ki se zahtevajo izključno zaradi identifikacije uporabnika, in evropski nalog za posredovanje prometnih podatkov, ki se zahtevajo izključno zaradi identifikacije uporabnika, se lahko izda zaradi izvedbe kazenskega postopka za kaznivo dejanje iz četrtega odstavka 149.a člena Zakona o kazenskem postopku. 

	(3) Evropski nalog za posredovanje prometnih podatkov, razen podatkov, ki se zahtevajo izključno zaradi identifikacije uporabnika, se lahko izda zaradi izvedbe kazenskega postopka za kaznivo dejanje: 
	– za katero je v zakonu predpisana kazen zapora petih ali več let;
	– zalezovanja po drugem odstavku 134.a člena, zlorabe osebnih podatkov po tretjem, četrtem in šestem odstavku 143. člena, pridobivanja oseb, mlajših od petnajst let, za spolne namene po 173.a členu, prikazovanja, posesti, izdelave in posredovanja pornografskega gradiva po prvem odstavku 176. člena, kadar je dejanje izvršeno s pomočjo informacijskega sistema, goljufije po prvem odstavku 211. člena, organiziranja denarnih verig, nedovoljenega prirejanja iger na srečo in nedovoljenega prirejanja rezultatov športnih tekmovanj po prvem, drugem in tretjem odstavku 212. člena, napada na informacijski sistem po drugem in tretjem odstavku 221. člena, zlorabe informacijskega sistema po prvem odstavku 237. člena, zlorabe notranje informacije po prvem, drugem, tretjem in četrtem odstavku 238. člena, zlorabe položaja ali zaupanja pri gospodarski dejavnosti po 240. členu, nedovoljenega sprejemanja daril po tretjem odstavku 241. člena, nedovoljenega dajanja daril po drugem odstavku 242. člena, zlorabe uradnega položaja ali uradnih pravic po drugem odstavku 257. člena, jemanja podkupnine po tretjem odstavku 261. člena, dajanja podkupnine po drugem odstavku 262. člena, sprejemanja koristi za nezakonito posredovanje po prvem in drugem odstavku 263. člena, dajanja daril za nezakonito posredovanje po prvem odstavku 264. člena, javnega spodbujanja sovraštva, nasilja in nestrpnosti po četrtem odstavku 297. člena, prepovedanega prehajanja meje ali ozemlja države po prvem in drugem odstavku 308. člena ter mučenja živali po tretjem in četrtem odstavku 341. člena Kazenskega zakonika (Uradni list RS, št. 50/12 – uradno prečiščeno besedilo, 54/15, 6/16 – popr., 38/16, 27/17, 23/20, 91/20, 95/21, 186/21, 105/22 – ZZNŠPP, 16/23 in 107/24 – odl. US); 
	– ponarejanja listin po tretjem odstavku 251. člena, posebnega primera ponarejanja listin po 252. členu v zvezi s tretjim odstavkom 251. člena in izdaje tajnih podatkov po prvem in drugem odstavku 260. člena Kazenskega zakonika, pri čemer lahko sodišče opre sodno odločbo na tako pridobljene podatke le, če so vodili do pregona drugih kaznivih dejanj iz 1. in 2. točke četrtega odstavka 149.a člena Zakona o kazenskem postopku.

	(4) Evropski nalog za zavarovanje vsebinskih podatkov se lahko izda zaradi izvedbe kazenskega postopka za kaznivo dejanje iz drugega odstavka 150. člena Zakona o kazenskem postopku. 

Potrditev naloga  
96.j člen 

	Za potrditev evropskega naloga, ki ga izda policija, je pristojen državni tožilec, ki preveri skladnost evropskega naloga z Uredbo 2023/1543/EU, tem zakonom in zakonom, ki ureja kazenski postopek.

Oseba, ki je na begu ali se skriva 
96.k člen 

	(1) Za izsleditev osebe, ki je pobegnila s prestajanja vsaj štirimesečne prostostne kazenske sankcije ali se je s skrivanjem izognila nastopu takšne sankcije, se lahko z evropskim nalogom zahteva zavarovanje ali posredovanje prometnih podatkov, ki jih operater oziroma ponudnik storitev informacijske družbe zakonito hrani ob prejemu naloga in na podlagi katerih je mogoče odkriti lokacijo komunikacijskega sredstva, za katerega je verjetno, da ga oseba na begu oziroma oseba, ki se skriva, uporablja, in če je mogoče utemeljeno sklepati, da njene lokacije ne bi bilo mogoče odkriti z drugimi ukrepi oziroma bi bilo to povezano z nesorazmernimi težavami. 

	(2) Evropski nalog iz prejšnjega odstavka, s katerim se zahteva zavarovanje prometnih podatkov, se lahko izda, če je bila sankcija izrečena za kaznivo dejanje, ki se preganja po uradni dolžnosti, pri tem pa se smiselno uporablja 149.e člen Zakona o kazenskem postopku.  

	(3) Evropski nalog iz prvega odstavka tega člena, s katerim se zahteva posredovanje prometnih podatkov, se lahko izda, če je bila sankcija izrečena za kaznivo dejanje iz četrtega odstavka 5. člena Uredbe 2023/1543/EU, pri tem pa se smiselno uporablja 149.b člen Zakona o kazenskem postopku.  

Pristojnost v primeru nasprotujočih si obveznosti 
96.l člen 

	Če organ izdajatelj, ki odloča o ugovoru naslovnika evropskega naloga iz 17. člena Uredbe 2023/1543/EU, oceni, da ugovor ni utemeljen, o njem odloči zunajobravnavni senat Okrožnega sodišča v Kopru.«.
6. člen

	Za novim 96.l členom se dodajo naslov novega 11.c poglavja »Imenovana poslovna enota in pravni zastopnik za prejemanje in izvrševanje zahtev za zavarovanje in posredovanje elektronskih dokazov, ki jih hrani operater oziroma ponudnik storitev informacijske družbe« in novi  96.m, 96.n, 96.o, 96.p, 96.r, 96.s in 96.š člen, ki se glasijo: 


»Predmet urejanja 
96.m člen 

	To poglavje določa pravila, po katerih operater oziroma ponudnik storitev informacijske družbe imenuje imenovano poslovno enoto ali pravnega zastopnika za prejemanje in izvrševanje zahtev držav članic za zavarovanje in posredovanje elektronskih dokazov, nadzor nad izpolnjevanjem te obveznosti, sankcije za njeno kršitev ter pravila, po katerih domači organ na imenovano poslovno enoto ali pravnega zastopnika naslovi zahtevo za zavarovanje in posredovanje elektronskih dokazov.

Pomen izrazov
96.n člen 

	(1) Izrazi, uporabljeni v tem poglavju, pomenijo:
	1. »agencija« je Agencija za komunikacijska omrežja in storitve Republike Slovenije;
	2. »elektronski dokaz« je podatek, ki ga operater oziroma ponudnik storitev informacijske družbe ali kdo drug v njegovem imenu hrani v elektronski obliki;
	3. »evropski nalog« je evropski nalog za zavarovanje elektronskih dokazov in evropski nalog za posredovanje elektronskih dokazov, kot ju opredeljuje Uredba 2023/1543/EU; 
	4. »imenovana poslovna enota« je pravno sposobna poslovna enota operaterja oziroma ponudnika storitev informacijske družbe s sedežem ali prebivališčem v državi članici, ki jo zavezuje Uredba 2023/1543/EU, Direktiva 2014/41/EU ali Konvencija o medsebojni pravni pomoči, pooblaščena za prejemanje in izvrševanje zahtev za zavarovanje in posredovanje elektronskih dokazov;  
	5. »Konvencija o medsebojni pravni pomoči« je Konvencija o medsebojni pravni pomoči v kazenskih zadevah med državami članicami Evropske unije, ki jo je Svet pripravil na podlagi 34. člena Pogodbe o Evropski uniji (Uradni list RS – Mednarodne pogodbe, št. 7/05 in 7/21);
	6. »operater oziroma ponudnik storitev informacijske družbe« je fizična ali pravna oseba, ki ponuja storitev;
	7. »poslovna enota« je trajni izvajalec gospodarske dejavnosti operaterja oziroma ponudnika storitev informacijske družbe s stalno infrastrukturo za opravljanje storitve ali upravljanje;
	8. »pravni zastopnik« je fizična ali pravna oseba, ki jo za prejemanje in izvrševanje zahtev za zavarovanje in posredovanje elektronskih dokazov imenuje operater oziroma ponudnik storitev informacijske družbe, ki nima poslovne enote v državi članici ali državah članicah, ki jo oziroma jih zavezujejo Uredba 2023/1543/EU, Direktiva 2014/41/EU in Konvencija o medsebojni pravni pomoči; 
	9. »storitev« je katerakoli od naslednjih storitev, razen bančne in finančne storitve iz 5. člena Zakona o bančništvu ter dodatne in druge finančne storitve iz 6. člena navedenega zakona:
	– elektronska komunikacijska storitev, kot je opredeljena v zakonu, ki ureja elektronske komunikacije,
	– storitve v povezavi z internetnimi domenskimi imeni in naslovi internetnega protokola (IP), kot so dodeljevanje naslovov, registracija domenskih imen, vodenje registra domenskih imen, druga povezana posredniška storitev in storitev za zagotavljanje zasebnosti, ali
	– druga storitev informacijske družbe, kot je opredeljena v zakonu, ki ureja elektronsko poslovanje na trgu, in ki omogoča medsebojno komuniciranje med uporabniki storitve ali shranjevanje ali drugačno obdelavo podatkov v imenu uporabnika storitve, pod pogojem, da je shranjevanje podatkov odločilni sestavni del storitve;
	10. »zahteva za zavarovanje ali posredovanje elektronskih dokazov« je zahteva za zavarovanje ali posredovanje elektronskih dokazov, izdana kot:
	– evropski nalog za zavarovanje ali posredovanje elektronskih dokazov v skladu z Uredbo 2023/1543/EU,
	– evropski preiskovalni nalog v skladu z Direktivo 2014/41/EU, 
	– zahteva v skladu s Konvencijo o medsebojni pravni pomoči ali
	– zahteva na podlagi kaznovalnega prava države članice.

	(2) Šteje se, da v državi članici storitev ponuja operater oziroma ponudnik storitev informacijske družbe, ki fizičnim in pravnim osebam v državi članici omogoča, da uporabljajo storitev, če ima operater oziroma ponudnik storitev informacijske družbe na ozemlju te države poslovno enoto, če na ozemlju te države članice storitev uporablja znatno število uporabnikov, če so dejavnosti operaterja oziroma ponudnika storitev informacijske družbe usmerjene v uporabnike v tej državi članici ali če med operaterjem oziroma ponudnikom storitev informacijske družbe in to državo članico obstaja druga pomembna povezava. 

	(3) Šteje se, da v Evropski uniji storitev ponuja operater oziroma ponudnik storitev informacijske družbe, ki v skladu s prejšnjim odstavkom storitev ponuja v vsaj eni državi članici, in operater oziroma ponudnik storitev informacijske družbe, katerega storitev v Evropski uniji uporablja znatno število uporabnikov. 

	(4) Kadar se določbe tega poglavja nanašajo na zahtevo za zavarovanje ali posredovanje elektronskih dokazov, izdano na podlagi Direktive 2014/41/EU, se šteje, da se nanašajo tudi na zahtevo, izdano na podlagi nacionalnih pravil države članice, s katerimi se določbe te direktive prenašajo v njen pravni red. 

Naslavljanje in izvrševanje zahtev
96.o člen

	(1) Če ima operater oziroma ponudnik storitev informacijske družbe imenovano poslovno enoto ali pravnega zastopnika, domači organ naslovi zahtevo za zavarovanje ali posredovanje elektronskih dokazov, ki jih hrani ta operater oziroma ponudnik storitev informacijske družbe ali ki jih v njegovem imenu hrani kdo drug, na njegovo imenovano poslovno enoto oziroma njegovega pravnega zastopnika. Če imenovana poslovna enota ali pravni zastopnik zahteve neupravičeno ne izpolni, lahko domači organ zahtevo naslovi na operaterja oziroma ponudnika storitev informacijske družbe. 

	(2) Če ima operater oziroma ponudnik storitev informacijske družbe poslovno enoto v Republiki Sloveniji, sme domači organ zahtevo za zavarovanje ali posredovanje elektronskih dokazov nasloviti tudi na to poslovno enoto.

	(3) Če ima naslovnik zahteve za zavarovanje ali posredovanje elektronskih dokazov sedež ali prebivališče v Republiki Sloveniji, se zahteva za zavarovanje ali posredovanje elektronskih dokazov izda na podlagi zakona, ki ureja kazenski postopek. Če ima sedež ali prebivališče v drugi državi članici, se zahteva za zavarovanje ali posredovanje elektronskih dokazov izda v skladu z Uredbo 2023/1543/EU (evropski nalog za zavarovanje in posredovanje elektronskih dokazov), 9. ali 9.a poglavjem tega zakona (evropski preiskovalni nalog) ali Konvencijo o medsebojni pravni pomoči.

	(4) Odgovornost operaterja oziroma ponudnika storitev informacijske družbe za izvršitev zahteve za zavarovanje ali posredovanje elektronskih dokazov ne preneha, ko imenuje imenovano poslovno enoto ali pravnega zastopnika, ali zato, ker je bila zahteva naslovljena na imenovano poslovno enoto ali pravnega zastopnika.

Imenovanje 
96.p člen 

	(1) Operater oziroma ponudnik storitev informacijske družbe, ki ponuja storitev v Evropski uniji in ima poslovno enoto v Republiki Sloveniji, imenuje vsaj eno imenovano poslovno enoto, pooblaščeno za prejemanje in izvrševanje zahtev iz četrtega odstavka tega člena, razen če storitev ponuja le v Republiki Sloveniji in nima poslovne enote tudi v drugi državi članici.

	(2) Operater oziroma ponudnik storitev informacijske družbe, ki storitev ponuja v Republiki Sloveniji in nima poslovne enote v državi članici, imenuje vsaj enega pravnega zastopnika, pooblaščenega za prejemanje in izvrševanje zahtev iz četrtega odstavka tega člena. 

	(3) Prejšnji odstavek se uporablja tudi za operaterja oziroma ponudnika storitev informacijske družbe, ki storitev ponuja v Republiki Sloveniji, v njej nima poslovne enote, ima pa poslovno enoto v drugi državi članici. Vendar mora tak operater oziroma ponudnik storitev informacijske družbe pravnega zastopnika imenovati le za zahteve za zavarovanje in posredovanje elektronskih dokazov, izdane na podlagi predpisa iz prve, druge oziroma tretje alineje naslednjega odstavka, ki ne zavezuje nobene države članice, v kateri ima poslovno enoto. 

	(4) V skladu s prvim, drugim in tretjim odstavkom tega člena operater oziroma ponudnik storitev informacijske družbe imenovano poslovno enoto ali pravnega zastopnika pooblasti za prejemanje in izvrševanje zahtev za zavarovanje in posredovanje elektronskih dokazov, ki jih izda katerakoli država članica na podlagi:
	– Uredbe 2023/1543/EU (evropski nalog za zavarovanje in posredovanje elektronskih dokazov),
	– Direktive 2014/41/EU (evropski preiskovalni nalog) ali
	– Konvencije o medsebojni pravni pomoči.

	(5) Operater oziroma ponudnik storitev informacijske družbe svojo imenovano poslovno enoto oziroma svojega pravnega zastopnika pooblasti tudi za prejemanje in izvrševanje zahtev za zavarovanje in posredovanje elektronskih dokazov, ki jih na podlagi nacionalnega prava izda organ države članice, v kateri ima imenovana poslovna enota oziroma pravni zastopnik prebivališče ali sedež.

	(6) Kot imenovano poslovno enoto operater oziroma ponudnik storitev informacijske družbe imenuje svojo pravno sposobno poslovno enoto s prebivališčem ali sedežem v državi članici, ki jo zavezuje predpis iz prve, druge oziroma tretje alineje četrtega odstavka tega člena, na podlagi katerega se izdajajo zahteve, na katere se imenovanje nanaša. Če ima katera od poslovnih enot, ki izpolnjuje navedene pogoje, prebivališče ali sedež v državi članici, v kateri operater oziroma ponudnik storitev informacijske družbe ponuja storitev, imenuje takšno poslovno enoto.

	(7) Kot pravnega zastopnika operater oziroma ponudnik storitev informacijske družbe imenuje osebo s prebivališčem ali sedežem v državi članici, v kateri operater oziroma ponudnik storitev informacijske družbe ponuja storitev in ki jo zavezuje predpis iz prve, druge oziroma tretje alineje četrtega odstavka tega člena, na podlagi katerega se izdajajo zahteve, na katere se imenovanje nanaša.

	(8) Imenovana poslovna enota in pravni zastopnik operaterja oziroma ponudnika storitev informacijske družbe s sedežem ali prebivališčem v Republiki Sloveniji morata biti pravno sposobna in, če gre za fizično osebo, polnoletna. Imeti morata ustrezna tehnična in druga sredstva za prejemanje in izvrševanje zahtev za zavarovanje in posredovanje elektronskih dokazov, ki jih hrani operater oziroma ponudnik storitev informacijske družbe ali ki jih v njegovem imenu hrani kdo drug, prav tako pa morata biti zavezana prejemati in izvrševati navedene zahteve. Imenovana poslovna enota in pravni zastopnik s prebivališčem ali sedežem v drugi državi članici morata izpolnjevati pogoje, ki jih določa ta država članica. 

	(9) Imenovana poslovna enota in pravni zastopnik morata poslovati vsaj v enem uradnem jeziku države članice, v kateri imata prebivališče ali sedež. 

	(10) Imenovanje se opravi pisno. 

	(11) Operater oziroma ponudnik storitev informacijske družbe imenuje imenovano poslovno enoto oziroma pravnega zastopnika v šestih mesecih od izpolnitve pogojev iz prvega, drugega ali tretjega odstavka tega člena, po poteku tega roka pa ima imenovano poslovno enoto oziroma pravnega zastopnika ves čas, dokler izpolnjuje navedene pogoje. 

Obvestilo o imenovanju 
96.r člen 

	(1) Operater oziroma ponudnik storitev informacijske družbe, ki mora v skladu s tem zakonom imenovati imenovano poslovno enoto ali pravnega zastopnika, o svoji imenovani poslovni enoti oziroma svojem pravnem zastopniku pisno obvešča agencijo, če ima imenovana poslovna enota oziroma pravni zastopnik prebivališče ali sedež v Republiki Sloveniji, če ima prebivališče ali sedež v drugi državi članici, pa organ, ki ga določa ta država članica.

	(2) Operater oziroma ponudnik storitev informacijske družbe organ iz prejšnjega odstavka obvešča o kontaktnih podatkih, natančnem obsegu pristojnosti in jeziku poslovanja imenovane poslovne enote oziroma pravnega zastopnika. 

	(3) Operater oziroma ponudnik storitev informacijske družbe podatke iz prejšnjega odstavka sporoči v roku iz enajstega odstavka prejšnjega člena, vsako spremembo teh podatkov pa najpozneje petnajst dni pred spremembo.

Nadzor in naloge agencije 
96.s člen 

	(1) Agencija kot osrednji organ po Direktivi 2023/1544/EU opravlja naslednje naloge: 
	– nadzoruje izvajanje obveznosti operaterjev oziroma ponudnikov storitev informacijske družbe iz tega poglavja,
	– upravlja evidenco obvestil operaterjev oziroma ponudnikov storitev informacijske družbe, v kateri za namen objave podatkov na spletni strani Evropske pravosodne mreže obdeluje osebno ime oziroma naziv operaterja oziroma ponudnika storitev informacijske družbe, njegov EMŠO ali številko vpisa v sodni register in registrski organ ter kontaktne podatke imenovane poslovne enote ali pravnega zastopnika, obseg njenih oziroma njegovih pristojnosti ter podatek o jeziku, v katerem posluje, pri čemer se podatki hranijo, dokler agencija ni obveščena o prenehanju veljavnosti imenovanja,   
	– skrbi, da so podatki o imenovanih poslovnih enotah in pravnih zastopnikih objavljeni na spletni strani Evropske pravosodne mreže,
	– za Evropsko komisijo pripravi letno poročilo o operaterjih oziroma ponudnikih storitev informacijske družbe, ki ne izpolnjujejo obveznosti, o izrečenih inšpekcijskih ukrepih in sankcijah ter Evropski komisiji na zahtevo posreduje druge podatke, ki se nanašajo na izvrševanje nalog agencije,
	– sodeluje z domačimi organi, osrednjimi organi drugih držav članic in Evropsko komisijo.

	(2) Nadzor po prvi alineji prejšnjega odstavka ob uporabi določb zakona, ki ureja inšpekcijski nadzor, opravljajo osebe, ki so zaposlene v agenciji in imajo za to pooblastilo ministra, pristojnega za elektronske komunikacije oziroma informacijsko družbo. Pooblastilo za opravljanje nalog nadzora se izkazuje s službeno izkaznico, ki jo izda minister, pristojen za elektronske komunikacije oziroma informacijsko družbo. 

	(3) Če pooblaščena oseba agencije v postopku nadzora ugotovi, da operater oziroma ponudnik storitev informacijske družbe v nasprotju s tem zakonom ni imenoval imenovane poslovne enote ali pravnega zastopnika ali pristojnemu organu ni sporočil ustreznih podatkov, mu naloži izpolnitev te obveznosti in določi ustrezni rok. Odločba pooblaščene osebe agencije, izdana v inšpekcijskem nadzoru, je dokončna, operater oziroma ponudnik storitev informacijske družbe pa lahko zoper njo sproži upravni spor. 

	(4) Ne glede na določbe zakona, ki ureja elektronske komunikacije, se sredstva za izvajanje nalog agencije po tem členu zagotovijo iz državnega proračuna, iz finančnega načrta ministrstva, pristojnega za pravosodje.

Prekrški 
96.š člen 

	(1) Z globo od 1.000 do 8.000 evrov se za prekršek kaznuje pravna oseba, če se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa z globo od 5.000 evrov do 20.000 evrov, če:
	1. v nasprotju s 96.p členom tega zakona pravočasno ne imenuje imenovane poslovne enote oziroma pravnega zastopnika, ki izpolnjuje predpisane pogoje, ali

	2. v nasprotju s 96.r členom tega zakona agencije oziroma pristojnega organa druge države članice pravočasno ne obvesti o imenovanju imenovane poslovne enote oziroma pravnega zastopnika, njunih kontaktnih podatkih, jeziku, v katerem poslujeta, ali natančnem obsegu njunih pristojnosti ali pravočasno ne sporoči spremembe teh podatkov, ali
	3. v roku, določenem v odločbi, ne izvrši odločbe, izdane v inšpekcijskem nadzoru, s katero ji je naloženo imenovanje imenovane poslovne enote ali pravnega zastopnika v skladu s 96.p členom ali obveščanje pristojnega organa v skladu s 96.r členom tega zakona.

	(2) Z globo od 250 do 5.000 evrov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.

	(3) Z globo od 250 do 3.000 evrov se za prekršek iz prvega odstavka tega člena kaznuje posameznik. 

	(4) Z globo od 250 do 3.000 evrov se za prekršek iz prvega odstavka tega člena kaznuje odgovorna oseba pravne osebe, samostojnega podjetnika posameznika ali posameznika, ki samostojno opravlja dejavnost. 

	(5) Za prekršek iz prve in druge točke prvega odstavka tega člena se ne kaznuje operater oziroma ponudnik storitev informacijske družbe, ki nima poslovne enote v nobeni državi članici in svojih storitev ciljno ne usmerja v nobeno državo članico, če njegovih storitev dnevno ne uporablja vsaj promil državljanov Evropske unije ali odstotek državljanov ene države članice. Prav tako se ne kaznuje njegova odgovorna oseba.«.
PREHODNE IN KONČNA DOLOČBA
7. člen
(rok za izpolnitev obveznosti)

	Operater oziroma ponudnik storitev informacijske družbe, ki ob uveljavitvi tega zakona izpolnjuje pogoje iz prvega, drugega ali tretjega odstavka 96.p člena Zakona o sodelovanju v kazenskih zadevah z državami članicami Evropske unije, ne glede na enajsti odstavek 96.p člena in tretji odstavek 96.r člena imenovano poslovno enoto oziroma pravnega zastopnika imenuje in o imenovanju obvesti pristojni organ v treh mesecih od začetka veljavnosti tega zakona.
8. člen
(uskladitev podzakonskih aktov)

	(1) Vlada Republike Slovenije v dveh mesecih od začetka veljavnosti tega zakona uskladi Sklep o ustanovitvi Agencije za komunikacijska omrežja in storitve Republike Slovenije (Uradni list RS, št. 41/13, 66/17, 43/24, 5/25 in 110/2025) z določbami tega zakona.

	(2) Agencija v treh mesecih od začetka veljavnosti tega zakona uskladi Statut Agencije za komunikacijska omrežja in storitve Republike Slovenije (Uradni list RS, št. 13/26) z določbami tega zakona.
9. člen
(začetek veljavnosti)

	Ta zakon začne veljati petnajsti dan po objavi v Uradnem listu Republike Slovenije. 


III.	OBRAZLOŽITEV

K 1. členu:
 
Dopolnjuje se opredelitev vsebine, ki jo ureja ZSKZDČEU-1, in sicer zaradi novih določb predloga novele o imenovanih poslovnih enotah in pravnih zastopnikih operaterjev oziroma ponudnikov storitev informacijske družbe (novo 11.c poglavje), česar veljavni zakon ne ureja.

K 2. členu:
 
Glede Sporazuma v zvezi z Gibraltarjem. S spremembo drugega odstavka se določa, da se določbe II. dela ZSKZDČEU-1 smiselno uporabljajo tudi za Sporazum v zvezi z Gibraltarjem med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: »Sporazum v zvezi z Gibraltarjem«).
 
Gibraltar po izstopu Združenega kraljestva iz Evropske unije ni vključen v ozemeljsko področje uporabe Sporazuma o trgovini in sodelovanju, sklenjenega med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani. Sporazum v zvezi z Gibraltarjem ureja številna področja sodelovanja med pogodbenicama, pri čemer del tega sodelovanja predstavlja tudi sodelovanje na kazenskopravnem področju. Četrto poglavje (115. člen in naslednji) ureja predajo med Združenim kraljestvom in državami članicami Evropske unije, kadar se to sodelovanje nanaša na Gibraltar.
 
Gibraltar ni suverena država in mednarodnopravni subjekt, med Kraljevino Španijo in Združenim kraljestvom Velika Britanija in Severna Irska pa obstaja spor o suverenosti nad ozemljem Gibraltarja. V zvezi s tem 2. člen Sporazuma določa, da »vsi ukrepi, instrumenti ali ravnanja, sprejeti pri uporabi tega sporazuma ali na njegovi podlagi ali v skladu z njim, ne posegajo v pravni položaj Združenega kraljestva Velika Britanija in Severna Irska ali Kraljevine Španije glede suverenosti in pristojnosti in nanj tudi sicer ne vplivajo ter niso podlaga za kakršno uveljavljanje ali zavračanje suverenosti, med drugim v sodnih postopkih ali drugače«. Ne glede na navedeno Sporazum izhaja iz implicitne predpostavke, da ima suverenost na območju Gibraltarja Združeno kraljestvo, saj je slednje opredeljeno kot »država, odgovorna za zunanje odnose Gibraltarja« (glej tretji odstavek 3. člena Sporazuma) in pogodbenica Sporazuma. V praksi pa bodo sodelovanje neposredno izvrševali organi Gibraltarja v skladu z notranjo ureditvijo pristojnosti.
 
Sporazum v zvezi z Gibraltarjem se uporablja neposredno, kar pomeni, da njegov prenos v pravni red Republike Slovenije ni potreben. Ne glede na navedeno pa zaradi lažjega izvrševanja Sporazuma v praksi predlagani spremenjeni drugi odstavek določa, da se določbe II. dela ZSKZDČEU-1 smiselno uporabljajo tudi za sodelovanje Republike Slovenije z Združenim kraljestvom na podlagi Sporazuma v zvezi z Gibraltarjem.
 
Sporazum v zvezi z Gibraltarjem v skladu s prvim odstavkom 336. člena še ni začel veljati, saj se pogodbenici še nista medsebojno uradno obvestili o zaključku svojih notranjih zahtev in postopkov za izraz soglasja, da ju Sporazum zavezuje. Sporazum pa se na podlagi dogovora pogodbenic v skladu z drugim odstavkom 336. člena Sporazuma in Sklepa Sveta (EU) 2026/1732 z dne 1. julija 2026 o podpisu, v imenu Unije, in začasni uporabi Sporazuma v zvezi z Gibraltarjem med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani začasno uporablja od 15. julija 2026.
 
Ob tem je treba opozoriti, da na podlagi 47. člena Ustave Republike Slovenije državljana Republike Slovenije ni dovoljeno izročiti ali predati, razen če obveznost izročitve ali predaje izhaja iz mednarodne pogodbe, s katero Slovenija v skladu z določbo prvega odstavka 3.a člena Ustave Republike Slovenije prenaša izvrševanje dela suverenih pravic na mednarodno organizacijo. Takšno izjemo dopušča tudi 122. člen Sporazuma v zvezi z Gibraltarjem, na podlagi katerega je Republika Slovenija 15. 6. 2026 podala izjavo, da na podlagi tega sporazuma ni dopustno predati državljana Republike Slovenije.
 
Drugo. Uvodno besedilo četrtega odstavka 2. člena veljavnega ZSKZDČEU-1 se redakcijsko posplošuje, saj so konkretne oblike sodelovanja, ki so naštete v tej določbi, naštete že v drugem odstavku 1. člena ZSKZDČEU-1.
 
Nadalje se med pravne akte, katerih vsebina se prevzema v ZSKZDČEU-1, umeščata tudi Direktiva 2023/1544/EU (imenovanje imenovanih poslovnih enot in pravnih zastopnikov operaterjev oziroma ponudnikov storitev informacijske družbe) in Direktiva 2024/1260/EU (povrnitev in odvzem premoženja).
 
V šestem odstavku se z Uredbo 2023/1543/EU (evropski nalog za zavarovanje in posredovanje elektronskih dokazov) dopolnjuje seznam evropskih uredb, katerih izvajanje ureja ZSKZDČEU-1.

K 3. členu:
 
V III. del ZSKZDČEU-1 (Pravna pomoč) se umešča novo 10.a poglavje, s katerim se v slovenski pravni red prenašajo določbe Direktive 2024/1260/EU o povrnitvi in odvzemu premoženja, in sicer v delu, ki se nanaša na izmenjavo podatkov med t. i. uradi za odvzem premoženjske koristi držav članic Evropske unije. Gre za prenos točke c drugega odstavka 5. člena ter 9. in 10. člena direktive, ob upoštevanju splošnih določb, ki sodoločajo njun pomen (1. – 3. člen direktive).
 
Kot organ, pristojen za izmenjavo podatkov, se določa Vrhovno državno tožilstvo, ki že zdaj v okviru svoje notranjeorganizacijske enote Strokovnoinformacijski center izvaja naloge spodbujanja in pomoči pri izvajanju mednarodnega sodelovanja med pristojnimi domačimi in tujimi organi z aktivnim posredovanjem in vzpostavljanjem neposrednih stikov s pristojnimi kontaktnimi točkami ali službami drugih držav članic (drugi odstavek 205. člena Zakona o državnem tožilstvu, Uradni list RS, št. 58/11, 21/12 – ZDU-1F, 47/12, 15/13 – ZODPol, 47/13 – ZDU-1G, 48/13 – ZSKZDČEU-1, 19/15, 23/17 – ZSSve, 36/19, 139/20, 54/21, 105/22 – ZZNŠPP, 57/25 – ZF in 100/25, v nadaljnjem besedilu: ZDT-1) ter vodi centralno evidenco vseh zadev in zagotavlja državnim tožilcem strokovno pomoč v vseh zadevah, v katerih je bilo predlagano oziroma odrejeno začasno zavarovanje, zaseg ali odvzem predmetov in premoženjske koristi ter premoženja nezakonitega izvora, na podlagi podatkov, ki jih po uradni dolžnosti takoj po izdaji pobude, usmeritve, procesnega akta državnega tožilca in sodne odločbe posredujejo vsa državna tožilstva (prvi odstavek 206. člena ZDT-1).
 
Rešitev sledi stališčem, ki jih je oblikovala medresorska delovna skupina, ustanovljena s sklepom ministrice za pravosodje št. 024-59/2023-2030-3, z dne 19. 12. 2023. Medresorska delovna skupina je svojem poročilu z dne 17. 1. 2025, naslovljenem Predlog prenove ureditve sistema začasnega zavarovanja, odvzema ter hrambe in upravljanja z zaseženim premoženjem po Zakonu o kazenskem postopku in Zakonu o odvzemu premoženja nezakonitega izvora, zapisala:
 
»Na ravni MDS [medresorska delovna skupina, opomba dodana] je bilo izoblikovano stališče, da ni smotrno oblikovanje ARO [urad za odvzem premoženjske koristi, opomba dodana] na način stalne finančne preiskovalne skupine za potrebe izvajanja preiskovalnih nalog v konkretnih zadevah na nacionalni ravni, (in ki bi nadomestila delo policistov, državnih tožilcev in FURS v finančnih preiskovalnih skupinah), poleg pristojnosti v čezmejnih zadevah. Iskanje in identifikacija premoženja za potrebe njegovega začasnega zavarovanja in v posledici končnega odvzema, predstavlja le eno od (sicer kompleksnih) opravil v predkazenskem postopku oziroma v konkretnem postopku finančne preiskave premoženja, za katerega obstaja sum, da je nezakonitega izvora. Ustanovitev ARO s tako širokimi pooblastili na nacionalni ravni bi narekovala znatne kadrovske okrepitve iz vrst policije, državnega tožilstva in FURS, ki so zaradi izvajanja številnih izvornih pristojnosti že sedaj obremenjeni in mestoma tudi kadrovsko podhranjeni. Takšna organizacija dela pa tudi ne bi doprinesla k sistematični in celoviti obravnavi konkretne zadeve v predkazenskem postopku oziroma v postopku finančne preiskave premoženja.
 
Glede na navedeno in ob upoštevanju minimalnih zahtev iz Direktive 2024/1260/EU (pristojnosti ARO za potrebe iskanje in identifikacije premoženja za lažje čezmejno sodelovanje) je predlagana umestitev ARO znotraj novega oddelka na VDT RS (predvidoma Oddelek za mednarodno sodelovanje in odvzem premoženja)«.
 
Predlog novele sicer ne določa, da se za opravljanje nalog urada za odvzem premoženjske koristi v okviru Vrhovnega državnega tožilstva ustanovi poseben oddelek, kar pa ne pomeni, da takšnega oddelka ni mogoče ustanoviti oziroma da morajo naloge izmenjave informacij izvajati vsi državni tožilci Vrhovnega državnega tožilstva. Kolikor bi bilo navedeno vprašanje potrebno urediti na ravni zakona, pa bi bilo smiselno, da se to uredi z Zakonom o državnem tožilstvu, ki določa organizacijsko strukturo državnega tožilstva.
 
S predlogom novele se v pravni red Republike Slovenije prenaša točka c drugega odstavka 5. člena direktive 2024/1260/EU, ki določa, da morajo države članice ustanoviti urad za odvzem premoženjske koristi, ki, med drugim, opravlja tudi nalogo izmenjave informacij z uradi za odvzem premoženjske koristi drugih držav članic. Ob tem pa je potrebno upoštevati, da bo 5. člen Direktive 2024/1260/EU v slovenski pravni red prenesen z zakonom, ki ureja državno tožilstvo, ki bo Vrhovnemu državnemu tožilstvu podeli tudi pristojnost za opravljanje nalog iz točke (a) in (b) drugega odstavka. 
 
Vprašanja v zvezi z izmenjavo podatkov so celovito urejena že v Direktivi 2024/1260/EU, ki določa glede katerih kaznivih dejanj se podatki izmenjujejo (četrti odstavek 2. člena direktive) kateri podatki se izmenjujejo (prvi odstavek 9. člena direktive), vsebino zahteve za posredovanje podatkov (drugi odstavek 9. člena direktive), dokazno vrednost izmenjanih informacij (četrti odstavek 9. člena direktive), način komunikacije med uradi (peti odstavek 9. člena direktive), zavrnitev zahteve (sedmi in osmi odstavek 9. člena direktive) in roke za odgovor na zahtevo oziroma pošiljanje podatkov (10. člen direktive). Določbe predloga novele to vsebino povzemajo v obliki, prilagojeni slovenskemu pravnemu redu.
 
Direktiva po drugi strani državam članicam omogoča diskrecijo glede obsega pošiljanja podatkov na lastno pobudo oziroma brez zaprosila urada druge države članice (tretji odstavek 9. člena direktive). Predlog novele takšno obliko izmenjave podatkov (na lastno pobudo oziroma brez zaprosila urada druge države članice) omogoča, kadar je bil drugi državi članici odstopljen kazenski pregon ali kadar ta druga država članica sodeluje v skupni preiskovalni skupini z Republiko Slovenijo ali vodi vzporedni (pred)kazenski postopek  ali v primeru hujših kaznivih dejanj, kadar za storilca ni mogoče uporabiti Kazenskega zakonika. Državni tožilec v teh primerih podatke pošlje na lastno pobudo ali na predlog državnega tožilstva, pristojnega v kazenski zadevi. Dodatno predlog novele v teh primerih ureja tudi obveščanje osebe, na katero se podatki, poslani po uradni dolžnosti, nanašajo, pri čemer je zaradi drugih domačih postopkov ali na prošnjo urada druge države članice dopusten tudi odlog obveščanja.
 
Posebej velja poudariti, da Direktiva 2024/1260/EU in posledično tudi predlagano novo 10.a poglavje ZSKZDČEU-1 predvidevata le izmenjavo podatkov, s katerimi urad za odvzem premoženjske koristi oziroma Vrhovno državno tožilstvo, drug organ ali nosilec javnega pooblastila že razpolaga. Ne dajeta pa podlage, da bi urad za odvzem premoženjske koristi od druge države članice zahteval izvedbo preiskovalnih dejanj, s katerimi bi se podatki šele pridobili, oziroma da bi od policije zahteval, da izvede kriminalistično pridobivanje in vrednotenje informacij. Niti ni mogoče zahtevati podatkov, s katerimi policija sicer razpolaga, pa predkazenski postopek sploh še ni začet. Če želi urad druge države članice doseči, da druga država izvede preiskovalna dejanja, mora uporabiti drugo obliko sodelovanja, na primer evropski preiskovalni nalog.
 
Navedeno je pomembno tudi za razumevanje, zakaj predlog novele za izmenjavo podatkov ne določa posebnih procesnih jamstev. Gre namreč zgolj za odločanje o nadaljnji obdelavi že pridobljenih podatkov. Če so bili ti podatki pridobljeni na način, za katerega so predpisana strožja procesna jamstva, na primer sodna odredba, so bila ta jamstva zagotovljena že ob njihovem pridobivanju.
 
Četrti odstavek 9. člena Direktive 2024/1260/EU omogoča, da urad druge države članice prepove uporabo posredovanih podatkov kot dokazov tudi v državi članici, ki so ji bili podatki posredovani, čeprav bi bili ti podatki po pravu te države članice sicer lahko dopustni. Splošna pravila o dokaznih prepovedih zato sama po sebi ne bi zadostovala za prenos navedene določbe direktive. Predlagani 85.i ne posega v dokazna pravila oziroma prepovedi, ki jih določa ZKP, kar pomeni da se za podatke, prejete na podlagi 10.a poglavja uporablja tudi 18. člen ZKP in druge povezane določbe.
 
Predlagani 85.j člen določa rok hrambe podatkov, ki jih Vrhovno državno tožilstvo prejme od urada druge države članice za odvzem premoženjske koristi. Enoletni rok hrambe v prvem stavku prvega odstavka je določen na podlagi primerljivih določb ZKP, in sicer drugega odstavka 154. člena ZKP (kjer je sicer določen rok dveh let) ter tretjega odstavka 502.b člena ZKP (kjer je določen rok enega leta). Določa o enoletnem roku je nujna z vidika interesov kazenskih postopkov - časovni in kakovostni vidik glede dokazov. 
 

K 4. členu:
 
V ZSKZDČEU-1 se dodaja novi III.A del, ki se nanaša na elektronske dokaze, teh določb pa ni mogoče umestiti v druge dele zakona, saj urejajo tako pravno pomoč, ki je trenutno urejana v III. delu, priznavanje in izvrševanje pravosodnih odločb, kar je trenutno urejeno v IV. delu, deloma pa gre za obveznosti zasebnopravnih subjektov, kar ne sodi v nobeno izmed obstoječih enot zakona. Po drugi strani bi drobitev določb, ki se nanašajo na elektronske dokaze, povzročila nepreglednost, zato so te določbe kot vsebinsko povezana celota umeščene v ločen del zakona.
 
Novi 96.a člen ZSKZDČEU-1 (predmet urejanja)
 
Predlagani člen določa predmet urejanja novega 11.a poglavja ZSKZDČEU-1, ki ureja t. i. »vhodne zahteve«, torej evropski nalog, ki ga izda organ druge države članice in je naslovljen na osebo (praviloma imenovano poslovno enoto ali pravnega zastopnika) v Republiki Sloveniji.
 
Zavarovanje in posredovanje elektronskih dokazov z evropskim nalogom neposredno ureja Uredba 2023/1543/EU. Predlog novele posledično evropskega naloga ne ureja izčrpno, pač pa ureja le vprašanja, glede katerih uredba državam članicam izrecno nalaga ali dopušča, da jih uredijo, oziroma vprašanja, ki jih uredba ne ureja ali jih ne ureja dovolj določno. Državni organi in zasebnopravni naslovniki, na katere se nanašajo določbe o evropskem nalogu, morajo torej izhajati iz določb Uredbe 2023/1543/EU, ki jih določbe ZSKZDČEU-1 le dopolnjujejo.
 
Novi 96.b člen ZSKZDČEU-1 (pomen izrazov)
 
Predlagani člen določa pomen izrazov, ki so značilni za novo 11.a poglavje ZSKZDČEU-1 in jih ni smiselno opredeliti v 8. členu ZSKZDČEU-1, ki ureja pomen izrazov v celotnem besedilu zakona. Takšen pristop je uporabljen tudi v drugih delih oziroma poglavjih zakona (glej 59., 98., 162., 184.a in 226. člen).
 
Pri izrazu »operater oziroma ponudnik storitev informacijske družbe«, ki ga uporablja ZSKZDČEU-1, je vzpostavljen t. i. terminološki most z izrazom »ponudnik storitve«, kot ga uporablja Uredba 2023/1543/EU, pri čemer oba izraza torej nosita isti pomen. Razlog, da ZSKZDČEU-1 uporablja drug izraz kot uredba, je v tem, da se določbe tega poglavja uporabljajo tudi skupaj z določbami Zakona o kazenskem postopku, ki prav tako uporablja izraz »operater oziroma ponudnik storitev informacijske družbe«.
 
Novi 96.c člen ZSKZDČEU-1 (organ izvršitelj)
 
V skladu z Uredbo 2023/1543/EU organ države članice, ki izda evropski nalog (organ izdajatelj), evropski nalog v izvršitev pošlje neposredno imenovani poslovni enoti ali pravnemu zastopniku s sedežem ali prebivališčem v drugi državi članici, ne da bi moralo nalog predhodno priznati sodišče v tej državi. V določenih primerih pa je treba v skladu z uredbo o tem obvestiti pristojni organ države, v kateri ima naslovnik sedež ali prebivališče (organ izvršitelj), ki lahko zavrne izvršitev naloga. Če organ izvršitelj naloga ne zavrne, naslovnik pa ga kljub temu ne izpolni, lahko organ izdajatelj od organa izvršitelja zahteva priznanje in, če je potrebno, izvršitev naloga (izvršitev predstavlja izrek sankcije naslovniku za neizpolnitev obveznosti iz naloga).
 
Predlog novele določa, da je organ izvršitelj (torej organ, ki odloča o zavrnitvi naloga in ki mu je posledično treba pošiljati obvestila o izdanem nalogu, ki odloča o priznanju naloga in ki izreka sankcije zaradi neizpolnitve naloga) Okrožno sodišče v Kopru, pri čemer o zavrnitvi in priznanju evropskega naloga odloča preiskovalni sodnik tega sodišča, postopek zaradi prekrška pa vodi sodnik, razporejen za področje prekrškov. Z določitvijo izključne pristojnosti sodišča in posledično tožilstva za koprsko okrožje se uvaja specializacija odločanja in zagotavlja poenotena praksa pri obravnavi evropskega naloga.
 
Novi 96.č člen ZSKZDČEU-1 (zavrnitev evropskega naloga)
 
V skladu z Uredbo 2023/1543/EU organ države članice, ki izda evropski nalog (organ izdajatelj), evropski nalog v izvršitev pošlje neposredno imenovani poslovni enoti ali pravnemu zastopniku s sedežem ali prebivališčem v drugi državi članici, ne da bi moralo nalog predhodno priznati sodišče v tej državi. V določenih primerih je treba v skladu z uredbo o tem obvestiti pristojni organ države, v kateri ima naslovnik sedež ali prebivališče (organ izvršitelj), ki lahko zavrne izvršitev naloga. Obveznost obveščanja organa izvršitelja je urejena v 8. členu uredbe, razlogi za zavrnitev naloga pa so določeni v njenem 12. členu. Zavrnitev naloga je prva procesna priložnost organa izvršitelja, da prepreči pošiljanje podatkov, je pa omejena le na evropske naloge, ki najbolj posegajo v pravice posameznikov (kadar se evropski nalog za posredovanje izda za pridobitev podatkov o prometu, razen podatkov, ki se zahtevajo izključno zaradi identifikacije uporabnika, ali za pridobitev vsebinskih podatkov) in na omejen nabor razlogov za zavrnitev (celovitejša pravna presoja naloga, ki vključuje tudi druge oblike naloga, pa se opravi v postopku za priznanje naloga; glej pojasnilo k naslednjemu členu).
 
Predlagani člen ne ureja postopka zavrnitve v celoti, temveč zgolj dopolnjuje ureditev iz uredbe, v skladu z 2. členom ZSKZDČEU-1 pa se smiselno uporabljajo tudi določbe ZKP o izdaji sklepa.
 
12. člen Uredbe 2023/1543/EU organu izdajatelju omogoča, da »navede enega ali več /…/ razlogov za zavrnitev«, kar ima za posledico, da naslovnik evropskega naloga slednjega ni dolžan izpolniti. Vendar pa uredba ne določa tudi, da mora organ izvršitelj odločiti, da razlogi za zavrnitev niso podani, oziroma celo vzpostavlja domnevo, da organ izvršitelj izpolnitvi naloga ne nasprotuje, če v desetih dneh od prejema obvestila razlogov za zavrnitev ne navede (glej drugi odstavek 10. člena Uredbe 2023/1543/EU). Predlog novele navedeno ureditev dopolnjuje tako, da preiskovalnemu sodniku, ki prejme obvestilo o evropskem nalogu, nalaga, da tako v primeru, ko oceni, da so podani razlogi iz 12. člena Uredbe 2023/1543/EU, kot tudi v primeru, ko oceni, da ti razlogi niso podani, o tem odloči s sklepom. Poleg tega predlagani člen določa tudi rok, v katerem mora preiskovalni sodnik tak sklep izdati.
 
Uredba 2023/1543/EU ne določa, da v postopku odločanja o zavrnitvi naloga sodeluje tudi oseba, katere podatki se zahtevajo. To velja tudi v primeru, če so bili podatki že zavarovani (in jih torej oseba, katere podatki se zahtevajo, ne more več izbrisati ali spremeniti), ter tudi, če je osumljenec oziroma obdolženec že seznanjen s potekom kazenskega postopka (in torej ni nevarnosti, da bi oseba, katere podatki se zahtevajo, razkrila podatke, ki morajo ostati zaupni). Na drugi strani 22. člen Ustave Republike Slovenije – kot pojasnjuje Ustavno sodišče –  »/…/posamezniku zagotavlja možnost, da se udeležuje postopka, v katerem se odloča o njegovi pravici, ter možnost, da se izjavi o dejstvih in okoliščinah, ki so pomembni za odločitev o njegovi pravici. Iz tega ustavnoprocesnega jamstva izhaja med drugim pravica do kontradiktornega postopka oziroma pravica do izjave, na podlagi katere mora biti vsaki stranki zagotovljena možnost sodelovanja v sodnem postopku in možnost obrambe pred vsemi procesnimi dejanji, ki bi lahko vplivala na njene pravice ali na njen pravni položaj [opombe izpuščene]« (Odločba Ustavnega sodišča Republike Slovenije, št. Up-500/15, z dne 20. 7. 2015, 7. točka obrazložitve). Ustavno sodišče pri tem dodaja, da gre za »elementarno ustavnoprocesno jamstvo v vsakem sodnem postopku« (navedeno mesto).
 
Ne glede na navedeno predlagani člen osebi, katere podatki se zahtevajo, ne priznava pravice do izjave v postopku odločanja o zavrnitvi naloga. Organ izvršitelj mora namreč v skladu s prvim odstavkom 12. člena Uredbe 2023/1543/EU informacije iz naloga preučiti ter morebitne razloge za zavrnitev uveljaviti čim prej, najpozneje pa v desetih dneh po prejemu obvestila. Če v tem roku ne uveljavi nobenega razloga za zavrnitev, mora naslovnik v skladu z drugim odstavkom 10. člena Uredbe 2023/1543/EU ob izteku desetdnevnega roka zahtevane podatke poslati organu izdajatelju ali drugemu organu, navedenemu v potrdilu o evropskem nalogu. Tako kratek rok v praksi ne omogoča, da se osebi, katere podatki se zahtevajo, vroči potrdilo o evropskem nalogu, da ta oseba poda izjavo ter da sodišče izjavo prejme in o nalogu tudi odloči.
 
Pravice do izjave je še toliko manj mogoče zagotoviti, kadar organ izdajatelj v skladu z drugim odstavkom 13. člena Uredbe 2023/1543/EU odloži, omeji ali opusti obveščanje osebe, kadar obvestilo organu izvršitelju po 8. členu Uredbe 2023/1543/EU sploh ni potrebno ali kadar gre za nujni primer. V nujnem primeru mora namreč naslovnik zahtevane podatke poslati brez nepotrebnega odlašanja, najpozneje pa v osmih urah, organ izvršitelj pa lahko razlog za zavrnitev uveljavi najpozneje v 96 urah po prejemu obvestila (četrti odstavek 10. člena in prvi odstavek 12. člena Uredbe 2023/1543/EU).
 
Predlagani člen osebi, katere podatki se zahtevajo, prav tako ne omogoča vložitve pritožbe zoper sklep, s katerim preiskovalni sodnik odloči o zavrnitni naloga. Temeljni razlog, da predlog novele pritožbe ne predvideva, je ureditev zadržanja oziroma omejitve obveščanja osebe iz 13. člena Uredbe (EU) 2023/1543. Če je obveščanje opuščeno, sklepa preiskovalnega sodnika osebi ni dopustno vročiti, saj bi bila s tem seznanjena z evropskim nalogom. Enako velja za osebe, katerih obveščanje je odloženo ali omejeno, dokler odlog oziroma omejitev traja.
 
Po prenehanju odloga ali omejitve bi bilo navedenim osebam sklep preiskovalnega sodnika sicer mogoče vročiti, vendar preiskovalni sodnik s prenehanjem teh ukrepov ne bo nujno seznanjen. Uredba namreč ne določa obveznosti organa izdajatelja, da o prenehanju odloga ali omejitve obvesti organ izvršitelj, zlasti kadar so bili zahtevani podatki že posredovani. Takšne obveznosti organu izdajatelju tudi ni mogoče naložiti z nacionalnim pravom Republike Slovenije.
 
Tudi kadar bi bilo sklep preiskovalnega sodnika mogoče vročiti osebi, na katero se podatki nanašajo, ker ob izdaji sklepa ne velja omejitev, odlog ali opustitev obveščanja, je treba upoštevati, da Uredba določa izjemno kratke roke za posredovanje podatkov, in sicer 10 dni oziroma 8 ur (prvi do tretj odstavek 10. člena Uredbe 2023/1543/EU). O morebitni pritožbi bi bilo zato praviloma mogoče odločiti šele po tem, ko bi bili podatki že posredovani. Odločitev pritožbenega sodišča bi imela v takem primeru lahko zgolj ugotovitveno naravo, pri čemer za organ izdajatelj oziroma drug organ države izdajateljice ne bi neposredno ustvarjala pravnih učinkov. Uredba (EU) 2023/1543 namreč možnost naknadnega sporočanja odločitve o zavrnitvi naloga, potem ko so bili podatki že posredovani, izrecno ureja le v primeru iz četrtega odstavka 10. člena, ki se nanaša na posredovanje podatkov v nujnih primerih.
 
Novi 96.d člen ZSKZDČEU-1 (priznanje evropskega naloga)
 
V skladu z Uredbo 2023/1543/EU organ države članice, ki izda evropski nalog (organ izdajatelj), evropski nalog v izvršitev pošlje neposredno imenovani poslovni enoti ali pravnemu zastopniku s sedežem ali prebivališčem v drugi državi članici, ne da bi moralo evropski nalog predhodno priznati sodišče v tej državi. Če naslovnik naloga ne izpolni, lahko organ izdajatelj od organa izvršitelja zahteva priznanje naloga (razen če je organ izvršitelj predhodno zavrnil evropski nalog na podlagi 12. člena uredbe). Priznanje naloga ureja 16. člen Uredbe 2023/1543/EU.
 
Predlagani člen ne ureja postopka priznanja v celoti, temveč zgolj dopolnjuje ureditev iz uredbe, v skladu z 2. členom ZSKZDČEU-1 pa se smiselno uporabljajo tudi določbe ZKP o izdaji sklepa.
 
Predlagani člen določa, da preiskovalni sodnik o priznanju odloči s sklepom, določa pa tudi nekatere roke, ki jih Uredba 2023/1543/EU ne določa.
 
Uredba 2023/1543/EU ne določa, da v postopku priznanja sodeluje tudi oseba, katere podatki se zahtevajo. To velja tudi v primeru, če so bili podatki že zavarovani (in jih torej oseba, katere podatki se zahtevajo, ne more več izbrisati ali spremeniti), ter tudi, če je osumljenec oziroma obdolženec že seznanjen s potekom kazenskega postopka (in torej ni nevarnosti, da bi oseba, katere podatki se zahtevajo, razkrila podatke, ki morajo ostati zaupni). Na drugi strani 22. člen Ustave Republike Slovenije – kot pojasnjuje Ustavno sodišče –  »/…/posamezniku zagotavlja možnost, da se udeležuje postopka, v katerem se odloča o njegovi pravici, ter možnost, da se izjavi o dejstvih in okoliščinah, ki so pomembni za odločitev o njegovi pravici. Iz tega ustavnoprocesnega jamstva izhaja med drugim pravica do kontradiktornega postopka oziroma pravica do izjave, na podlagi katere mora biti vsaki stranki zagotovljena možnost sodelovanja v sodnem postopku in možnost obrambe pred vsemi procesnimi dejanji, ki bi lahko vplivala na njene pravice ali na njen pravni položaj [opombe izpuščene]« (Odločba Ustavnega sodišča Republike Slovenije, št. Up-500/15, z dne 20. 7. 2015, 7. točka obrazložitve). Ustavno sodišče pri tem dodaja, da gre za »elementarno ustavnoprocesno jamstvo v vsakem sodnem postopku« (navedeno mesto).
 
Predlagani člen osebi, katere podatki se zahtevajo, prav tako ne omogoča vložitve pritožbe zoper sklep, s katerim preiskovalni sodnik prizna evropski nalog. Temeljni razlog, da predlog novele pritožbe ne predvideva, je ureditev zadržanja oziroma omejitve obveščanja osebe iz 13. člena Uredbe (EU) 2023/1543. Če je obveščanje opuščeno, sklepa preiskovalnega sodnika osebi ni dopustno vročiti, saj bi bila s tem seznanjena z evropskim nalogom. Enako velja za osebe, katerih obveščanje je odloženo ali omejeno, dokler odlog oziroma omejitev traja.
Po prenehanju odloga ali omejitve bi bilo navedenim osebam sklep preiskovalnega sodnika sicer mogoče vročiti, vendar preiskovalni sodnik s prenehanjem teh ukrepov ne bo nujno seznanjen. Uredba namreč ne določa obveznosti organa izdajatelja, da o prenehanju odloga ali omejitve obvesti organ izvršitelj, zlasti kadar so bili zahtevani podatki že posredovani. Takšne obveznosti organu izdajatelju tudi ni mogoče naložiti z nacionalnim pravom Republike Slovenije.
 
Tudi kadar bi bilo sklep preiskovalnega sodnika mogoče vročiti osebi, na katero se podatki nanašajo, ker ob izdaji sklepa ne velja omejitev, odlog ali opustitev obveščanja, je treba upoštevati, da Uredba določa izjemno kratke roke za posredovanje podatkov, in sicer 5 dni (drugi odstavek 16. člena Uredbe 2023/1543/EU). O morebitni pritožbi bi bilo zato praviloma mogoče odločiti šele po tem, ko bi bili podatki že posredovani. Odločitev pritožbenega sodišča bi imela v takem primeru lahko zgolj ugotovitveno naravo, pri čemer za organ izdajatelj oziroma drug organ države izdajateljice ne bi neposredno ustvarjala pravnih učinkov. Uredba (EU) 2023/1543 namreč možnost naknadne razveljavitve sklepa o priznanju ne omogoča.
 
Novi 96.e člen ZSKZDČEU-1 (prekrški)
 
Predlagani člen ureja materialnopravne in procesne določbe o sankcijah zaradi kršitev obveznosti, ki izhajajo iz evropskega naloga. Ureditev tovrstnih sankcij državam članicam nalaga 15. člen Uredbe 2023/1543/EU, ki določa:
 
»Brez poseganja v nacionalne zakone, ki določajo izrekanje kazenskih sankcij, države članice določijo pravila o denarnih kaznih, ki se uporabljajo za kršitve členov 10 in 11 ter člena 13(4) v skladu s členom 16(10) ter sprejmejo vse potrebne ukrepe, da se zagotovi njihovo izvajanje. Tako določene kazni morajo biti učinkovite, sorazmerne in odvračilne. Države članice zagotovijo, da se lahko naložijo denarne kazni v višini do 2 % skupnega svetovnega letnega prometa ponudnika storitev v preteklem proračunskem letu. Države članice o teh pravilih o vsakršni naknadni spremembi, ki vpliva nanje, brez odlašanja uradno obvestijo Komisijo«.
 
V zvezi s tem se zastavlja vprašanje, ali je kazen iz uredbe – ob upoštevanju, da lahko njena višina znaša do dveh odstotkov letnega prometa – mogoče prenesti tudi kot t. i. redovno globo po zgledu 78. člena ZKP, ali gre pri izrekanju kazni iz uredbe za odločanje o kazenski obtožbi, kar pomeni, da jo je treba izreči »/…/ v postopku, v katerem bi morala biti poleg jamstev iz 22. in 23. člena Ustave posamezniku zagotovljena tudi vsa procesna in materialna ustavna jamstva v kazenskem postopku iz 27., 28. in 29. člena Ustave« (19. točka obrazložitve odločbe Ustavnega sodišča Republike Slovenije, št. U-I-145/03).
 
V nadaljevanju so predstavljena stališča Ustavnega sodišča Republike Slovenije, ki jih je izoblikovalo ob presoji 11. člena v povezavi s 109. členom Zakona o pravdnem postopku (v nadaljnjem besedilu: ZPP) in 78. člena v povezavi s 130. členom ZKP. Ravnanja, ki se sankcionirajo po 11. členu ZPP (zloraba pravic, na podlagi 109. člena ZPP pa se ta člen uporablja tudi v primeru žalitve sodišča) in 78. člen ZKP (žalitev sodišča) sicer niso identična ravnanjem, ki jih ureja predlagani člen (oviranje izvedbe dokaza). Tako že Ustavno sodišče samo izpostavlja, da bi rezultat ustavnosodne presoje lahko bil drugačen v primerih, »ko je kaznovanje sredstvo, ki želi vplivati na voljo določene osebe, da opravi določeno ravnanje (kot je to npr. pri kaznovanju priče, ki neutemeljeno odreka odgovore na vprašanja; drugi odstavek 241. člena ZPP)« (23. točka obrazložitve odločbe Ustavnega sodišča, št. U-I-145/03). Ne glede na navedeno pa dosedanja ustavnosodna presoja v zvezi z 11. členom ZPP in 78. členom ZKP podaja tudi vpogled v naravo kazni, ki jo določa Uredba 2023/1543/EU.
 
»Ustavno sodišče je pojasnilo, da vsako sankcioniranje, pa čeprav ga zakon imenuje 'kazen', ne pomeni odločanja o kazenski obtožbi. Pri presoji, ali gre za odločanje o kazenski obtožbi, je treba po eni strani upoštevati naravo in namen kaznovanja, po drugi strani pa naravo in višino sankcij. Kriterija sta alternativna – četudi se izkaže, da postopek ni 'kazenski' po svojem namenu, so pa za dejanje predpisane sankcije, ki močno posegajo v pravice kaznovane osebe /…/« (20. točka obrazložitve odločbe Ustavnega sodišča Republike Slovenije, št. U-I-145/03).
 
Glede ureditve iz 11. člena ZPP je Ustavno sodišče ugotovilo, da pri kaznovanju udeležencev postopka zaradi razžalitve sodišča v pravdnem postopku ne gre za institut, ki bi ga zakonodajalec uvrstil v kazenskopravno sfero, ter da tudi narava tega instituta ni kazenska.  »Gre bolj za ukrep procesnega vodstva, ki ima namen zagotoviti urejenost teka pravdnega postopka in nujno procesno disciplino. Možnost izrekanja tega ukrepa temelji na izhodišču, da ima sodišče pravico in obveznost skrbeti za vodstvo postopka« (19. točka obrazložitve odločbe Ustavnega sodišča Republike Slovenije, št. U-I-145/03). Podobno je glede kazni po 78. členu ZKP Ustavno sodišče presodilo, »da tudi pri določbah 78. člena ZKP – tako kot to velja za določbe 109. člena ZPP – ne gre za institut, ki bi ga zakonodajalec uvrstil v kazenskopravno sfero. To je razvidno že iz drugega odstavka 78. člena ZKP, ki določa, da kaznovanje po tem členu ne vpliva na pregon in izrek kazni za kaznivo dejanje, ki je bilo storjeno z žalitvijo. Kršitev po prvem odstavku 78. člena ZKP nima narave kaznivega dejanja, sankcija, ki je za dejanje predpisana, pa ne narave kazenskopravne sankcije. Kot je bilo že pojasnjeno, gre pri kaznovanju po 78. členu ZKP za ukrep procesnega vodstva, ki naj zagotovi urejen potek kazenskega postopka in spoštljiv odnos do sodišča. Samih po sebi torej določb 78. člena ZKP ni mogoče šteti za določbe, ki opredeljujejo kaznivo dejanje in postopek odločanja o kazenski obtožbi« (24. točka obrazložitve odločbe Ustavnega sodišča Republike Slovenije, št. Up-185/14 in U-I-51/16).
 
Glede možnosti, da se kazen po 11. členu ZPP oziroma 78. členu ZKP izvrši z zaporom, je Ustavno sodišče Republike Slovenije ugotovilo, da ta okoliščina kaznovanje po navedenih členih prestavi v sfero odločanja o kazenski obtožbi. Zapisalo je: »Glede na že uveljavljena stališča Ustavnega sodišča in glede na prakso ESČP je razvidno, da ureditev kaznovanja po 11. členu ZPP, predvsem glede zaporne kazni, ki lahko za fizično osebo doseže 30 dni, za (med drugim) odvetnika pa kar 100 dni, očitno dosega takšno stopnjo, ki bi utemeljila sklep, da gre za odločanje o kazenski obtožbi /…/ (21. točka obrazložitve odločbe Ustavnega sodišča Republike Slovenije, št. U-I-145/03). Podobno stališče je zavzelo glede denarne kazni po ZKP: »Samih po sebi torej določb 78. člena ZKP ni mogoče šteti za določbe, ki opredeljujejo kaznivo dejanje in postopek odločanja o kazenski obtožbi. Vendar pa strogost sankcije, ki je predpisana v 130. členu ZKP, narekuje drugačen zaključek. Možnost sodišča, da v tem postopku izreče denarno kazen, ki se lahko (če je ni mogoče prisilno izterjati) nadomesti s kaznijo do 73 dni zapora, pomeni možnost tako hudega posega države v pravice posameznikov, da bi morala biti dejanje in sankcija opredeljena v skladu z jamstvi 28. člena Ustave, izrekanje sankcije pa bi moralo biti predvideno v samostojnem postopku, v katerem bi bila zagotovljena vsa ustavna procesna jamstva kazenskega postopka iz 27. in 29. člena Ustave.« (24. točka obrazložitve odločbe Ustavnega sodišča Republike Slovenije, št.  Up-185/14-19, U-I-51/16-9).
 
Po drugi strani pa tudi višina denarnega zneska, ki ga mora plačati oseba, ki ji je sankcija izrečena, lahko privede do tega, da je treba sankcijo opredeliti kot kazensko sankcijo, tudi če po svoji naravi ni kazenska in tudi če je ni mogoče izvršiti z zaporom (prim. z 22. točko obrazložitve odločbe Ustavnega sodišča Republike Slovenije, št. U-I-145/03). Ustavno sodišče je iz tega razloga razveljavilo tretji odstavek 11. člena ZPP, ki je omogočal izrek kazni v višini nad 300.000 SIT (oziroma €1.251,88 evrov; glej prvo točko izreka in 22. točko obrazložitve odločbe Ustavnega sodišča Republike Slovenije, št. U-I-145/03).
 
Kazen, ki jo države članice morajo urediti na podlagi 15. člena Uredbe 2023/1543/EU po svoji naravi ni kazenske narave. Njen namen je zagotoviti uspešno pridobivanje elektronskih dokazov, ne  pa retribucija ali eden izmed namenov, ki jih kazenskim sankcijam pripisuje 45.a člen KZ-1 (vzpostavljanje zavedanja o nedopustnosti kršitev odločitev sodišč drugih držav članic ali omogočanje kršitelju, da se s plačilom denarne kazni dostojno vključi v skupno družbeno okolje). Prav tako uredba ne zahteva kaznovanja z zaporno kaznijo, niti v primeru neplačila ne določa njene izvršitve z nadomestnim ali uklonilnim zaporom. Vendar pa višina sankcije, ki lahko znaša dva odstotka letnega prometa v preteklem letu, brez omejitve zgornje meje sankcije z absolutnim zneskom, pomeni, da lahko denarna kazen po 15. členu uredbe bistveno preseže znesek, ki ga ZKP v 78. členu določa kot redovno globo, in celo preseže zgornjo mejo sankcij, ki jih za prekrške določa 17. člen Zakona o prekrških. Glede na navedeno sankcija iz 15. člena Uredbe 2023/1543/EU predstavlja kazensko sankcijo, zato je bila v slovenski pravni red prenesena kot prekrškovna določba, s čimer so zagotovljena vsa procesna jamstva kazenskega postopka, ki jih določa Ustava Republike Slovenije.  
 
Uredba 2023/1543/EU v desetem odstavku 16. člena določa, da kazen po 15. členu te uredbe izreče organ izvršitelj. Zaradi tega ureditev iz predlaganega člena ne določa pristojnosti prekrškovnega (upravnega) organa in prepoveduje izvedbo hitrega prekrškovnega postopka, kar predstavlja odstop od splošne ureditve po ZP-1. O prekršku torej odloča sodnik, pristojen za prekrške Okrožnega sodišča v Kopru (glej predlagani 96.c člen) na obdolžilni predlog preiskovalnega sodnika Okrožnega sodišča v Kopru, ki odloča o priznanju evropskega naloga. Postopek se vodi kot redni sodni postopek, če so izpolnjeni pogoji iz 129.a člena ZP-1, pa kot skrajšani sodni postopek. Glede na to, da takšna ureditev izhaja iz zahtev Uredbe 2023/1543/EU, posebna prehodna določba glede odstopa od splošnih pravil ZP-1 ni potrebna.

K 5. členu:
 
Novi 96.f člen ZSKZDČEU-1 (predmet urejanja)
 
Predlagani člen določa predmet urejanja novega 11.b poglavja ZSKZDČEU-1, ki ureja t. i. »izhodne naloge«, torej evropski nalog, ki ga izda organ Republike Slovenije in je naslovljen na osebo (praviloma imenovano poslovno enoto ali pravnega zastopnika) v drugi državi članici.
 
Zavarovanje in posredovanje elektronskih dokazov z evropskim nalogom neposredno ureja Uredba 2023/1543/EU. Predlog novele posledično evropskega naloga ne ureja izčrpno, temveč ureja le vprašanja, glede katerih uredba državam članicam izrecno nalaga ali dopušča, da jih uredijo, oziroma vprašanja, ki jih uredba ne ureja ali jih ne ureja dovolj določno. Državni organi in zasebnopravni naslovniki, na katere se nanašajo določbe o evropskem nalogu, morajo torej izhajati iz določb Uredbe 2023/1543/EU, ki jih določbe ZSKZDČEU-1 le dopolnjujejo.
 
Novi 96.g člen ZSKZDČEU-1 (pomen izrazov)
 
Predlagani člen določa pomen izrazov, ki so značilni za novo 11.b poglavje ZSKZDČEU-1 in jih ni smiselno opredeliti v 8. členu ZSKZDČEU-1, ki ureja pomen izrazov v celotnem besedilu zakona. Takšen pristop je uporabljen tudi v drugih delih oziroma poglavjih zakona (glej 59., 98., 162., 184.a in 226. člen).
 
Pri izrazu »operater oziroma ponudnik storitev informacijske družbe«, ki ga uporablja ZSKZDČEU-1, je vzpostavljen t. i. terminološki most z izrazom »ponudnik storitve«, kot ga uporablja Uredba 2023/1543/EU, pri čemer oba izraza torej nosita isti pomen. Razlog, da ZSKZDČEU-1 uporablja drug izraz kot uredba, je v tem, da se določbe tega poglavja uporabljajo tudi skupaj z določbami Zakona o kazenskem postopku, ki prav tako uporabljajo izraz »operater oziroma ponudnik storitev informacijske družbe«.
 
Novi 96.h člen ZSKZDČEU-1 (Izdaja naloga)
 
Prvi odstavek predlaganega člena določa, katere vrste evropskega naloga lahko izdajo organi Republike Slovenije. Slednji ne more izdati vseh vrst evropskega naloga, ki jih določa Uredba 2023/1543/EU, pač pa le tiste, ki jih predlagani člen oziroma predlagani novi 96.k člen ZSKZDČEU-1 izrecno opredeljuje. Gre za tiste vrste evropskega naloga, za katere ZKP določa vsebinsko enak preiskovalni ukrep.
 
Pri preostalih oblikah sodelovanja v kazenskih zadevah med državami članicami Evropske unije, ki jih ureja ZSKZDČEU-1, sodelovanje praviloma poteka tako, da država članica izda oziroma odredi ukrep v skladu s svojim nacionalnim pravom, druga država članica pa ta ukrep prizna in izvrši. V primeru evropskega naloga za prijetje in predajo, na primer, je podlaga za prijetje in predajo osebe v drugi državi članici sklep o priporu, ki ga slovensko sodišče izda na podlagi določb Zakona o kazenskem postopku. Evropski nalog za zavarovanje in posredovanje elektronskih dokazov pa se izda neposredno na podlagi določb Uredbe 2023/1543/EU in torej ne temelji na nacionalnem ukrepu. Opisan normativni pristop pomeni, da se določbe ZKP za evropski nalog ne uporabljajo, kolikor to ni izrecno določeno bodisi v uredbi bodisi v zakonu.
 
Uporaba določb ZKP deloma izhaja že iz drugega odstavka 5. člena Uredbe 2023/1543/EU, ki določa, da se evropski nalog za posredovanje izda »le, če bi bilo mogoče podoben nalog izdati pod enakimi pogoji v podobnem domačem primeru«. Podobno določbo vsebuje tudi drugi odstavek 6. člena uredbe glede evropskega naloga za zavarovanje, vendar pa v skladu z navedenim členom uporaba nacionalnih pogojev za odreditev podobnega ukrepa ne velja za nalog, izdan zaradi izvršitve kazenske sankcije.
 
Drugi odstavek predlaganega člena navedene določbe uredbe dopolnjuje tako, da se določbe ZKP uporabljajo za vse vrste evropskega naloga (evropski nalog za zavarovanje naročniških, prometnih in vsebinskih podatkov za izvedbo kazenskega postopka in za izvršitev kazenske sankcije, evropski nalog za posredovanje naročniških, prometnih in vsebinskih podatkov za izvedbo kazenskega postopka in za izvršitev kazenske sankcije). Prav tako se določbe ZKP uporabljajo ne le glede pogojev za izdajo naloga, temveč tudi glede pristojnosti organov, postopka in vseh drugih povezanih vprašanj.
 
Tretji odstavek določa, katere določbe ZKP se uporabljajo za določeno vrsto evropskega naloga glede na vrsto ukrepa (zavarovanje, posredovanje), vrsto podatkov (naročniški podatki, prometni podatki, ki se zahtevajo zgolj zaradi identifikacije uporabnika, drugi prometni podatki, vsebinski podatki) in namen uporabe podatkov (izvedba kazenskega postopka, izvršitev kazenske sankcije). Navedeno določbo dopolnjuje še predlagani novi 96.k člen, ki celoviteje ureja pogoje za izdajo evropskega naloga za izsleditev osebe, ki je na begu ali se skriva. 
 
Za posamezne oblike evropskega naloga se uporabljajo naslednje določbe ZKP:
1. Evropski nalog za zavarovanje: Pri izdaji evropskega naloga za zavarovanje naročniških, prometnih in vsebinskih podatkov zaradi izvedbe (pred)kazenskega postopka se uporablja 149.e člen ZKP. Pri izdaji evropskega naloga za zavarovanje prometnih podatkov zaradi izvršitve kazenske sankcije se uporabljata 96.k člen ZSKZDČEU-1 in smiselno 149.e člen ZKP. ZKP trenutno domačim organom ne omogoča, da zahtevajo zavarovanje naročniških in vsebinskih podatkov zaradi izvršitve kazenske sankcije, kar pomeni, da tudi evropskega naloga za zavarovanje teh podatkov zaradi izvršitve kazenske sankcije ni mogoče izdati. Vendar pa Ministrstvo za pravosodje pripravlja novelo ZKP, ki bo domačim organom omogočala, da zahtevajo zavarovanje naročniških in vsebinskih podatkov zaradi izvršitve kazenske sankcije in da izdajo evropski nalog.
2. Evropski nalog za posredovanje naročniških podatkov: Pri izdaji evropskega naloga za posredovanje naročniških podatkov zaradi izvedbe (pred)kazenskega postopka se uporablja 149.č člen ZKP. ZKP trenutno domačim organom ne omogoča, da zahtevajo posredovanje naročniških podatkov zaradi izvršitve kazenske sankcije, kar pomeni, da tudi evropskega naloga za posredovanje naročniških podatkov zaradi izvršitve kazenske sankcije ni mogoče izdati. Vendar pa Ministrstvo za pravosodje pripravlja novelo ZKP, ki bo domačim organom omogočala, da zahtevajo posredovanje naročniških podatkov zaradi izvršitve kazenske sankcije in da izdajo evropski nalog.
3. Evropski nalog za posredovanje prometnih podatkov: Pri izdaji evropskega naloga za posredovanje prometnih podatkov zaradi izvedbe (pred)kazenskega postopka se uporablja 149.b člen ZKP. Pri izdaji evropskega naloga za posredovanje prometnih podatkov zaradi izvršitve kazenske sankcije se uporablja 96.k člen ZSKZDČEU-1 in smiselno 149.b člen ZKP.
4. Evropski nalog za posredovanje vsebinskih podatkov: ZKP trenutno domačim organom ne omogoča, da zahtevajo posredovanje vsebinskih podatkov, kar pomeni, da tudi evropskega naloga za posredovanje teh podatkov ni mogoče izdati. Vendar pa Ministrstvo za pravosodje pripravlja novelo ZKP, ki bo domačim organom omogočala, da zahtevajo posredovanje vsebinskih podatkov in da izdajo evropski nalog.
 
Ne glede na to, da tretji odstavek predlaganega člena določa posamezne določbe ZKP, ki se  uporabljajo pri izdaji posameznih vrst evropskega naloga, pa je v skladu s splošnejšo določbo drugega odstavka predlaganega člena treba uporabiti tudi določbe ZKP, povezane z izrecno naštetimi določbami, na primer o odločanju zunajobravnavnega senata v primerih, ko se preiskovalni sodnik ne strinja s predlogom državnega tožilca (156.a člen ZKP) in o obveščanju osumljenca, obdolženca ali druge osebe o zbiranju podatkov in o hrambi podatkov (154. člen ZKP).
 
Določbe ZKP se pri izdaji evropskega naloga ne uporabljajo subsidiarno (kadar uredba določenega vprašanja ne ureja), temveč hkrati z določbami Uredbe 2023/1543/EU. Glede pogojev za izdajo naloga to pomeni, da je nalog mogoče izdati le, če so izpolnjeni tako pogoji, ki jih določa Uredba 2023/1543/EU, kot tudi pogoji, ki jih za odreditev ustreznega nacionalnega ukrepa določa ZKP (več o tem v nadaljevanju). Enako velja glede procesnih določb (določb o pristojnih organih, postopku in drugih povezanih vprašanjih). Pri tem je treba izpostaviti, da že predlog novele izrecno navaja določbe ZKP, ki se ne uporabljajo, ker so v ZKP urejene na način, ki ni združljiv z določbami uredbe. Gre za določbe ZKP o določitvi roka, v katerem je treba zavarovati ali posredovati elektronske dokaze (uredba roke določa v 10. in 11. členu) ter določbe o vročanju pisanj (uredba predpisuje uporabo posebnega centraliziranega informacijskega sistema, 19. člen).
 
Predlog novele določena vprašanja izdaje evropskega naloga ureja povsem izvirno, brez sklicevanja na ZKP. Glede teh vprašanj se po načelu lex specialis uporabljajo določbe ZSKZDČEU-1 in ne ZKP.
 
Ureditev, kot jo določa predlog novele (hkratna uporaba določb ZKP in Uredbe 2023/1543/EU), temelji na izhodišču, da organi Republike Slovenije z evropskim nalogom podatkov o posamezniku ne smejo pridobivati v širšem obsegu kot z domačimi ukrepi ali po postopku, ki posameznikom zagotavlja nižja procesna jamstva. Evropski nalog in istovrsten domač ukrep se namreč razlikujeta zgolj v okoliščini, da podatke določene osebe hrani operater oziroma ponudnik storitev informacijske družbe druge države članice. To pa ni zadosten razlog, da bi domači organi te podatke pridobivali brez upoštevanja določb ZKP (in Ustave Republike Slovenije). Glede na to, da spoštovanja omejitev iz ZKP pri izdaji evropskega naloga ni mogoče predpisati organom drugih držav članic, to sicer utegne voditi v situacije, ko bodo organi drugih držav članic od operaterjev oziroma ponudnikov storitev informacijske družbe v Republiki Sloveniji lahko pridobivali podatke v večjem obsegu kot domači organi.
 
Uredba 2023/1543/EU kot posebno kategorijo elektronskih dokazov ureja (prometne) podatke, zahtevane izključno zaradi identifikacije uporabnika, za zavarovanje in pridobivanje katerih veljajo milejši pogoji kot za zavarovanje in pridobivanje preostalih prometnih podatkov. ZKP te kategorije podatkov ne pozna, zato se z vidika ZKP ti podatki ne razlikujejo od preostalih prometnih podatkov oziroma se zavarujejo in pridobivajo na podlagi (enotnih) določb o zavarovanju in pridobivanju prometnih podatkov.
 
Posebej velja izpostaviti, da Uredba 2023/1543/EU ureja čezmejno sodelovanje med državami članicami: določa pogoje, pod katerimi lahko pristojni organ države članice izda evropski nalog in ga naslovi na naslovnika v drugi državi članici, ter postopek njegove izvršitve oziroma, kadar je to potrebno, priznanja in izvršitve s strani organa izvršitelja. Ne ureja pa, katere ukrepe morajo države članice omogočiti v svojih notranjih kazenskih postopkih, niti jim ne nalaga, da morajo pristojni organi evropski nalog izdati ali da morajo nacionalno zakonodajo prilagoditi tako, da bi bilo mogoče zavarovati oziroma pridobiti vse vrste elektronskih dokazov, za katere uredba sicer dopušča izdajo evropskega naloga.
 
Novi 96.i člen ZSKZDČEU-1 (kazniva dejanja, za katera se izda evropski nalog)
 
V skladu s četrtim odstavkom 5. člena Uredbe 2023/1543/EU je evropski nalog za posredovanje prometnih in vsebinskih podatkov, razen podatkov, zahtevanih izključno zaradi identifikacije uporabnika (ne glede na to, ali se podatki zahtevajo zaradi izvedbe kazenskega postopka ali izvršitve kazenske sankcije), mogoče izdati le glede naslednjih kaznivih dejanj: 
1. za kazniva dejanja, za katera je v državi izdajateljici najvišja zagrožena zaporna kazen vsaj tri leta, ali
2. za naslednja kazniva dejanja, če so bila v celoti ali delno storjena s pomočjo informacijskega sistema: i) kazniva dejanja, kot so opredeljena v 3. do 8. členu Direktive (EU) 2019/713 Evropskega parlamenta in Sveta, ki po KZ-1 predstavljajo goljufijo (211. člen KZ-1), zlorabo informacijskega sistema (237. člen KZ-1), zlorabo negotovinskega plačilnega sredstva (246. člen KZ-1) ter uporabo ponarejenega negotovinskega plačilnega sredstva (247. člen KZ-1); ii) kazniva dejanja, kot so opredeljena v 3. do 7. členu Direktive 2011/93/EU, ki po KZ-1 predstavljajo spolni napad na osebo, mlajšo od petnajst let (173. člen KZ-1), pridobivanje oseb, mlajših od petnajst let, za spolne namene (173.a člen KZ-1), zlorabo prostitucije (175. člen KZ-1) ter prikazovanje, izdelavo, posest in posredovanje pornografskega gradiva (176. člen KZ-1); iii) kazniva dejanja, kot so opredeljena v 3. do 8. členu Direktive 2013/40/EU in po KZ-1 predstavljajo napad na informacijski sistem (221. člen KZ-1), zlorabo informacijskega sistema (237. člen KZ-1) ter izdelovanje in pridobivanje orožja in pripomočkov, namenjenih za kaznivo dejanje (tretji odstavek 306. člena KZ-1); ali
3. za kazniva dejanja, kot so opredeljena v 3. do 12. členu in v 14. členu Direktive (EU) 2017/541, ki po KZ-1 predstavljajo terorizem (108. člen KZ-1), potovanje v tujino z namenom terorizma (108.a člen KZ-1), financiranje terorizma (109. člen KZ-1), ščuvanje in javno poveličevanje terorističnih dejanj (110. člen KZ-1) ter novačenje in usposabljanje za terorizem (111. člen KZ-1).
 
Kot je bilo pojasnjeno že zgoraj, je pri izdaji evropskega naloga treba upoštevati tudi pogoje za odreditev primerljivega domačega ukrepa. V nadaljevanju obrazložitve sledi prikaz kaznivih dejanj, za katera je mogoče izdati evropski nalog, in sicer ob hkratnem upoštevanju določb Uredbe 2023/1543/EU, ZKP in 96.k člena ZSKZDČEU-1, kot ga določa ta predlog novele. Ob upoštevanju navedenega je evropski nalog mogoče izdati zaradi naslednjih kaznivih dejanj:
1. Evropski nalog za zavarovanje naročniških podatkov se lahko izda zaradi izvedbe kazenskega postopka za kaznivo dejanje, ki se preganja po uradni dolžnosti (drugi odstavek 6. člena uredbe, prvi odstavek 149.e člena ZKP), ne pa tudi zaradi izvršitve kazenske sankcije (glej obrazložitev k prejšnjemu členu glede nameravanih sprememb ZKP);
2. Evropski nalog za zavarovanje prometnih podatkov, ki se zahtevajo izključno zaradi identifikacije uporabnika, se lahko izda zaradi izvedbe kazenskega postopka za kaznivo dejanje iz četrtega odstavka 149.a člena ZKP (drugi odstavek 6. člena uredbe, prvi in drugi odstavek 149.e člena ZKP), ne pa tudi zaradi izvršitve kazenske sankcije;
3. Evropski nalog za zavarovanje prometnih podatkov se lahko izda zaradi izvedbe kazenskega postopka za kaznivo dejanje iz četrtega odstavka 149.a člena ZKP (drugi odstavek 6. člena uredbe, prvi in drugi odstavek 149.e člena ZKP). Evropski nalog za zavarovanje prometnih podatkov se lahko izda tudi zaradi izvršitve kazenske sankcije, izrečene zaradi kaznivega dejanja, ki se preganja po uradni dolžnosti (drugi odstavek 6. člena uredbe, 96.k člen ZSKZDČEU-1, smiselno 149.e člen ZKP);
4. Evropski nalog za zavarovanje vsebinskih podatkov se lahko izda zaradi izvedbe kazenskega postopka za kaznivo dejanje iz drugega odstavka 150. člena ZKP (drugi odstavek 6. člena uredbe, prvi in drugi odstavek 149.e člena ZKP), ne pa tudi zaradi izvršitve kazenske sankcije (glej obrazložitev k prejšnjemu členu glede nameravanih sprememb ZKP);
5. Evropski nalog za posredovanje naročniških podatkov se lahko izda zaradi izvedbe kazenskega postopka za kaznivo dejanje, ki se preganja po uradni dolžnosti (tretji odstavek 5. člena uredbe, prvi odstavek 149.č člena ZKP), ne pa tudi zaradi izvršitve kazenske sankcije (glej obrazložitev k prejšnjemu členu glede nameravanih sprememb ZKP);
6. Evropski nalog za posredovanje prometnih podatkov, ki se zahtevajo izključno zaradi identifikacije uporabnika, se lahko izda zaradi izvedbe kazenskega postopka za kaznivo dejanje iz četrtega odstavka 149.a člena ZKP (tretji odstavek 5. člena uredbe, prvi odstavek 149.b člena ZKP), ne pa tudi zaradi izvršitve kazenske sankcije;
7. Evropski nalog za posredovanje prometnih podatkov, razen podatkov, ki se zahtevajo izključno zaradi identifikacije uporabnika, se lahko izda zaradi izvedbe kazenskega postopka za kaznivo dejanje: i) za katero je v zakonu predpisana kazen zapora petih ali več let; ii) zalezovanja po drugem odstavku 134.a člena, zlorabe osebnih podatkov po tretjem, četrtem in šestem odstavku 143. člena, pridobivanja oseb, mlajših od petnajst let, za spolne namene po 173.a členu, prikazovanja, posesti, izdelave in posredovanja pornografskega gradiva po prvem odstavku 176. člena, kadar je dejanje izvršeno s pomočjo informacijskega sistema, goljufije po prvem odstavku 211. člena, organiziranja denarnih verig, nedovoljenega prirejanja iger na srečo in nedovoljenega prirejanja rezultatov športnih tekmovanj po prvem, drugem in tretjem odstavku 212. člena, napada na informacijski sistem po drugem in tretjem odstavku 221. člena, zlorabe informacijskega sistema po prvem odstavku 237. člena, zlorabe notranje informacije po prvem, drugem, tretjem in četrtem odstavku 238. člena, zlorabe položaja ali zaupanja pri gospodarski dejavnosti po 240. členu, nedovoljenega sprejemanja daril po tretjem odstavku 241. člena, nedovoljenega dajanja daril po drugem odstavku 242. člena, zlorabe uradnega položaja ali uradnih pravic po drugem odstavku 257. člena, jemanja podkupnine po tretjem odstavku 261. člena, dajanja podkupnine po drugem odstavku 262. člena, sprejemanja koristi za nezakonito posredovanje po prvem in drugem odstavku 263. člena, dajanja daril za nezakonito posredovanje po prvem odstavku 264. člena, javnega spodbujanja sovraštva, nasilja in nestrpnosti po četrtem odstavku 297. člena, prepovedanega prehajanja meje ali ozemlja države po prvem in drugem odstavku 308. člena ter mučenja živali po tretjem in četrtem odstavku 341. člena KZ-1; iii) ponarejanja listin po tretjem odstavku 251. člena, posebnega primera ponarejanja listin po 252. členu v zvezi s tretjim odstavkom 251. člena in izdaje tajnih podatkov po prvem in drugem odstavku 260. člena KZ-1, pri čemer lahko sodišče opre sodno odločbo na tako pridobljene podatke le, če so vodili do pregona drugih kaznivih dejanj iz 1. in 2. točke četrtega odstavka 149.a člena ZKP (četrti odstavek 5. člena uredbe, prvi odstavek 149.b člena ZKP);
8. Evropski nalog za posredovanje prometnih podatkov, razen podatkov, ki se zahtevajo izključno zaradi identifikacije uporabnika, se lahko izda zaradi izvršitve kazenske sankcije zaradi kaznivega dejanja (četrti odstavek 5. člena uredbe, 96.k člen ZSKZDČEU-1): i) za katerega je v zakonu predpisana kazen zapora treh let ali več; ii) pridobivanja oseb, mlajših od petnajst let, za spolne namene po 173.a členu, prikazovanja, izdelave, posesti in posredovanja pornografskega gradiva po prvem odstavku 176. člena, goljufije po prvem odstavku 211. člena, napada na informacijski sistem po prvem odstavku 221. člena, zlorabe negotovinskega plačilnega sredstva po prvem in tretjem odstavku 246. člena, uporabe ponarejenega negotovinskega plačilnega sredstva po tretjem odstavku 247. člena, izdelovanja in pridobivanja orožja in pripomočkov, namenjenih za kaznivo dejanje, po tretjem odstavku 306. člena KZ-1, če je dejanje storjeno s pomočjo informacijskega sistema;
9. Evropskega naloga za posredovanje vsebinskih podatkov zaradi izvedbe kazenskega postopka ali izvršitve kazenske sankcije ni mogoče izdati (glej obrazložitev k prejšnjemu členu glede nameravanih sprememb ZKP).
 
Novi 96.j člen ZSKZDČEU-1 (potrditev naloga)
 
Predlagani člen določa, da mora nalog, ki ga izda policija, potrditi državni tožilec. Čeprav lahko policija v skladu z ZKP sama pridobi naročniške podatke (149.č člen ZKP) oziroma sama zahteva zavarovanje podatkov (149.e člen ZKP), točka b tretjega odstavka 4. člena Uredbe 2023/1543/EU zahteva, da nalog, ki ga odredi policija, potrdi (preiskovalni) sodnik ali državni tožilec.
 
Novi 96.k člen ZSKZDČEU-1 (oseba, ki je na begu ali se skriva)
 
Prvi odstavek. Uredba dopušča, da se evropski nalog izda ne le za potrebe izvedbe kazenskega postopka, temveč tudi za izvršitev kazenske sankcije, in sicer za »/…/ izvršitev najmanj štirimesečne zaporne kazni ali ukrepa za odvzem prostosti, izrečenih po kazenskem postopku z odločbo, ki ni bila izdana v nenavzočnosti, v primerih, kadar je obsojena oseba na begu« (drugi odstavek 5. člena uredbe, prim. s tretjim odstavkom 6. člena uredbe). V ZKP podobne primere ureja drugi odstavek 149.c člena, ki se nanaša na zavarovanje in posredovanje podatkov o prometu »/…/ zoper osebo, zoper katero je bil odrejen pripor, hišni pripor, tiralica ali odredba za privedbo, pa je pobegnila ali se skriva, če je to nujno potrebno za odkrivanje lokacije komunikacijskega sredstva, za katero je verjetno, da ga uporablja in je mogoče utemeljeno sklepati, da lokacije njenega komunikacijskega sredstva ne bi bilo mogoče odkriti z drugimi ukrepi oziroma bi bilo to povezano z nesorazmernimi težavami«.
 
Bistvena razlika med ureditvijo v uredbi in ZKP je, da se na podlagi uredbe lahko zahtevajo le podatki, ki obstajajo v trenutku, ko naslovnik prejme evropski nalog (glej 8. točko 3. člena Uredbe 2023/1543/EU), v skladu z drugim odstavkom 149.c člena ZKP pa se lahko zahtevajo le podatki, ki bodo nastali po uvedbi ukrepa (po ZKP gre torej za t. i. sledenje v realnem času). Če bi se tudi za te primere uporabljalo pravilo, da je treba hkrati upoštevati določbe uredbe in ZKP, evropskega naloga zaradi izvršitve kazenske sankcije ne bi bilo mogoče izdati.
 
Da se omogoči pridobivanje prometnih podatkov za izsleditev osebe, ki je na begu ali se skriva, predlagani člen domačim organom – ne glede na ureditev po ZKP – omogoča, da z evropskim nalogom pridobijo obstoječe prometne podatke, ki se nanašajo na tako osebo. Pri tem se na prvi pogled sicer zastavlja vprašanje, ali je takšna ureditev skladna z Uredbo 2023/1543/EU, ki dopušča izdajo evropskega naloga le, če »bi bilo mogoče podoben nalog izdati pod enakimi pogoji v podobnem domačem primeru« (drugi odstavek 5. člena Uredbe 2023/1543/EU, glej tudi drugi odstavek njenega 6. člena). Vendar je treba ugotoviti, da predlagani člen predstavlja le prilagoditev ukrepa iz 149.c člena ZKP, oba ukrepa pa sta primerljiva tako po vrsti podatkov, ki se zavarujejo ali  pridobivajo, kot po namenu in intenzivnosti posega v človekove pravice in temeljne svoboščine. Zato skladnost ureditve iz predlaganega člena z določbami uredbe ni sporna.
 
Drugi in tretji odstavek. Ukrep po drugem odstavku 149.c člena ZKP je mogoče odrediti ne glede na kaznivo dejanje, zaradi katerega je bil odrejen pripor, hišni pripor, tiralica ali odredba za privedbo. Zato predlagani člen tudi za odreditev evropskega naloga, ki se nanaša na prometne podatke osebe na begu oziroma osebe, ki se skriva, ne določa omejitve na posamezna kazniva dejanja ali na omejen nabor kaznivih dejanj, določenih po zagroženi kazni. Veljajo torej zgolj omejitve, ki jih v tovrstnih primerih določa že Uredba 2023/1543/EU.
 
Glede vprašanj, ki v ZSKZDČEU-1 niso urejena, se smiselno uporablja 149.e člen ZKP, kadar se z evropskim nalogom zahteva zavarovanje prometnih podatkov, in 149.b člen ZKP, kadar se zahteva posredovanje teh podatkov.  
 
Novi 96.l člen ZSKZDČEU-1 (pristojnost v primeru nasprotujočih si obveznosti)
 
V skladu s 17. členom Uredbe 2023/1543/EU lahko naslovnik evropskega naloga za posredovanje vloži poseben ugovor, kadar »bi izpolnitev evropskega naloga za posredovanje nasprotovala obveznosti na podlagi veljavnega prava tretje države«. O ugovoru odloči organ izdajatelj, če pa se z ugovorom ne strinja, mora v skladu z uredbo o tem odločiti sodišče. Predlagani člen določa pristojnost zunajobravnavnega senata Okrožnega sodišča v Kopru.

K 6. členu:
 
Novo 11.c poglavje v slovenski pravni red prenaša Direktivo 2023/1544/EU in ureja imenovanje oseb, ki jih za prejemanje in izvrševanje zahtev za zavarovanje ali posredovanje elektronskih dokazov imenujejo operaterji oziroma ponudniki storitev informacijske družbe, nadzor nad izvajanjem te obveznosti, sankcije za njihovo kršitev ter naslavljanje zahtev za zavarovanje in posredovanje elektronskih dokazov na navedene osebe.
 
Novi 96.m člen ZSKZDČEU-1 (predmet urejanja)
 
Gre za uvodno določbo, ki pojasnjuje predmet urejanja 11.c poglavja ZSKZDČEU-1.
 
Novi 96.n člen ZSKZDČEU-1 (pomen izrazov)
 
Predlagani člen določa pomen izrazov, ki so uporabljeni v novem 11.c poglavju zakona. Ker se večina teh izrazov uporablja le v 11.c poglavju, jih ni smiselno opredeliti v 8. členu ZSKZDČEU-1, ki ureja pomen izrazov v celotnem besedilu zakona. Takšen pristop je uporabljen tudi v drugih poglavjih (glej 59., 98., 162., 184.a in 226. člen).
 
»Poslovna enota« in »imenovana poslovna enota«. Poslovna enota je subjekt, ki s stalno infrastrukturo trajno izvaja ali upravlja dejavnost operaterja oziroma ponudnika storitev informacijske družbe (glej tudi opredelitev pojma v 2. členu Direktive 2023/1544/EU). Poslovna enota je sedež podjetja, poslovne enote pa so lahko tudi hčerinske družbe, podružnice, zastopništva, predstavništva, pogodbeni izvajalci ponudnikove dejavnosti itd., če s stalno infrastrukturo trajno izvajajo ali upravljajo dejavnost operaterja oziroma ponudnika storitev informacijske družbe.
 
Imenovana poslovna enota je ena izmed poslovnih enot operaterja oziroma ponudnika omrežne storitve, ki jo slednji zadolži za prejemanje in izvrševanje zahtev za zavarovanje ali posredovanje elektronskih dokazov. Pri tem je pomembno, da je imenovana poslovna enota lahko le poslovna enota, ki ima lastno pravno subjektiviteto.
 
V primeru povezanih družb se zastavlja vprašanje, kdaj določena družba predstavlja poslovno enoto operaterja oziroma ponudnika storitev informacijske družbe in kdaj ločenega operaterja ali ponudnika storitev informacijske družbe. Evropska komisija povezane družbe praviloma vidi kot ločene operaterje oziroma ponudnike storitev, kar še posebej velja, če sicer statusno povezana družba deluje na podlagi lastne licence (na primer A1 Slovenija, d. d., ki sodi v skupino A1 Telekom Austria Group).
 
»Storitev« in »operater oziroma ponudnik storitev informacijske družbe«. Direktiva 2023/1544/EU za subjekte, na katere se nanaša, uporablja izraz »ponudnik storitev«. Predlog novele iste subjekte označuje z izrazom »operater oziroma ponudnik storitev informacijske družbe«, saj gre za poimenovanje, ki ga uporabljajo tudi ZKP ter novo 11.a in novo 11.b poglavje ZSKZDČEU-1.
 
V nadaljevanju obrazložitve predloga novele je dosledno uporabljen izraz »operater oziroma ponudnik storitev informacijske družbe« tudi v primerih, ko obrazložitev pojasnjuje določbe direktive (razen kadar so določbe direktive citirane).
 
Operater oziroma ponudnik storitev informacijske družbe je fizična ali pravna oseba, ki ponuja storitev, kot jo opredeljuje 96.n člen.
 
Storitev v pomenu 11.c poglavja je katerakoli izmed naslednjih storitev:
- elektronska komunikacijska storitev, kot je opredeljena v 6. točki 3. člena Zakona o elektronskih komunikacijah;
- storitev v povezavi z internetnimi domenskimi imeni in naslovi internetnega protokola (IP), kot je dodeljevanje naslovov, registracija domenskih imen, vodenje registra domenskih imen ter povezana zasebnostna ali posredniška storitev ali
- druga storitev informacijske družbe, kot je opredeljena v 11. točki 3. člena Zakona o elektronskem poslovanju na trgu, ki omogoča medsebojno komunikacijo med uporabniki te storitve ali shranjevanje ali drugačno obdelavo podatkov v imenu uporabnikov storitve, pod pogojem, da je shranjevanje podatkov odločilni sestavni del storitve.
 
Med elektronske komunikacijske storitve sodijo:
- storitev dostopa do interneta: poleg večjih operaterjev elektronskih komunikacijskih storitev (A1 Slovenija, Telekom Slovenije, Telemach, T-2) storitve dostopa do interneta opravljajo tudi manjši ponudniki, ki pri tem delno ali v celoti uporabljajo fiksna ali mobilna omrežja večjih operaterjev (Elta d.o.o., HoT, Bob, Spar Mobil, Izi Mobil, Mega M);
- medosebne komunikacijske storitve: omogočanje medosebne in interaktivne izmenjave informacij, kot so govorni klici prek fiksnih in mobilnih omrežij (npr. Telekom Slovenije, A1 Slovenija, Telemach, T-2) ter elektronska pošta in spletne sporočilne storitve (npr. siol.net); po razpoložljivih podatkih v Sloveniji ni ponudnikov internetnih medosebnih komunikacijskih storitev, ki ne temeljijo na številčnem prostoru;
- storitve, ki so v celoti ali pretežno sestavljene iz prenosa signalov: sem sodijo ponudniki storitev omrežne infrastrukture (optika, radijski linki, bakreni vodi, radiodifuzni oddajniki), med njimi večji operaterji z lastnimi omrežji ter operaterji, ki zagotavljajo storitve v okviru projekta Gradnje odprtih širokopasovnih omrežij (Telekom Slovenije, A1 Slovenija, Telemach, T-2, Oddajniki in zveze RTV Slovenije, CATV Selnica Ruše, Elstik.net, Rune ipd.).
 
Med ponudnike storitev v povezavi z internetnimi domenskimi imeni in naslovi internetnega protokola (IP) sodijo subjekti, ki izvajajo dodeljevanje naslovov IP in upravljanje domenskega prostora (npr. RIPE NCC kot regionalni register ter Register.si pod okriljem Arnesa kot nacionalni upravljavec domene »si«), registrarji za domeno »si« (npr. Arnes, Mojhost, InfoSplet, Domenca, Zabec.net, Hitrost.com, Telekom Slovenije, T-2, T-media) ter ponudniki zasebnostnih in posredniških storitev, katerih storitve so zaradi narave interneta v Sloveniji dostopne (npr. SoftNET, T-2, Private Internet Access, ZoogVPN, Browsec VPN, Froxy, Infatica, SimplyNode, ProxyElite).
 
Med ponudnike drugih storitev informacijske družbe, ki omogočajo medsebojno komunikacijo med uporabniki storitve ali shranjevanje oziroma drugo obdelavo podatkov v imenu uporabnikov, pod pogojem, da je shranjevanje podatkov odločilni sestavni del storitve, ki se zagotavlja uporabniku, sodijo tudi ponudniki družbenih omrežij (po razpoložljivih podatkih slovenskega ponudnika družbenega omrežja ni), ponudniki storitev v oblaku (npr. Telekom Slovenije, A1 Slovenija, T-2, Domovanje/Domenca, Xenya, Unistar LC, NIL/Conscia, Mojoblak.si, 8000plus, Koofr), spletne tržnice (npr. Bolha, Enaa.si, Ceneje.si, Mass.si), slovenske spletne igralnice (npr. e.loterija.si, 20betcasino, NovaJackpot Casino) ter spletne posredniške storitve za plačljivo povezovanje potencialnih gostov s ponudniki kratkoročne nastanitve (npr. 1nadan.si, Prevoz.org, najdiprevoz.si).
 
Med storitve, na katere se nanaša 11.c poglavje, ne sodijo bančne in finančne storitve iz 5. člena Zakona o bančništvu ter dodatne in druge finančne storitve iz 6. člena navedenega zakona, po pojasnilih Evropske komisije pa tudi ne storitve države na socialnem, kulturnem, izobraževalnem in pravosodnem področju, ki se običajno ne opravljajo za plačilo, storitve radiodifuznega in televizijskega oddajanja iz točke e prvega odstavka 1. člena Direktive 2010/13/EU, ki se ne izvajajo na zahtevo prejemnika, ter plačilne storitve in storitve, ki se oglašujejo ali ponujajo prek spletnih strani (npr. odvetniki, arhitekti).
 
Že na tem mestu velja izpostaviti, da niso vsi (zgoraj našteti) operaterji oziroma ponudniki storitev  informacijske družbe tudi zavezanci po novem 11.c poglavju, temveč je to odvisno predvsem od tega, ali njihovo poslovanje presega ozemlje Republike Slovenije tako z vidika kraja ponujanja storitev kot tudi kraja nahajanja njihovih poslovnih enot (glej predlagani novi 96.p člen ZSKZDČEU-1).
 
Ponujanje storitve v Evropski uniji oziroma državi članici.  V Evropski uniji ponuja storitev subjekt, ki fizičnim ali pravnim osebam v vsaj eni državi članici omogoča uporabo storitve, ob dodatnem pogoju, da med ponudnikom in vsaj eno državo članico obstaja pomembna povezava, ali če ima ponudnik storitev znatno število uporabnikov v več državah članicah skupaj.
 
V skladu z uvodnimi pojasnili Direktive 2023/1544/EU pomembna povezava obstaja: »/…/ kadar ima ponudnik storitev poslovno enoto v Uniji. Če ponudnik storitev nima take poslovne enote, bi bilo treba merilo pomembne povezave utemeljiti na posebnih dejanskih merilih, kot je obstoj znatnega števila uporabnikov v eni ali več državah članicah ali ciljna usmerjenost dejavnosti v eno ali več držav članic. Ciljno usmerjanje dejavnosti v eno ali več držav članic bi bilo treba ugotoviti na podlagi vseh upoštevnih okoliščin, vključno z dejavniki, kot je uporaba jezika ali denarne valute, ki se v navedeni državi članici na splošno uporablja, ali možnost naročila blaga ali storitev. O ciljnem usmerjanju dejavnosti v posamezno državo članico je mogoče sklepati tudi iz razpoložljivosti aplikacije v zadevni nacionalni trgovini z aplikacijami, iz storitev lokalnega oglaševanja ali oglaševanja v jeziku, ki se na splošno uporablja v tej državi članici, ali iz vzdrževanja odnosov s strankami, na primer z zagotavljanjem storitev za pomoč strankam v jeziku, ki se na splošno uporablja v tej državi članici.« (11. točka uvodne obrazložitve Direktive 2023/1544/EU).
 
Glede ponujanja storitev v državi članici, vključno s ponujanjem storitev v Republiki Sloveniji, mutatis mutandis velja, kar je bilo zapisano glede razlage pojma ponujanja storitve v Evropski uniji, seveda pa mora pomembna povezava obstajati s to državo članico oziroma  Republiko Slovenijo.
 
V skladu s pojasnili Evropske komisije se gostovanje v okviru telekomunikacijskih storitev (ang. roaming) ne šteje za ponujanje storitev v drugi državi članici. Navedeno posredno potrjuje tudi Uredba (EU) 2022/612 Evropskega parlamenta in Sveta z dne 6. aprila 2022 o gostovanju v javnih mobilnih komunikacijskih omrežjih v Uniji, ki gostovanje v državah članicah omejuje le na »občasna potovanja« uporabnikov, ne pa na trajno uporabo mobilnih storitev v omrežju tujega operaterja (prim. 5. člen navedene uredbe in 28. točko njenih uvodnih pojasnil). Storitev gostovanja namreč uporabniku storitev, ki prestopi državno mejo, pogodbeno še vedno zagotavlja domači operater in se tako ne ponuja v drugi državi članici. V primeru gostovanja tako ni izpolnjen kriterij »obstoja pomembne povezave« iz točke b drugega odstavka 2. člena Direktive 2023/1544, saj domači operater svojih dejavnosti ciljno ne usmerja v drugo državo. Za izjemo od navedenega bi šlo, če bi slovenski operater ponujal mobilne pakete svojim uporabnikom, ki stalno prebivajo v drugi državi članici in bi ti storitev uporabljali v »stalnem« gostovanju. Po razpoložljivih podatkih takšni paketi na slovenskem trgu niso na voljo.
 
Novi 96.o člen ZSKZDČEU-1 (naslavljanje in izvrševanje zahtev)
 
Prvi odstavek. Prvi odstavek predlaganega člena določa, da morajo organi Republike Slovenije zahtevo za zavarovanje ali posredovanje elektronskih dokazov nasloviti (zahtevati zavarovanje ali posredovanje elektronskih dokazov neposredno od te osebe in vročiti zahtevo neposredno tej osebi) na imenovano poslovno enoto ali pravnega zastopnika operaterja oziroma ponudnika storitev informacijske družbe. S tem se v slovenski pravni red prenaša tretji odstavek 3. člena Direktive 2023/1544/EU, ki določa: »Države članice /…/ zagotovijo, da se odločbe in nalogi /…/ naslovijo na imenovano poslovno enoto ali pravnega zastopnika, ki je bil imenovan v ta namen /…/«. Določba po eni strani predstavlja dolžnost naslavljanja imenovanih poslovnih enot in pravnih zastopnikov, po drugi strani pa tudi prepoved neposrednega naslavljanja operaterjev oziroma ponudnikov storitev informacijske družbe, ki imenujejo imenovano poslovno enoto ali pravnega zastopnika.
 
Če ima, na primer, nemški operater poslovno enoto tudi v Avstriji in to poslovno enoto imenuje kot imenovano poslovno enoto, slovensko sodišče ali drugi domači organ zahtevo za zavarovanje ali posredovanje elektronskih dokazov naslovi na avstrijsko poslovno enoto in ne neposredno na operaterja, prav tako pa zahtevo (kadar je potrebno) pošlje v priznanje in izvršitev avstrijskemu pristojnemu organu.
 
Predlagani člen se nanaša na vse vrste zahtev, s katerimi se zahteva posredovanje ali zavarovanje elektronskih dokazov, ne pa tudi drugih preiskovalnih dejanj. Če bi sodišče v navedenem primeru želelo tudi zaseči fizično dokumentacijo operaterja, ki se hrani na sedežu v Nemčiji, bi za to zaprosilo pristojni nemški organ.
 
Predlagani člen se nanaša na vse oblike zahtev za zavarovanje ali posredovanje elektronskih dokazov, kot jih opredeljuje predlagani 96.n člen ZSKZDČEU-1 (evropski nalog za zavarovanje ali posredovanje elektronskih dokazov, evropski preiskovalni nalog, kadar se nanaša na elektronske dokaze, zahteva v skladu s Konvencijo o medsebojni pravni pomoči, kadar se nanaša na elektronske dokaze, zahteva na podlagi kaznovalnega prava države članice, kadar se nanaša na elektronske dokaze). To pomeni, da v razmerju do drugih poglavij ZSKZDČEU-1 in drugih zakonov, ki urejajo navedene oblike sodelovanja, predlagani člen predstavlja lex specialis glede vprašanja, na kateri subjekt se zahteva naslovi (glej tudi pojasnilo k tretjemu odstavku).
 
Drugi odstavek. Drugi odstavek določa, da lahko organi Republike Slovenije v primeru, ko ima operater ali ponudnik storitev informacijske družbe poslovno enoto (tudi) v Republiki Sloveniji, zahtevo za zavarovanje ali posredovanje elektronskih dokazov naslovijo bodisi na njegovo imenovano poslovno enoto bodisi njegovega pravnega zastopnika bodisi na poslovno enoto, ki sicer ni imenovana poslovna enota, vendar ima prebivališče ali sedež v Republiki Sloveniji. S tem se v ZSKZDČEU-1 prenaša tretji odstavek 1. člena direktive, ki določa: »Ta direktiva ne vpliva na pooblastila nacionalnih organov v skladu s pravom Unije in nacionalnim pravom, da za namene zbiranja elektronskih dokazov v kazenskih postopkih neposredno naslovijo ponudnike storitev s sedežem na njihovem ozemlju«.
 
Tretji odstavek. Na kakšni pravni podlagi domači organ zahteva elektronske dokaze, je odvisno od tega, v kateri državi članici ima sedež ali prebivališče naslovnik zahteve za zavarovanje ali posredovanje elektronskih dokazov (in ne operater oziroma ponudnik storitev informacijske družbe):
- Če ima naslovnik zahteve za zavarovanje ali posredovanje elektronskih dokazov (v konkretnem primeru je to lahko imenovana poslovna enota, pravni zastopnik ali operater oziroma ponudnik storitev informacijske družbe) sedež ali prebivališče v Republiki Sloveniji, domači organ dokaze zahteva na podlagi ZKP. To velja tudi v primeru, če ima operater oziroma ponudnik storitev prebivališče ali sedež v drugi državi članici, nalog pa je naslovljen na njegovo imenovano poslovno enoto ali pravnega zastopnika s sedežem ali prebivališčem v Republiki Sloveniji. Z vidika določb ZKP bi bilo v takem primeru za pridobitev elektronskih dokazov potrebno uporabiti eno izmed oblik sodelovanja med državami članicami (ZKP namreč ne dopušča naslavljanja imenovanih poslovnih enot ali pravnih zastopnikov, glej na primer 149.b, 149.c, 149.č in 149.e člen ZKP). Predlagani člen ZSKZDČEU-1 pa torej omogoča, da se v teh primerih z uporabo določb ZKP (brez sodelovanja druge države članice) naslovi imenovana poslovna enota oziroma pravni zastopnik s prebivališčem ali sedežem v Republiki Sloveniji;
- Če naslovnik zahteve za zavarovanje ali posredovanje elektronskih dokazov nima sedeža ali prebivališča v Republiki Sloveniji, domači organ podatke od imenovane poslovne enote ali pravnega zastopnika zahteva na podlagi ene izmed oblik sodelovanja med državami članicami.
 
Četrti odstavek. S četrtim odstavkom predlaganega člena se v ZSKZDČEU-1 prenaša peti odstavek 3. člena Direktive 2023/1544/EU, ki določa: »Države članice zagotovijo, da se lahko imenovana poslovna enota oziroma pravni zastopnik ter ponudnik storitev štejeta kot solidarno odgovorna za neizpolnitev obveznosti, ki izhajajo iz veljavnega pravnega okvira ob prejemu odločb in nalogov, ki spadajo na področje uporabe, določeno v členu 1(2), tako da sta lahko oba kaznovana, če kateri koli od njiju ne izpolnjuje obveznosti /…/ Solidarna odgovornost se ne uporabi za ravnanja ali opustitve ponudnika storitev ali imenovane poslovne enote ali, kadar je ustrezno, pravnega zastopnika, ki pomenijo kaznivo dejanje v državi članici, ki nalaga kazni.«
 
Določba četrtega odstavka predlaganega člena ne predstavlja samostojne pravne podlage za kaznovanje operaterja oziroma ponudnika storitev informacijske družbe, njegove imenovane poslovne enote ali pravnega zastopnika. Določa le, da okoliščine, ki jih našteva predlagani člen, ne izključujejo odgovornosti, če pravna podlaga zanjo obstaja na podlagi drugih zakonskih določb.
 
V primeru kršitev obveznosti iz evropskega naloga za zavarovanje ali evropskega naloga za posredovanje elektronskih dokazov se odgovornost v skladu s 96.e členom predloga zakona presoja na podlagi določb ZP-1. Zlasti so pomembni 13. do 15.a člen ZP-1, ki urejajo odgovornost pravne osebe, samostojnega podjetnika posameznika, posameznika, ki samostojno opravlja dejavnost, in odgovorne osebe. Sodnik, pristojen za prekrške, bo torej prekrškovno sankcijo tako operaterju oziroma ponudniku storitev informacijske družbe kot tudi njegovi imenovani poslovni enoti ali pravnemu zastopniku (ali obema) izrekel, če bo ugotovil, da so izpolnjeni pogoji za odgovornost, ki jih določa ZP-1, in da niso podane okoliščine, ki jih ZP-1 določa kot razbremenilne razloge. Pri tem pa v skladu s četrtim odstavkom predlaganega člena kot razbremenilnih razlogov sodnik ne bo upošteval, da je operater oziroma ponudnik storitev informacijske družbe (pravočasno in pravilno) imenoval imenovano poslovno enoto oziroma pravnega zastopnika ali da je bil nalog naslovljen (tudi) na to poslovno enoto oziroma pravnega zastopnika.
 
Navedeno sicer pomeni, da v vseh primerih, ko obveznosti iz evropskega naloga ne bodo izpolnjene, ne bosta nujno kaznovana tako operater oziroma ponudnik storitev informacijske družbe kot njegova imenovana poslovna enota oziroma pravni zastopnik. Vendar se zdi, da direktiva tudi ne zahteva  brezpogojnega kaznovanja obeh. Besedilo petega odstavka 3. člena Direktive 2023/1544/EU namreč določa dolžnost držav članic zagotoviti, »da sta lahko oba kaznovana«, uporaba besede »lahko« pa nakazuje, da direktiva državam članicam dopušča, da določijo materialne in procesne pogoje, pod katerimi se odgovornost uveljavi.
 
Slovensko pravo posebej ne sankcionira kršitev obveznosti iz drugih zahtev za elektronske dokaze, za katere se uporablja Direktiva 2023/1544/EU (evropski preiskovalni nalog, zahteva na podlagi Konvencije o medsebojni pravni pomoči v kazenskih zadevah med državami članicami Evropske unije).
 
Novi 96.p člen ZSKZDČEU-1 (imenovanje)
 
Uvod. S predlaganim členom se zagotavlja prenos drugega in petega odstavka 1. člena ter prvega, drugega, četrtega in šestega odstavka 3. člena Direktive 2023/1544/EU.
 
Predlagani člen ureja dolžnost operaterjev oziroma ponudnikov storitev informacijske družbe, ki v Evropski uniji ponujajo storitev, da imenujejo bodisi imenovano poslovno enoto bodisi pravnega zastopnika.
 
Z vidika zadolžitev, ki jih imata imenovana poslovna enota oziroma pravni zastopnik, med njima ni razlik. Tako imenovana poslovna enota kot tudi pravni zastopnik sta zadolžena za prejemanje in izvrševanje zahtev za zavarovanje in posredovanje elektronskih dokazov, izdanih na podlagi različnih predpisov Evropske unije, pa tudi zahtev, ki jih na podlagi svojega prava izda država članica, v kateri ima imenovana poslovna enota oziroma pravni zastopnik prebivališče ali sedež. 
 
Razlike med imenovano poslovno enoto in pravnim zastopnikom se nanašajo predvsem na imenovanja. Na splošno je mogoče reči, da mora operater oziroma ponudnik storitev informacijske družbe, ki ima sedež ali drugo poslovno enoto v Evropski uniji, imenovati (vsaj) eno izmed teh poslovnih enot. Operater oziroma ponudnik storitev informacijske družbe, ki v Evropski uniji nima sedeža ali druge poslovne enote – gre torej za subjekte, ki imajo sedež v tretjih državah – pa mora za prejemanje in izvrševanje zahtev za zavarovanje in posredovanje elektronskih dokazov imenovati katerokoli pravno ali fizično osebo s prebivališčem ali sedežem v Evropski uniji. Določene posebnosti, ki pri tem veljajo, so pojasnjene v nadaljevanju.
 
Že uvodoma velja izpostaviti tudi, da imenovane poslovne enote ni potrebno imenovati operaterjem oziroma ponudnikom storitev informacijske družbe, katerih poslovanje ne presega ene države članice. Dolžnost imenovanja torej ne velja za operaterje oziroma ponudnike storitev informacijske družbe, ki storitev ponujajo zgolj v Republiki Sloveniji in imajo tudi poslovno enoto zgolj v Republiki Sloveniji.
 
V nadaljevanju obrazložitve člena so pojasnjeni bistveni vidiki dolžnosti imenovanja imenovanih poslovnih enot in pravnih zastopnikov.
 
Opomba o neustreznosti slovenske jezikovne različice direktive. Ureditev, kot jo določa predlagani člen, po vsebini do določene mere odstopa od ureditve, kot jo določa slovensko besedilo Direktive 2023/1544/EU. Peti odstavek 1. člena in prvi odstavek 3. člena namreč dolžnost imenovanja imenovane poslovne enote v slovenskem jeziku ureja glede na sedež operaterja oziroma ponudnika storitev informacijske družbe, kar pa ni skladno z besedilom direktive v drugih jezikih.
 
Slovensko besedilo točke a prvega odstavka 3. člena direktive, ki ureja imenovanje imenovane poslovne enote, določa, da »/…/ države članice, v katerih imajo ponudniki storitev sedež, zagotovijo /…/«,  v angleškem in nemškem jeziku pa se odgovarjajoča določba glasi: »/…/ Member States where the service providers are established shall /…/« oziroma »/…/ die Mitgliedstaaten, in denen die Diensteanbieter niedergelassen sind /…/«. Pri tem obstajajo prepričljivi razlogi, da je slovensko besedilo preozko in da bi ga bilo treba razumeti tako, da točka a prvega odstavka 3. člena direktive dolžnost nalaga državam članicam, v katerih imajo sedež poslovne enote operaterja oziroma ponudnika storitev informacijske družbe in ne le operater oziroma ponudnik storitev informacijske družbe sam. Izraz »to be established« oziroma »niedergelassen sein« se v pravu Evropske unije namreč razlaga širše kot zgolj imeti sedež v državi članici, pač pa sem sodi tudi trajna in organizirana prisotnost na določenem ozemlju (primerjaj s pomenom izraza »poslovna enota«, »establishment« oziroma »Niederlassung« iz 2. člena direktive). V zadevi C-55/94 Reinhard Gebhard proti Consiglio dell'Ordine degli Avvocati e Procuratori di Milano je Sodišče Evropskih skupnosti na primer zapisalo, da »[…] je oseba v smislu Pogodbe [Pogodba o ustanovitvi Evropske skupnosti, opomba dodana] lahko ustanovljena [angl. established, opomba dodana] v več kot eni državi članici, in sicer, predvsem v primeru družb, z ustanovitvijo agencij, podružnic ali hčerinskih družb […]« in še da »[…] pojem ustanavljanja [angl. establishment, opomba dodana] v smislu Pogodbe zelo širok in državljanu Skupnosti omogoča, da stalno in neprekinjeno sodeluje na gospodarskem področju države članice, ki ni njegova matična država […]«.
 
Razlika je pomembna, saj ima operater oziroma ponudnik storitev informacijske družbe zgolj en sedež, po drugi strani pa je lahko ustanovljen v več državah članicah oziroma ima več poslovnih enot, ki imajo sedeže v različnih državah članicah. Navedeno implicitno potrjuje tudi peti odstavek 1. člena direktive, ki določa, da se ta direktiva ne uporablja »[…] za ponudnike storitev s sedežem na ozemlju ene same države […]« (angl. »[…] service providers established on the territory of a single Member State […]« in nem. »[…] Diensteanbieter, die im Hoheitsgebiet nur eines Mitgliedstaats niedergelassen sind […]«). Če bi se navedena določba nanašala zgolj na sedež operaterja oziroma ponudnika storitev informacijske družbe (ne pa tudi njegovih poslovnih enot), ni razumljivo, zakaj besedilo poudarja, da gre zgolj za eno državo članico.
 
Ob tem velja dodati, da Direktiva 2023/1544/EU ni prvi pravni akt Evropske unije, pri katerem je nastala zagata pri iskanju ustrezne sopomenke angleški besedi establishment. Tako se je pri Splošni uredbi o varstvu podatkov izraz »sedež« v celotnem besedilu slovenske različice s popravkom (Uradni list Evropske unije L 119 z dne 4. maja 2016) nadomestil z izrazom »ustanovitev«, pri čemer angleška različica uredbe uporablja termin »establishment«.
 
Pri oblikovanju določb predloga novele je bilo glede na navedeno upoštevano, da je termin »sedež ponudnika storitve« potrebno razumeti tako v njegovem ožjem in ustaljenem pomenu, pa tudi kot sedež njegove poslovne enote.
 
Prvi, drugi in tretji odstavek – zavezanci. Glede pojmov »operater oziroma ponudnik storitev informacijske družbe« in »storitev« in glede meril za ponujanje storitev v Evropski uniji in Republiki Sloveniji glej obrazložitev k 96.n členu.
 
Direktiva 2023/1544/EU izhaja iz načela, da morajo operaterji oziroma ponudniki storitev informacijske družbe, ki ponujajo storitev v Evropski uniji in imajo v njej sedež ali drugo poslovno enoto, za prejemanje in izvrševanje zahtev za zavarovanje ali posredovanje elektronskih dokazov imenovati eno izmed svojih poslovnih enot (imenovana poslovna enota; glej točko a prvega odstavka 3. člena Direktive 2023/1544/EU). Operaterji oziroma ponudniki storitev informacijske družbe, ki ponujajo storitev v Evropski uniji, vendar v njej nimajo poslovne enote, pa morajo imenovati drugo pravno ali fizično osebo (pravni zastopnik; glej točko b prvega odstavka 3. člena Direktive 2023/1544/EU).
 
Hibridna rešitev velja za operaterje oziroma ponudnike storitev informacijske družbe, ki imajo sedež ali drugo poslovno enoto v Evropski uniji, vendar v državi članici, ki je ne zavezujejo vsi predpisi (Uredba 2023/1543/EU, Direktiva 2014/41/EU in Konvencija o medsebojni pravni pomoči), na podlagi katerih se v skladu z direktivo izdajajo zahteve za zavarovanje ali posredovanje elektronskih dokazov. Tudi ti morajo imenovati imenovano poslovno enoto za zahteve, izdane v skladu s predpisom, ki zavezuje vsaj eno državo članico, v kateri imajo sedež ali drugo poslovno enoto. Za zahteve izdane v skladu s predpisom, ki ne zavezuje nobene države članice, v kateri imajo sedež ali drugo poslovno enoto, pa morajo imenovati pravnega zastopnika v drugi državi članici, ki jo ta predpis zavezuje (glej točko c prvega odstavka 3. člena Direktive 2023/1544/EU).
 
Države članice, ki jih ne zavezuje kateri izmed predpisov, na podlagi katerih se v skladu z direktivo izdajajo zahteve za zavarovanje in posredovanje elektronskih dokazov, so:
- Kraljevina Danska, ki je ne zavezujeta Uredba 2023/1543/EU in Direktiva 2014/41/EU;
- Republika Irska, ki je ne zavezuje Direktiva 2014/41/EU;
- Republika Hrvaška, ki je ne zavezuje Konvencija o medsebojni pravni pomoči;
- Helenska republika, ki je ne zavezuje Konvencija o medsebojni pravni pomoči.
 
Primer: če ima operater oziroma ponudnik storitev informacijske družbe poslovno enoto zgolj v Kraljevini Danski, omrežno storitev pa ponuja v Kraljevini Danski, Zvezni republiki Nemčiji in Republiki Sloveniji, mora za zahteve za zavarovanje in posredovanje elektronskih dokazov, izdane na podlagi Konvencije o medsebojni pravni pomoči, imenovati imenovano poslovno enoto s sedežem v Kraljevini Danski, za zahteve, izdane na podlagi Uredbe 2023/1543/EU in Direktive 2014/41/EU pa mora imenovati pravnega zastopnika s sedežem ali prebivališčem v Zvezni republiki Nemčiji ali Republiki Sloveniji.
 
Direktiva 2023/1544/EU pa ne velja za operaterje ali ponudnike storitev informacijske družbe, ki imajo poslovno enoto zgolj v eni državi članici in storitev ponujajo le v tej državi (peti odstavek 1. člena Direktive 2023/1544/EU). To na primer pomeni, da operater oziroma ponudnik storitev informacijske družbe, ki ima sedež v Republiki Sloveniji in ponuja storitev le v njej, prav tako pa nima poslovne enote v drugi državi članici, ni zavezan k imenovanju imenovane poslovne enote ali pravnega zastopnika.
 
Navedena pravila direktive prevzema tudi predlog novele. Vendar pa velja izpostaviti, da za razliko od direktive, katere predmet urejanja so vsi operaterji oziroma ponudniki storitev informacijske družbe, ki storitev ponujajo v Evropski uniji, predlog novele ureja zgolj tiste, ki imajo določeno povezavo z Republiko Sloveniji (imajo v njej sedež ali drugo poslovno enoto oziroma v njej ponujajo storitve). S tega vidika so pravila predloga novele nekoliko bolj razdrobljena.
 
Četrti in peti odstavek – obseg imenovanja, zahteve za zavarovanje in posredovanje elektronskih dokazov. Operater oziroma ponudnik storitev informacijske družbe mora imenovati imenovano poslovno enoto oziroma pravnega zastopnika za zahteve, izdane na podlagi Uredbe 2023/1543/EU, Direktive 2014/41/EU in Konvencije o medsebojni pravni pomoči. Pri tem mora biti imenovana poslovna enota oziroma pravni zastopnik zadolžen za prejemanje in izvrševanje zahtev, ki jih na podlagi teh predpisov izda katerakoli država članica.
 
Operater oziroma ponudnik storitev informacijske družbe pogosto lahko izbira, v kateri državi članici bo imenoval imenovano poslovno enoto ali pravnega zastopnika (glej pojasnilo k naslednjima odstavkoma). Ko pa imenuje imenovano poslovno enoto ali pravnega zastopnika v določeni državi članici, pa mora zagotoviti, da je ta pristojna oziroma pristojen tudi za prejemanje in izvrševanje zahtev za zavarovanje in posredovanje elektronskih dokazov na podlagi nacionalnega prava države članice, v kateri ima imenovana poslovna enota oziroma pravni zastopnik sedež ali prebivališče. Tudi ta država članica je namreč v skladu s četrtim odstavkom 3. člena Direktive 2023/1544/EU dolžna zahteve za zavarovanje in posredovanje elektronskih dokazov naslavljati na imenovano poslovno enoto in pravnega zastopnika, ker pa se ta nahaja na njenem ozemlju, jih ne zahteva v okviru sodelovanja med državami članicami, pač pa neposredno na podlagi lastne zakonodaje.
 
Šesti odstavek – subjekt, ki se imenuje kot imenovana poslovna enota. V skladu z Direktivo 2023/1544/EU je poslovna enota subjekt, ki s stalno infrastrukturo trajno izvaja ali upravlja dejavnost operaterja oziroma ponudnika storitev informacijske družbe (glej opredelitev pojma v 2. členu Direktive 2023/1544/EU in predlaganem 96.n členu). Vendar pa v skladu z direktivo ni mogoče imenovati katerekoli poslovne enote, pač pa le tisto, ki ima pravno subjektiviteto (glej opredelitev pojma »imenovana poslovna enota« iz 2. člena Direktive 2023/1544/EU in predlaganega 96.n člena). Kot imenovane poslovne enote torej ni mogoče imenovati podružnice, zastopništva/predstavništva in podobnih enot, ki nimajo lastne pravne subjektivitete.
 
Operater oziroma ponudnik storitev informacijske družbe lahko izbere, ali bo za vse zahteve imenoval isto imenovano poslovno enoto ali pa bo za vsak pravni akt imenoval drugo poslovno enoto. Prav tako lahko za zahteve na podlagi enega akta imenuje več imenovanih poslovnih enot in njihovo pristojnost tudi teritorialno razdeli, tako da je posamezna imenovana poslovna enota pristojna za prejemanje in izvrševanje zahtev le nekaterih držav članic. Ključno pa je, da ima imenovana poslovna enota oziroma pravni zastopnik sedež v državi članici, ki jo zavezuje pravni akt, na podlagi katerega se izdajajo zahteve za zavarovanje ali posredovanje elektronskih dokazov, za katere je ta imenovana poslovna enota pristojna. Šele to namreč omogoča, da lahko države članice dosežejo prisilno izvršitev svojih zahtev.
 
Kadar ima operater oziroma ponudnik storitev informacijske družbe poslovne enote v več državah članicah, lahko kot imenovano poslovno enoto imenuje poslovno enoto v katerikoli izmed teh držav članic, če zadosti pogojem, ki jih določa predlagani člen. Tako ponudniki s poslovno enoto v Republiki Sloveniji niso zavezani, da kot imenovano poslovno enoto imenujejo poslovno enoto s prebivališčem ali sedežem v Republiki Sloveniji.
 
Dodatno se glede vprašanja, kateri subjekt je mogoče imenovati kot imenovano poslovno enoto, uporablja tudi osmi odstavek predlaganega člena, ki velja tako za imenovane poslovne enote kot tudi pravne zastopnike.
 
Sedmi odstavek - subjekt, ki se imenuje kot pravni zastopnik. Za razliko od poslovne enote je pravni zastopnik katerakoli pravna ali fizična oseba, ki naloge prejemanja in izvrševanja zahtev za zavarovanje ali posredovanje elektronskih dokazov opravlja na podlagi pooblastila (pogodbe), in ni nujno vključena v proces ponujanja storitve ali upravljanja dejavnosti operaterja oziroma ponudnika storitev informacijske družbe. Glede drugih vprašanj mutatis mutandis velja zapisano v obrazložitvi k prejšnjem odstavku.
 
Osmi odstavek – posebni pogoji za imenovane poslovne enote oziroma pravne zastopnike s prebivališčem ali sedežem v Republiki Sloveniji. V skladu s četrtim odstavkom 3. člena Direktive 2023/1544/EU »[d]ržave članice zagotovijo, da ponudniki storitev, ki imajo sedež ali ponujajo storitve na njihovem ozemlju, svojim imenovanim poslovnim enotam ali pravnim zastopnikom podelijo potrebna pooblastila in zagotovijo potrebne vire za izvrševanje odločb in nalogov, ki spadajo na področje uporabe, določeno v členu 1(2), ki jih prejmejo od katere koli države članice«. Ti pogoji so za imenovane poslovne enote in pravne zastopnike določeni skupaj v osmem odstavku predlaganega člena.
 
Posebej velja izpostaviti, da mora biti imenovana poslovna enota oziroma pravni zastopnik zavezana oziroma zavezan opravljati naloge, za katere je imenovana. Kljub temu da Direktiva 2023/1544/EU in predlog novele govorita o imenovanju imenovanih poslovnih enot in pravnih zastopnikov, pa zgolj (enostransko) imenovanje ne zadošča, saj zgolj volja ene osebe ne more zavezovati druge osebe. Če pa imenovana poslovna enota ali pravni zastopnik ni zavezan k prejemanju in izvrševanju zahtev za zavarovanje ali posredovanje elektronskih dokazov, pa bi to ogrozilo namen ureditve iz direktive. To praviloma pomeni, da pravni zastopnik svoje naloge opravlja na podlagi pogodbe, ki jo sklene z operaterjem oziroma ponudnikom storitve.
 
Če pa operater oziroma ponudnik storitev informacijske družbe, ki je zavezanec po predlogu novele, imenuje imenovano poslovno enoto ali pravnega zastopnika v drugi državi članici, mora izpolnjevati zahteve, ki jih določa ta država članica. Glede na posebnosti svojega pravnega reda bo namreč ta država članica določila lastne pogoje, s katerimi bo zagotovila spoštovanje četrtega odstavka 3. člena Direktive 2023/1544/EU.
 
Novi 96.r člen ZSKZDČEU-1 (obvestilo o imenovanju)
 
Predlagani člen predstavlja prenos prvega, drugega in tretjega odstavka 4. člena Direktive 2023/1544/EU in ureja dolžnost operaterjev oziroma ponudnikov storitev informacijske družbe, da pristojni organ obvestijo o imenovanju imenovane poslovne enote oziroma pravnega zastopnika in njenih oziroma njegovih podatkih, prav tako pa opredeljuje podatke, ki jih je potrebno sporočiti.
 
Predlagani člen določa tudi rok za podajo obvestila, pri čemer je rok za obvestilo o prvem imenovanju enak roku za izvedbo imenovanja, spremembo podatkov o imenovanju pa je potrebno sporočiti petnajst dni preden sprememba začne učinkovati.
 
Izpostaviti velja, da Evropska komisija razvija informacijski sistem, ki bo omogočal obveščanje pristojnih organov držav članic, vendar pa uporaba navedenega sistema ni zavezujoča, kar pomeni, da lahko operaterji oziroma ponudniki storitev informacijske družbe pristojni organ obvestijo tudi na drug način.
 
Novi 96.s člen ZSKZDČEU-1 (nadzor in naloge agencije)
 
Predlagani člen ureja naloge in pooblastila Agencije za komunikacijska omrežja in storitve Republike Slovenije. S tem se v ZSKZDČEU-1 prenašata določbi prvega in tretjega odstavka 6. člena Direktive 2023/1544/EU, ki državam članicam nalagata obveznost imenovanja centralnega organa za zagotavljanje dosledne in sorazmerne uporabe direktive, sodelovanje in usklajevanje s centralnimi organi drugih držav članic in z Evropsko komisijo.
 
Ključna naloga agencije je izvajanje nadzora nad izvajanjem obveznosti operaterjev oziroma ponudnikov storitev informacijske družbe, ki jih uvaja predlog novele.
 
Novi 96.š člen ZSKZDČEU-1 (prekrški)
 
Predlagani člen določa prekrške zaradi kršitev temeljnih obveznosti ponudnika storitve, in sicer opustitev imenovanja ustrezne imenovane poslovne enote ali pravnega zastopnika in opustitev obveščanja Agencije za komunikacijska omrežja in storitve Republike Slovenije ali drugega pristojnega organa.
 
Peti odstavek izključuje odgovornost za prekršek po prvi in drugi točki prvega odstavka predlaganega člena. Gre za operaterje oziroma ponudnike storitev informacijske družbe, ki nimajo poslovne enote v nobeni državi članici in svojih storitev ciljno ne usmerjajo v nobeno državo članico. Direktiva 2023/1544/EU namreč med operaterje oziroma ponudnike storitev informacijske družbe, ki ponujajo storitve v Evropski uniji oziroma državi članici, uvršča tudi operaterje oziroma ponudnike storitev informacijske družbe z znatnim številom uporabnikov. Ker ta pojem ni jasno opredeljen, bi njegova uporaba v prekrškovnem pravu pomenila kršitev ustavnega načela zakonitosti.
 
Po drugi strani Republika Slovenija sama ne more določiti vsebine tega pojma, saj izhaja iz direktive, ki jo je potrebno v vseh državah članicah razlagati enako. S petim odstavkom predlaganega člena se torej pojem znatno število uporabnikov določa zgolj v okviru kaznovalnega prava, ne da bi to hkrati pomenilo, da operaterji oziroma ponudniki storitev z manj uporabniki niso zavezanci za imenovanje imenovane poslovne enote oziroma pravnega zastopnika.
 
Vendar pa peti odstavek ne učinkuje glede prekrška po 3. točki prvega odstavka predlaganega člena. Tudi če ima operater ali ponudnik storitev informacijske družbe manj uporabnikov, kot to določa peti odstavek predlaganega člena, ga je mogoče kaznovati za opustitev imenovanja imenovane poslovne enote ali pravnega zastopnika po tem, ko mu je nadzorni organ to naložil z odločbo, izdano v inšpekcijskem postopku.

K 7. členu:
 
Prehodna določba ureja rok za imenovanje imenovanih poslovnih enot in pravnih zastopnikov, ki velja za operaterje oziroma ponudnike storitev informacijske družbe, ki storitev ponujajo že ob uveljavitvi predloga novele, saj so pogoje, zaradi katerih so zavezani imenovati imenovano poslovno enoto ali pravnega zastopnika, izpolnili že pred uveljavitvijo predloga novele.

K 8. členu:
 
Prehodna določba določa rok, v katerem je potrebno uskladiti Sklep o ustanovitvi Agencije za komunikacijska omrežja in storitve Republike Slovenije in njen statut z novimi nalogami, ki jih agencija opravlja v skladu s predlogom novele.

K 9. členu:
 
Končna določba ureja vakacijski rok.  



IV.	BESEDILO ČLENOV, KI SE SPREMINJAJO

Zakon o sodelovanju v kazenskih zadevah z državami članicami Evropske unije
(Uradni list RS, št. 48/13, 37/15, 22/18, 94/21, 100/25 – ZS-1 in 14/26)

1. člen
(1) Ta zakon ureja sodelovanje v kazenskih zadevah med pristojnimi organi Republike Slovenije in drugih držav članic Evropske unije.
(2) Sodelovanje v kazenskih zadevah iz prejšnjega odstavka obsega:
1. medsebojno priznavanje in izvrševanje:
a) odločb pravosodnih organov zaradi prijetja in predaje oseb, zasega in odvzema predmetov, začasnega zavarovanja zahtevkov za odvzem premoženjske koristi in odvzema premoženjske koristi,
b) odločb sodišč ali drugih pristojnih organov, s katerimi se izda oziroma potrdi evropski preiskovalni nalog,
c) odločb sodišč, s katerimi so izrečene kazni zapora, varnostni ukrepi in drugi ukrepi, povezani z odvzemom prostosti,
č) odločb sodišč, s katerimi so izrečeni ukrepi za zagotovitev obdolženčeve navzočnosti in za uspešno izvedbo kazenskega postopka,
d) odločb sodišč oziroma pristojnih organov, s katerimi so izrečene pogojne obsodbe z varstvenim nadzorstvom, pogojne odložitve izreka kazni, alternativne sankcije ter odločbe o pogojnem odpustu z varstvenim nadzorstvom,
e) odločb sodišč ali pristojnih organov, s katerimi se izda evropska odredba o zaščiti);
f) odločb pristojnih organov, s katerimi so izrečene denarne sankcije;
2. odstop in prevzem kazenskega pregona;
3. pravno pomoč v kazenskih zadevah, vključno z ustanovitvijo skupnih preiskovalnih skupin in skupnim izvajanjem preiskovalnih ukrepov;
4. druge oblike sodelovanja v skladu s pravno ureditvijo v Evropski uniji in v njenih državah članicah.
Uporaba tega zakona, drugih predpisov in prenos pravnih aktov Evropske unije
2. člen
(1) Določbe tega zakona se ne uporabljajo za vprašanja sodelovanja v kazenskih zadevah, ki so drugače urejena s pravnim aktom Evropske unije, ki se neposredno uporablja, ali z mednarodno pogodbo.
(2) Določbe II. dela tega zakona se smiselno uporabljajo tudi za postopek predaje med Republiko Slovenijo ter Republiko Islandijo in Kraljevino Norveško na podlagi Sporazuma med Evropsko unijo ter Republiko Islandijo in Kraljevino Norveško o postopku predaje med državami članicami Evropske unije ter Republiko Islandijo in Kraljevino Norveško ter za postopek predaje med Republiko Slovenijo ter Združenim kraljestvom Velika Britanija in Severna Irska na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani.
(3) Glede vprašanj sodelovanja v kazenskih zadevah, ki v tem zakonu niso posebej urejena, se v skladu z njihovo naravo po pravu Republike Slovenije smiselno uporabljajo določbe Kazenskega zakonika ter zakonov, ki urejajo odgovornost pravnih oseb za kazniva dejanja, kazenski postopek, izvrševanje kazenskih sankcij in prekrške.
(4) Ta zakon določa medsebojno priznavanje in izvrševanje odločb pravosodnih organov zaradi prijetja in predaje oseb, zasega in odvzema predmetov, začasnega zavarovanja zahtevkov za odvzem premoženjske koristi in odvzema premoženjske koristi, odločb sodišč ali drugih pristojnih organov, s katerimi se izda evropski preiskovalni nalog, odločb sodišč, s katerimi so izrečene kazni zapora, varnostni ukrepi in drugi ukrepi, povezani z odvzemom prostosti, odločb sodišč, s katerimi so izrečeni ukrepi za zagotovitev obdolženčeve navzočnosti in za uspešno izvedbo kazenskega postopka, odločb sodišč oziroma pristojnih organov, s katerimi so izrečene pogojne obsodbe z varstvenim nadzorstvom, pogojne odložitve izreka kazni, alternativne sankcije ter odločbe o pogojnem odpustu z varstvenim nadzorstvom odločb sodišč ali pristojnih organov, s katerimi se izda evropska odredba o zaščiti, odločb pristojnih organov, s katerimi so izrečene denarne sankcije, ustanovitev skupnih preiskovalnih skupin in skupno izvajanje preiskovalnih ukrepov, izmenjavo podatkov iz kazenske evidence ter sodelovanje z Eurojustom in Evropsko pravosodno mrežo v skladu z:
1. Okvirnim sklepom Sveta 2002/584/PNZ z dne 13. junija 2002 o evropskem nalogu za prijetje in postopkih predaje med državami članicami (UL L 190, 18. 7. 2002, str. 1), zadnjič spremenjenim z Okvirnim sklepom Sveta 2009/299/PNZ z dne 26. februarja 2009 o spremembi okvirnih sklepov Sveta 2002/584/PNZ, 2005/214/PNZ, 2006/783/PNZ, 2008/909/PNZ in 2008/947/PNZ zaradi krepitve procesnih pravic oseb ter spodbujanja uporabe načela vzajemnega priznavanja odločb, izdanih na sojenju v odsotnosti zadevne osebe (UL L 81, 27. 3. 2009, str. 24), (v nadaljnjem besedilu: Okvirni sklep Sveta 2002/584/PNZ);
2. Okvirnim sklepom Sveta 2002/465/PNZ z dne 13. junija 2002 o skupnih preiskovalnih skupinah (UL L 162, 20. 6. 2002, str. 15), (v nadaljnjem besedilu: Okvirni sklep Sveta 2002/465/PNZ);
3. Okvirnim sklepom Sveta 2003/577/PNZ z dne 22. julija 2003 o izvrševanju sklepov o zasegu premoženja ali dokazov v Evropski uniji (UL L 196, 2. 8. 2003, str. 45), (v nadaljnjem besedilu: Okvirni sklep Sveta 2003/577/PNZ);
4. Okvirnim sklepom Sveta 2005/212/PNZ z dne 24. februarja 2005 o zaplembi premoženjske koristi, pripomočkov in premoženja, ki so povezani s kaznivimi dejanji (UL L 68, 15. 3. 2005, str. 49), (v nadaljnjem besedilu: Okvirni sklep Sveta 2005/212/PNZ);
5. Okvirnim sklepom Sveta 2005/214/PNZ z dne 24. februarja 2005 o uporabi načela vzajemnega priznavanja denarnih kazni (UL L 76, 22. 3. 2005, str. 16), zadnjič spremenjenim z Okvirnim sklepom Sveta 2009/299/PNZ z dne 26. februarja 2009 o spremembi okvirnih sklepov Sveta 2002/584/PNZ, 2005/214/PNZ, 2006/783/PNZ, 2008/909/PNZ in 2008/947/PNZ zaradi krepitve procesnih pravic oseb ter spodbujanja uporabe načela vzajemnega priznavanja odločb, izdanih na sojenju v odsotnosti zadevne osebe (UL L 81, 27. 3. 2009, str. 24), (v nadaljnjem besedilu: Okvirni sklep Sveta 2005/214/PNZ);
6. Okvirnim sklepom Sveta 2006/783/PNZ z dne 6. oktobra 2006 o uporabi načela vzajemnega priznavanja odredb o zaplembi (UL L 196, 2. 8. 2003, str. 45), zadnjič spremenjenim z Okvirnim sklepom Sveta 2009/299/PNZ z dne 26. 2. 2009 o spremembi okvirnih sklepov Sveta 2002/584/PNZ, 2005/214/PNZ, 2006/783/PNZ, 2008/909/PNZ in 2008/947/PNZ zaradi krepitve procesnih pravic oseb ter spodbujanja uporabe načela vzajemnega priznavanja odločb, izdanih na sojenju v odsotnosti zadevne osebe (UL L 81, 27. 3. 2009, str. 24), (v nadaljnjem besedilu: Okvirni sklep Sveta 2006/783/PNZ);
7. Okvirnim sklepom Sveta 2008/909/PNZ z dne 27. novembra 2008 o uporabi načela vzajemnega priznavanja sodb v kazenskih zadevah, s katerimi so izrečene zaporne kazni ali ukrepi, ki vključujejo odvzem prostosti, za namen njihovega izvrševanja v Evropski uniji (UL L 327, 5. 12. 2008, str. 27), zadnjič spremenjenim z Okvirnim sklepom Sveta 2009/299/PNZ z dne 26. februarja 2009 o spremembi okvirnih sklepov Sveta 2002/584/PNZ, 2005/214/PNZ, 2006/783/PNZ, 2008/909/PNZ in 2008/947/PNZ zaradi krepitve procesnih pravic oseb ter spodbujanja uporabe načela vzajemnega priznavanja odločb, izdanih na sojenju v odsotnosti zadevne osebe (UL L 81, 27. 3. 2009, str. 24), (v nadaljnjem besedilu: Okvirni sklep Sveta 2008/909/PNZ);
8. Okvirnim sklepom Sveta 2008/947/PNZ z dne 27. novembra 2008 o uporabi načela vzajemnega priznavanja sodb in pogojnih odločb zaradi zagotavljanja nadzorstva nad spremljevalnimi ukrepi in alternativnimi sankcijami (UL L 337, 16. 12. 2008, str. 102), zadnjič spremenjenim z Okvirnim sklepom Sveta 2009/299/PNZ z dne 26. februarja 2009 o spremembi okvirnih sklepov Sveta 2002/584/PNZ, 2005/214/PNZ, 2006/783/PNZ, 2008/909/PNZ in 2008/947/PNZ zaradi krepitve procesnih pravic oseb ter spodbujanja uporabe načela vzajemnega priznavanja odločb, izdanih na sojenju v odsotnosti zadevne osebe (UL L 81, 27. 3. 2009, str. 24), (v nadaljnjem besedilu: Okvirni sklep Sveta 2008/947/PNZ);
9. Sklepom Sveta 2008/976/PNZ z dne 16. decembra 2008 o Evropski pravosodni mreži (UL L 348, 24. 12. 2008, str. 130), (v nadaljnjem besedilu: Sklep Sveta 2008/976/PNZ);
10. Direktivo Evropskega Parlamenta in Sveta 2014/41/EU z dne 3. aprila 2014 o evropskem preiskovalnem nalogu v kazenskih zadevah (UL L 130, 1. 5. 2014, str. 1), (v nadaljnjem besedilu: Direktiva 2014/41/EU);
11. Okvirnim sklepom Sveta 2009/315/PNZ z dne 26. februarja 2009 o organizaciji in vsebini izmenjave informacij iz kazenske evidence med državami članicami (UL L 93, 7. 4. 2009, str. 23), (v nadaljnjem besedilu: Okvirni sklep Sveta 2009/315/PNZ);
12. Sklepom Sveta 2008/316/PNZ z dne 6. aprila 2009 o vzpostavitvi Evropskega informacijskega sistema kazenskih evidenc (ECRIS) na podlagi člena 11 Okvirnega sklepa Sveta 2009/315/PNZ (UL L 93, 7. 4. 2009, str. 33), (v nadaljnjem besedilu: Sklep Sveta 2008/316/PNZ);
13. Okvirnim sklepom Sveta 2009/829/PNZ z dne 23. oktobra 2009 o uporabi načela vzajemnega priznavanja odločb o nadzornih ukrepih med državami članicami Evropske unije kot alternativi začasnemu priporu (UL L 294, 11. 11. 2009, str. 20), (v nadaljnjem besedilu: Okvirni sklep Sveta 2009/829/PNZ);
14. Okvirnim sklepom Sveta 2009/948/PNZ z dne 30. novembra 2009 o preprečevanju in reševanju sporov o izvajanju pristojnosti v kazenskih postopkih (UL L 328, 15. 12. 2009, str. 42), (v nadaljnjem besedilu: Okvirni sklep Sveta 2009/948/PNZ);
15. Direktivo 2011/99/EU Evropskega parlamenta in Sveta z dne 13. decembra 2011 o evropski odredbi o zaščiti (UL L 338/2, 21. 12. 2011, str. 2), (v nadaljnjem besedilu: Direktiva 2011/99/EU);
16. Direktivo 2013/48/EU Evropskega parlamenta in Sveta z dne 22. oktobra 2013 o pravici do dostopa do odvetnika v kazenskem postopku in v postopkih na podlagi evropskega naloga za prijetje ter pravici do obvestitve tretje osebe ob odvzemu prostosti in do komunikacije s tretjimi osebami in konzularnimi organi med odvzemom prostosti (UL L 294, 6. 11. 2013, str. 1), (v nadaljnjem besedilu: Direktiva 2013/48/EU);
17. Direktivo (EU) 2016/1919 Evropskega parlamenta in Sveta z dne 26. oktobra 2016 o brezplačni pravni pomoči za osumljene in obdolžene osebe v kazenskem postopku ter za zahtevane osebe v postopku na podlagi evropskega naloga za prijetje (UL L 297, 4. 11. 2016, str. 1), (v nadaljnjem besedilu: Direktiva 2016/1919/EU);
18. Direktivo (EU) 2019/884 Evropskega parlamenta in Sveta z dne 17. aprila 2019 o spremembi Okvirnega sklepa Sveta 2009/315/PNZ v zvezi z izmenjavo informacij o državljanih tretjih držav in evropskim informacijskim sistemom kazenskih evidenc (sistem ECRIS) ter o nadomestitvi Sklepa Sveta 2009/316/PNZ (UL L 151, str. 143), (v nadaljnjem besedilu: Direktiva 2019/884/EU).
(5) V razmerju do držav, ki niso prenesle aktov iz prejšnjega odstavka v notranjo zakonodajo, se namesto določb tega zakona uporabljajo ustrezne določbe zakona, ki ureja kazenski postopek, in mednarodnih pogodb.
(6) S tem zakonom se:
1. za izvajanje Uredbe (EU) 2018/1727 Evropskega parlamenta in Sveta z dne 14. novembra 2018 o Agenciji Evropske unije za pravosodno sodelovanje v kazenskih zadevah (Eurojust) ter nadomestitvi in razveljavitvi Sklepa Sveta 2002/187/PNZ (UL L 295, 21. 11. 2018, str. 138) določajo dostop do osebnih podatkov, ki jih obdeluje Eurojust, vlaganje zaprosil Eurojustu, postopek dogovora o napotitvi sodnika za zvezo iz Republike Slovenije v imenu Eurojusta v tretjo državo in sodelovanje med Evropsko pravosodno mrežo in Eurojustom;
2. za izvajanje Uredbe (EU) 2018/1805 Evropskega parlamenta in Sveta z dne 14. novembra 2018 o vzajemnem priznavanju sklepov o začasnem zavarovanju in sklepov o odvzemu (UL L 303, 28. 11. 2018, str. 1), (v nadaljnjem besedilu: Uredba 2018/1805/EU) določajo razlogi za zavrnitev priznanja in izvršitve ter postopek odločanja v zvezi s sklepi o začasnem zavarovanju in odvzemu premoženja, ki so v priznanje in izvršitev posredovani Republiki Sloveniji, v zvezi s sklepi, ki jih v priznanje in izvršitev pošljejo organi Republike Slovenije, pa se urejajo pristojnost za pošiljanje zahtevkov, odločanje o razpolaganju z odvzetim premoženjem in delitev stroškov;
3. za izvajanje Uredbe (EU) 2019/816 Evropskega parlamenta in Sveta z dne 17. aprila 2019 o vzpostavitvi centraliziranega sistema za določitev držav članic, ki imajo informacije o obsodbah državljanov tretjih držav in oseb brez državljanstva (sistem ECRIS-TCN) z namenom dopolnitve evropskega informacijskega sistema kazenskih evidenc, ter o spremembi Uredbe (EU) 2018/1726 (UL L 135, 22. 5. 2019, str. 1), (v nadaljnjem besedilu: Uredba 2019/816/EU) določajo naloge organa, pristojnega za obdelavo podatkov v sistemu ECRIS-TCN, namen uporabe podatkov iz sistema ECRIS-TCN ter odvzem in izmenjava prstnih odtisov;
4. za izvajanje Uredbe 2019/818 Evropskega parlamenta in Sveta z dne 20. maja 2019 o vzpostavitvi okvira za interoperabilnost informacijskih sistemov EU na področju policijskega in pravosodnega sodelovanja, azila ter migracij in spremembi uredb (EU) 2018/1726, (EU) 2018/1862 ter (EU) 2019/816 (UL L 135, 22. 5. 2019, str. 85), (v nadaljnjem besedilu: Uredba 2019/818/EU) določata pristojni organ in postopek preverjanja različnih identitet.
Načelo vzajemnega priznavanja



V.	PREDLOG ZA OBRAVNAVO PREDLOGA ZAKONA PO NUJNEM ALI SKRAJŠANEM POSTOPKU

Ministrstvo za pravosodje v skladu s 142. členom Poslovnika državnega zbora (PoDZ-1) predlaga, da se predlog zakona obravnava po skrajšanem postopku, saj so predlagane spremembe ZSKZDČEU-1 uskladitve zakona s pravom Evropske unije. ZSKZDČEU-1 se dopolnjuje z določbami: 
- po katerih si Vrhovno državno tožilstvo in uradi za odvzem premoženjske koristi drugih držav članic izmenjujejo podatke za sledenje in identifikacijo predmetov, uporabljenih za kaznivo dejanje, premoženjske koristi ali premoženja v kazenskih zadevah, s čimer se v slovenski pravni red prenaša Direktiva 2024/1260/EU,
- za izvajanje Uredbe 2023/1543/EU o evropskem nalogu za zavarovanje elektronskih dokazov in evropskem nalogu za posredovanje elektronskih dokazov, ki ureja pogoje za izdajo naloga, pristojne organe ter postopek izdaje naloga in izvršitve naloga, ki ga je izdala druga država članica,
- po katerih operater oziroma ponudnik storitev informacijske družbe imenuje imenovano poslovno enoto ali pravnega zastopnika, pristojnega za prejemanje in izvrševanje zahtev za zavarovanje ali posredovanje elektronskih dokazov, ki jih izda sodišče ali drug organ države članice, s čimer se v slovenski pravni red prenaša Direktiva 2023/1544/EU.


VI.	PRILOGE

Priloge niso priložene.

